A close-up of a logo

Description automatically generated

**Polasaí agus Nósanna Imeachta**

|  |  |
| --- | --- |
| Code | QA245 |
| Title | Treoirlínte na hOllscoile do Chéimeanna Taighde |
| Policy Owner | An Déan Staidéir Iarchéime |
| Date | Nollaig 2024 |
| Approved By | An Comhairle Acadúil |

Ábhar

[1. Cuspóir na dTreoirlínte do Chéimeanna Taighde 3](#_Toc167974803)

[2. Ról Chomhlachtaí agus Oifigigh na hOllscoile 3](#_Toc167974804)

[3. An Stiúrthóir 5](#_Toc167974805)

[4. An Coiste Taighde Iarchéime (GRC) 7](#_Toc167974806)

[5. An Mac Léinn 9](#_Toc167974807)

[6. Próiseas Scrúdaithe an PhD 17](#_Toc167974808)

[7. An Chéim MD 27](#_Toc167974809)

[8. Próiseas Scrúdaithe na Máistreachta Taighde 29](#_Toc167974810)

[9. Coimhlint Leasa i gcás Scrúdaitheoirí Seachtracha a bheidh á gceapadh ar Thráchtais ar Chéimeanna Taighde 33](#_Toc167974811)

[10. Comhchéimeanna 37](#_Toc167974812)

[11. Athbhreithniú ar Threoirlínte na hOllscoile 38](#_Toc167974813)

[Aguisíní 39](#_Toc167974814)

# Brollach

Tá áthas orainne, san Oifig Staidéir Iarchéime, na treoirlínte athbhreithnithe seo do chéimeanna taighde a chur ar fáil duit. Rinneadh na chéad treoirlínte a fhorbairt i ndiaidh próiseas cuimsitheach comhairleach ina raibh oifigigh na hOllscoile agus ionadaithe stiúrthóirí taighde agus mac léinn ar fud na hOllscoile páirteach agus tugtar cothrom le dáta iad go rialta.

Tá oiliúint céimithe á forbairt le comhairle agus tacaíocht ón Ionad Forbartha Taighdeoirí agus CELT go hinmheánach, agus taobh amuigh den ollscoil bímid ag obair i gcomhar le Déin Staidéir Iarchéime sna hOllscoileanna IUA eile.

Tá sé d’aidhm ag na Treoirlínte seo ‘pobal scoláirí’ a chothú – tréith riachtanach d’ollscoil ar ardchaighdeán. Tá go leor comhpháirtithe againn a bhíonn ag tacú linn agus sinn ag tabhairt faoi chéimithe a oiliúint. Chuidigh Leas-Déin an Staidéir Iarchéime, a ceapadh i ngach Coláiste, linn comhordú a dhéanamh ar oiliúint céimithe ar fud na hOllscoile agus tá cúnamh tugtha acu san athbhreithniú ar na treoirlínte seo. Táimid buíoch don obair a rinne an tUachtarán Ionaid & Meabhránaí, an Rúnaí Gnóthaí Rialachais & Acadúla, Coiste Seasta na Comhairle Acadúla, comhghleacaithe a chabhraigh leis an measúnú tionchair comhionannais agus Bord an Staidéir Iarchéime a rinne na leasuithe a athbhreithniú agus a fhaomhadh. Fáiltíonn agus glacann an Ollscoil le héagsúlacht i measc iarchéimithe agus tá sí tiomanta do phrionsabail an chomhionannais, na héagsúlachta agus na cuimsitheachta a leabú sa phróiseas iarchéime.

Ach d’fhéadfadh sé nach mbeadh na Treoirlínte seo éifeachtach astu féin. D’fhonn a chinntiú go gcuirfear na treoirlínte seo i bhfeidhm, ach an t-ualach riaracháin a laghdú oiread agus is féidir, bhíomar ag brath ar chomhoibriú ó fhoireann na hOllscoile ar fad. Ba mhaith linn tagairt ar leith a dhéanamh don obair mhór a rinne gach duine in Iontrálacha Iarchéime, Taifid & Clárúchán, Oifig na Scrúduithe, Oifig na dTáillí, ISS, Cuntais Taighde agus Gnóthaí Acadúla a chabhraigh linn san Oifig Staidéir Iarchéime.

Cuirfear aon leasuithe a dhéantar tar éis na treoirlínte seo a chur i gcló agus a fhoilsiú ar líne san áireamh san uasdátú bliantúil a dhéantar ar na treoirlínte. Ba mhór againn aiseolas a fháil ó gach duine a bhfuil baint aige/aici le taighde agus le hoiliúint iarchéime san Ollscoil chun go mbainfimid na caighdeáin is airde amach agus go gcloífimid leo.

[Is féidir teagmháil a dhéanamh leis an Oifig Staidéir Iarchéime ach ríomhphost a sheoladh chuig:](mailto:graduatestudies@universityofgalway.ie) [graduatestudies@universityofgalway.ie](mailto:graduatestudies@universityofgalway.ie)

Nollaig 2024

Dónal Leech Anne Marie Forde Sandra Donohue Karl Faherty

*An Déan Staidéir Iarchéime* Stiurtheoir, Staidéar Iarchéime Staidéar Iarchéime Staidéar Iarchéime

# 1. Cuspóir na dTreoirlínte do Chéimeanna Taighde

Is é an cuspóir atá leis na treoirlínte seo an t-eolas cuí a chur ar fáil do mhic léinn, do stiúrthóirí, do scrúdaitheoirí agus do chomhaltaí foirne eile san ollscoil lena chinntiú go gcloífear leis an gcleachtas is fearr nuair a bheidh an próiseas céimeanna taighde á bhainistiú. Cuireadh na treoirlínte ar fáil i gcomhar leis an bhfoireann acadúil agus leis na mic léinn agus cheadaigh an Chomhairle Acadúil iad. Chun an cuspóir sin a bhaint amach beidh athbhreithniú le déanamh go rialta ar na Treoirlínte seo leis an aiseolas agus leis an gcleachtas atá ag athrú go náisiúnta agus go hidirnáisiúnta a chur san áireamh.

Ba cheart na treoirlínte seo a úsáid i gcomhar leis na foirmeacha a úsáidtear i riaradh na gcéimeanna PhD/MD/Máistreachta Taighde (Aguisín 1), le Córas Scrúduithe na dTráchtas Taighde ar Líne, agus le haon nósanna imeachta nó foirmeacha logánta a bhfuil céimeanna atá ar fáil sna coláistí faoina réir.

I gcomhar leis na treoirlínte do chéimeanna taighde, ba chóir féachaint ar na polasaithe agus na cáipéisí atá ar fáil ar na láithreáin ghréasáin thíos:

An Oifig Taighde: <https://www.universityofgalway.ie/research-office/>

Seirbhísí do Mhic Léinn: <https://www.universityofgalway.ie/student-services/>

# 2. Ról Chomhlachtaí agus Oifigigh na hOllscoile

2.1 An Chomhairle **Acadúil**

Ó tharla gurb í an comhlacht de chuid na hOllscoile í atá freagrach as gach ábhar a bhaineann leis an gcaoi a bhfeidhmíonn gníomhaíochtaí acadúla, déanann an Chomhairle Acadúil maoirsiú ar an gcaoi a n-eagraítear cláir thaighde iarchéime, caighdeáin agus nósanna imeachta san áireamh. Déanann an Chomhairle Acadúil gach mórchoigeartú a bhíonn le déanamh ar na treoirlínte seo agus ar na rialacháin ábhartha a fhaomhadh.

**2.2 Bord an Staidéir Iarchéime**

Déanfaidh Bord an Staidéir Iarchéime machnamh agus moltaí ar na réimsí seo a leanas do Choiste Seasta na Comhairle Acadúla:

• Nithe ginearálta a bhaineann le polasaí agus cleachtas acadúil i dtaighde agus i staidéar iarchéime de réir chuspóirí, pholasaí agus rialacháin na hOllscoile

• Scoileanna iarchéime a bhunú

• Struchtúr na gclár iarchéime taighde

• Cláir nua iarchéime thaighde agus mórathruithe ar chláir reatha iarchéime thaighde

• Struchtúir, creata creidiúna, ábhar agus measúnú ar mhodúil iarchéime

• Tuairiscí bliantúla ar dhul chun cinn agus rátaí críochnaithe na n-iarchéimithe taighde

• Athbhreithniú ar threoirlínte na hOllscoile i ndáil le cláir chéime thaighde agus treoirlínte inmheánacha a fhaomhadh

• Cláir thaighde iarchéime a chur chun cinn

• Straitéis an staidéir iarchéime

• Nithe a d’fhéadfadh Coiste Seasta na Comhairle Acadúla a chur ina dtreo.

**2.3 Ról an Déin Staidéir Iarchéime**

Tá an Déan Staidéir Iarchéime, ag gníomhú leis an Rúnaí Gnóthaí Rialachais & Acadúla agus Coiste Seasta na Comhairle Acadúla, freagrach as bainistiú a dhéanamh ar an mbealach a bhfeidhmíonn cláir thaighde iarchéime na hOllscoile trí chéile. Tá freagracht ar an Déan maidir leis an méid seo a leanas:

1.Tuairisc bhliantúil a thabhairt don Chomhairle Acadúil ar fheidhmiú chláir thaighde iarchéime uile na hOllscoile (cruinniú dheireadh na bliana féilire, de ghnáth)

2. Aon choigeartuithe is gá a dhéanamh ar na treoirlínte seo, agus gach rialachán ábhartha agus gach cáipéis eile amhail nósanna imeachta oibríochtúla agus foirmeacha a ullmhú agus a cheartú

3. A chinntiú go ndéantar anailís ar aiseolas ó mhic léinn taighde, ó stiúrthóirí, ó choistí taighde iarchéime inmheánacha agus ó scrúdaitheoirí, agus go ndéantar iad a mheas, agus go ndéantar aon athrú a mbeidh gá leis dá thoradh sin ar na treoirlínte nó ar na rialacháin a dhréachtú agus a fhaomhadh

4. Oibriú le Déin na gColáistí agus leis na Leas-Déin chuí lena chinntiú go bhfuil na saintreoirlínte agus na sain-nósanna imeachta uile i gcomhréir le nósanna imeachta na hOllscoile

5. Maoirsiú agus monatóireacht a dhéanamh ar oibriú phróisis scrúdaithe Máistreachtaí Taighde agus MD/PhDanna.

**2.4 Ról na gColáistí agus Dhéin na gColáistí**

Ó tharla gurb é an coláiste an comhlacht inmheánach atá freagrach as maoirseacht a dhéanamh ar gach ceist a bhaineann le feidhmiú na gclár acadúil, déanann gach Coláiste maoirseacht ar an gcaoi a n-eagraítear cláir thaighde iarchéime, caighdeáin agus nósanna imeachta san áireamh, go mion. Chun go bhféadfar deachaighdeáin a chur i gcomparáid le chéile agus iad a choinneáil, ba cheart a laghad agus is féidir de na treoirlínte breise inmheánacha a bheith ann. *Caithfidh na treoirlínte inmheánacha a bheith ag teacht le Treoirlínte na hOllscoile, agus féadfaidh eolas breise agus forálacha, a bhaineann leis an disciplín atá i gceist, a bheith iontu. Sachás nach bhfuil treoirlínte inmheánacha ann a bhfuil faomhadh foirmiúil déanta ag Bord an Staidéir Iarchéime orthu, beidh feidhm ag Treoirlínte na hOllscoile.*

**2.4.1 Déan/Leas-Déan an Choláiste**

Tá Déan an Choláiste freagrach as maoirseacht a dhéanamh ar an gcaoi a n-oibríonn cláir thaighde iarchéime an Choláiste trí chéile, ach is féidir leis nó léi dualgais agus freagrachtaí ar leith a chur ar Leas-Déan. I gcomhthéacs iarchéimeanna taighde, bíonn Leas-Déan i ngach Coláiste a bhfuil freagracht air as na nithe seo a leanas:

1. Oibriú leis an Déan Staidéir Iarchéime agus le ranna iarchéime na hOifige Gnóthaí Acadúla

2. A chinntiú go dtugtar aiseolas ó mhic léinn taighde, ó stiúrthóirí, ó choistí taighde iarchéime inmheánacha agus ó scrúdaitheoirí do Bhord an Staidéir Iarchéime.

**2.4.2 An Coláiste**

Ceadaíonn an Coláiste gach mórchoigeartú ar threoirlínte inmheánacha i ndiaidh dóibh dul i gcomhairle leis an Déan Staidéir Iarchéime agus le Bord an Staidéir Iarchéime. Ar an mbunús gur leor sraith amháin (nó a laghad agus is féidir) treoirlínte agus nósanna imeachta le freastal ar gach cás a d’fhéadfadh a bheith i gceist i gColáiste, déantar scrúdú géar ar gach iarratas ar threoirlínte éagsúla a fhaomhadh agus, má tá údar leo, ceadaíonn Bord an Staidéir Iarchéime iad. Má tá níos mó ná sraith amháin ann, déanann an Coláiste monatóireacht orthu ar fad go cothrom.

Má fhormheastar iad, beidh naisc chuig treoirlínte inmheánacha an Choláiste le fáil ar <https://www.universityofgalway.ie/graduate-studies/currentstudents/guidelines-regulations-forms/>.

**2.4.2.1 Tuairisc Bhliantúil maidir le Céimeanna Taighde**

Ullmhaíonn an Déan (nó Leas-Déan ainmnithe) tuairisc bhliantúil faoin gcaoi a bhfuil cláir thaighde iarchéime gach Coláiste ag feidhmiú agus cuireann sé/sí faoi bhráid an Déin Staidéir Iarchéime í. Ullmhaítear faoi dheireadh an chéad seimeastair í agus bíonn cuntais inti ar aiseolas ó mhic léinn taighde agus ó stiúrthóirí taighde don bhliain roimhe sin.

Déantar achoimre sa tuairisc freisin ar an eolas a fhaightear sna Tuarascálacha Bliantúla maidir le Dul Chun Cinn ó Bhliain go Bliain. Áirítear sa tuairisc na rátaí críochnaithe agus na hamanna críochnaithe i ngach Scoil.

Áirítear i dtuarascáil bhliantúil an Choláiste freisin tuarascálacha gaolmhara maidir le faomhadh Chleamhnacht Scrúdaitheoirí Seachtracha, QA200 (Scoláireacht Fiúntais Idirnáisiúnta PhD) agus QA203 (Tarscaoiltí Táille PhD), a chuirtear faoi bhráid Choiste Seasta na Comhairle Acadúla agus faoi bhráid na Comhairle Acadúla, a luaithe a mholann an Bord Staidéir Iarchéime iad.

**2.4.2.2 Tuairiscí maidir le Dul Chun Cinn ó Bhliain go Bliain**

Ní mór don Choláiste a chinntiú go bhfaightear Tuairiscí maidir le Dul chun Cinn ó Bhliain go Bliain faoi gach mac léinn taighde atá cláraithe sa Choláiste an bhliain sin (féach Athbhreithniú ar Dhul Chun Cinn ó Bhliain go Bliain, Cuid 5.8.3). Tabharfar moladh an Choiste Taighde Iarchéime (Cuid 5.4) d’fhochoiste cuí an Choláiste agus, tar éis dóibh an moladh a mheas, déanfaidh an fochoiste cinneadh foirmiúil ar dhul chun cinn. Caithfidh an Coláiste moltaí maidir le hAistriú, Scor, Saoire Neamhláithreachta nó Aistarraingt a chur in iúl don Lároifig Riaracháin Acadúil.

# 3. An Stiúrthóir

Mar stiúrthóir, is tusa an té atá freagrach as comhairle a thabhairt don mhac léinn faoin taighde atá ar bun aige/aici. Má oireann comhstiúrthóireacht, mar shampla, i gcás tionscadal idirdhisciplíneach nó comhthionscadal, caithfear príomhstiúrthóir a ainmniú. Bíonn freagracht iomlán ar an bpríomhstiúrthóir as bainistiú a dhéanamh ar oiliúint an mhic léinn agus as tionscadal taighde an mhic léinn a bhainistiú, agus as ceisteanna riaracháin a bhaineann le hábhar. Cuireann CELT agus an Oifig Staidéir Iarchéime oiliúint ar fáil i stiúradh taighde laistigh de Chreat an Chleachtais Acadúil. Deimhníonn glacadh le do cheapachán mar stiúrthóir go bhfuil tú eolach ar na dualgais agus na freagrachtaí a bhfuil cur síos orthu sa chuid seo agus go n-aontaíonn tú leo.

Moltar do gach stiúrthóir taighde, go háirithe iad siúd nach bhfuil stiúradh ar thráchtas PhD tugtha chun críche acu go fóill, freastal ar oiliúint ar stiúrthóireacht mar chuid dá bhforbairt ghairmiúil, e.g. modúil ábhartha a chuireann CELT ar fáil agus/nó ceardlanna do stiúrthóirí a chuireann an Oifig Staidéir Iarchéime ar fáil. Moltar go láidir do stiúrthóirí PhD nach bhfuil stiúradh ar thráchtas PhD tugtha chun críche acu go fóill freastal ar oiliúint ar stiúrthóireacht le linn, nó roimh, a gcéad bhliain i mbun stiúradh. Tá réamhrá ar na rialacháin agus na nósanna imeachta le haghaidh stiúrthóireacht dochtúireachta le fáil sa [rannóg foirne](https://www.universityofgalway.ie/graduate-studies/staff/) ar an leathanach gréasáin Staidéir Iarchéime.

Mar stiúrthóir ar thionscadal taighde iarchéime, ba cheart go ndéanfá na critéir seo a leanas a chomhlíonadh:

• gur scoláire agus taighdeoir gníomhach tú a bhfuil dea-theist ort as éachtaí a bhaint amach agus as saothar foilsithe

• go bhfuil PhD agat i réimse acadúil oiriúnach, nó teist ar comhchéim leis ort ó thaobh na n-éachtaí atá déanta agat.

**3.1 Socruithe Stiúrthóireachta**

Seo a leanas na coinníollacha a bhaineann le stiúrthóirí a fhaomhadh:

3.1.1 Ceapfaidh an Coláiste comhalta buan den fhoireann acadúil mar phríomhstiúrthóir ar thaighde an iarrthóra, duine a bheas ainmnithe ag an gCeann Scoile.

3.1.2 D’fhéadfadh an Coláiste a cheadú go ndéanfaí comhstiúradh ar an tráchtas. I gcás comhstiúrtha, níor ghá gur chomhalta foirne de chuid na hOllscoile na comhstiúrthóirí.

3.1.3 D’fhéadfadh an Coláiste comhalta d’fhoireann taighde na hOllscoile a cheapadh mar phríomhstiúrthóir ar thaighde an iarrthóra, agus comhalta buan d’fhoireann acadúil na hOllscoile a cheapadh mar chomhstiúrthóir, i gcás ina bhfuil an taighde a bheidh á déanamh ag an iarrthóir maoinithe ó thionscadal taighde ar a bhfuil comhalta den fhoireann taighde ina Phríomhthaighdeoir.

3.1.4 Féadfaidh comhaltaí foirne acadúla Cliniciúla Oinigh a bheith ina bpríomhstiúrthóirí ar chéimeanna taighde, ina réimse speisialaithe cliniciúil, ach comhairleoirí lánaimseartha acadúil nó comhaltaí foirne acadúla buana lánaimseartha a bheith ina gcomhstiúrthóir i gColáiste an Leighis, an Altranais agus na nEolaíochtaí Sláinte. Caithfidh comhaltaí foirne acadúla Cliniciúla Oinigh cloí le Treoirlínte na hOllscoile do Chláir Thaighde.

3.1.5 Féadfaidh taighdeoirí sinsearacha dul i mbun mic léinn iarchéime a stiúradh má dhéantar faomhadh ar a n-iarratas ar Léachtóireacht Taighde Oinigh. Is é an Ceann Scoile cuí, nó Stiúrthóir na hInstitiúide Taighde cuí, agus an Leas- Uachtarán Taighde a dhéanann ainmniúchán do Léachtóireachtaí Taighde Oinigh, ina n-áirítear curriculum vitae an ainmní, chuig Déan an Choláiste. Is é Déan an Choláiste, ag feidhmiú ar mholadh dearfach ón gColáiste cuí, a dhéanann an ceapachán. Daoine a cheapfar mar Léachtóirí Taighde Oinigh, má iarrann an t-údarás Ollscoile a bhaineann le hábhar orthu déanamh amhlaidh, déanfaidh siad mic léinn a stiúradh, mar is cuí. Tá sonraí iomlána an phróisis cheadaithe ceapacháin ar fáil ar [Senior Academic Roles - University of Galway](https://www.universityofgalway.ie/registrar/senior-academic-roles/index.html)

3.1.6 Caithfear ainm(neacha) an stiúrthóra/na stiúrthóirí agus ainmneacha an triúir a ainmneoidh an Ceann Scoile i gcomhar, nuair is cuí, leis an gCeann Disciplín ar an gCoiste Taighde Iarchéime, a chur ar fáil nuair a thabharfar ainm an iarrthóra don Choláiste le ceadú.

3.1.7 Mura dtugann an Ceann Scoile, ar mholadh an stiúrthóra chuí agus comhalta den GRC, cead don iarrthóir oibriú lasmuigh den champas le heagraíocht chomhpháirtíochta faoi stiúir ghinearálta an phríomhstiúrthóra, déanfar an taighde sa Scoil lena mbaineann an t-ábhar go príomha, ach nuair is taighde idirdhisciplíneach atá i gceist, déanfar comhoibriú idir an Scoil lena mbaineann an taighde go príomha agus na Scoileanna eile. Má bhíonn an t-iarrthóir ag tabhairt faoi thaighde le heagraíocht chomhpháirtíochta lasmuigh den champas ar feadh tréimhse níos faide ná trí mhí in aon bhliain acadúil, agus gur mac léinn taighde lánaimseartha é/í, caithfidh an Mac Léinn, an Stiúrthóir, agus comhalta den GRC foirm GS 090 (Foirm lasmuigh den Champas do Mhic Léinn Taighde Lánaimseartha) a líonadh agus a sheoladh chuig an gCeann Scoile chun ceadú a fháil. Ní mór don Cheann Scoile an fhoirm líonta a sheoladh chuig an Leas-Déan Staidéir Iarchéime. Cuirfidh an Leas-Déan Staidéir Iarchéime an cinneadh seo in iúl ag an gcéad chruinniú eile de Bhord an Staidéir Iarchéime, le cur sna miontuairiscí. Caithfidh mac léinn atá cláraithe ar chéim atá á reáchtáil i gcomhar le hinstitiúid eile – institiúid a bhfuil meamram foirmiúil comhthuisceana sínithe léi – tréimhse a chaitheamh san institiúid chomhpháirtíochta sin gan gá le líonadh GS 090 sa chás seo.

3.1.8 Bíonn éagsúlacht ollmhór ar fud na gColáistí sna hacmhainní atá riachtanach do thionscadail taighde ar leith. In áiteanna áirithe, bíonn gá le teacht a bheith go díreach ar ionstraimíocht chasta, ar fhoireann chomhoibrithe oilte agus ar bhuiséad mór bliantúil d’earraí inchaite; in áiteanna eile, caithfidh rochtain a bheith ar ábhar taighde nó taisteal chuig ionaid taighde. Dá bhrí sin, i ngach cás:

– Ní earcófar mic léinn taighde mura bhfuil na bunáiseanna agus na buiséid inchaite atá de dhíth leis an tionscadal molta a thabhairt chun críche ar fail

– Breathnaítear ar [Ráiteas Sábháilteachta](https://www.universityofgalway.ie/health-safety/) Ollscoil na Gaillimhe chun comhairle a fháil maidir le taighde a thionscnamh.

– Cuireann na Stiúrthóirí Leabharlann Shéamais Uí Argadáin, Réitigh agus Seirbhísí Faisnéise (ISS), Oifig na bhFoirgneamh agus seirbhísí ábhartha eile san Ollscoil agus soláthraithe tacaíochta ar an eolas, faoin líon measta mac léinn taighde a mbeadh riachtanais speisialta acu, sula n-earcófar iad, agus déanfaidh siad cur síos ar na riachtanais sin.

**3.2 Dualgais**

Tá dílseacht agus saineolas an stiúrthóra/na stiúrthóirí ríthábhachtach chun go n-éireoidh leis an tionscadal taighde iarchéime. Áirítear i measc do chuid saindualgas:

• Tacú leis na mic léinn agus tionscadal taighde agus/nó plean oibre á fhorbairt nó á thabhairt chun críche acu

• A chinntiú go gcuirtear na mic léinn in aithne do chomhaltaí a gCoiste Taighde Iarchéime nuair a thosaíonn siad ar an staidéar

• Comhairle agus treoir a chur ar fáil faoi threo tionscadail taighde agus na straitéisí a d’fhéadfaí a úsáid leis na spriocanna taighde a bhaint amach

• Comhairle a chur ar na mic léinn faoina gcuid riachtanas sainiúil, aistritheach agus oiliúna ginearálta agus na rialacháin a bhaineann le clár PhD/MD Struchtúrtha sa Choláiste

• Comhairle a chur ar na mic léinn faoi na freagrachtaí atá orthu, faoi na nithe a bhfuil siad ina dteideal agus faoina ndualgais ag tús na tréimhse staidéir (Féach Cuid 5.2, 5.6 agus 5.7)

• Tacú le sláinte agus folláine na mac léinn, agus atreoruithe chuig seirbhísí do mhic léinn agus tacaíochtaí eile a mholadh nuair is gá. Féach <https://www.universityofgalway.ie/health-wellbeing/>

• A chinntiú go ndéantar freastal réasúnta ar mhic léinn a fhaigheann tacaíocht ón tseirbhís tacaíochta míchumais. Féach <https://www.universityofgalway.ie/disability/>

• Treoir a chur ar fáil maidir leis an gcaighdeán oibre a bhfuiltear ag súil leis i gcéim Mháistreachta/MD nó PhD taighde agus a chur in iúl go soiléir do na mic léinn conas atá ag éirí leo, go háirithe nuair nach bhfuil an caighdeán cuí á bhaint amach

• Monatóireacht ar dhul chun cinn na mac léinn (féach Cuid 5.8)

• A chinntiú go bhfuil deiseanna éifeachtacha cumarsáide ann idir tú agus na mic léinn, go mbíonn teagmháil rialta ann, agus go ndéantar na tuiscintí agus na cinntí tábhachtacha ar fad a thaifeadadh agus a chomhaontú. Ba cheart go mbeifeá ag dul i gcomhairle le do mhac léinn ag tráthanna rialta, tráthanna a bheidh aontaithe agaibh eadraibh

• Aiseolas a chur ar fáil faoi chuir i láthair scríofa nó ó bhéal a thugann an mac léinn

• Deiseanna a chur ar fáil do na mic léinn le bualadh le taighdeoirí eile sa réimse sin trína chur ar a gcumas dul chuig comhdhálacha de réir mar is cuí agus má bhíonn acmhainní ann chuige sin

• Spreagadh, comhairle agus cuidiú a thabhairt le páipéir chomhdhála a chur i láthair agus le páipéir léannta a eascraíonn as an tionscadal taighde a fhoilsiú, agus a chinntiú go dtugtar an t-aitheantas cuí do na mic léinn as a saothar (e.g. mar údar ar pháipéir agus aitheantas ag seimineáir)

• A chinntiú go ndéantar an taighde ar bhealach sábháilte agus go gcloífear le caighdeáin arda ó thaobh na heitice de

• A chinntiú go bhfuil treoir shásúil ar fáil do mhic léinn fad a bheidh an stiúrthóir as láthair ar feadh tréimhsí fada

• An Próiseas Scrúdaithe a eagrú agus a mhaoirsiú (Féach Cuid 6-8 le tuilleadh sonraí a fháil)

# 4. An Coiste Taighde Iarchéime (GRC)

Bíonn coiste ag tacú le gach mac léinn taighde agus le gach stiúrthóir a bhfuil sé de chúram air a chinntiú go bhfuiltear ag cloí le dea-chleachtais. Tugtar an ‘Coiste Taighde Iarchéime’ (GRC) air seo.

**4.1 Ballraíocht**

Nuair a chláraíonn mac léinn, caithfear ainm(neacha) an stiúrthóra/na stiúrthóirí agus ainmneacha thriúr comhaltaí GRC an iarrthóra, a ainmneoidh an Ceann Scoile nó a (h)ainmní údaraithe i gcomhar leis an gCeann Disciplín nuair is cuí, a chur ar fáil nuair a thabharfar ainm an iarrthóra don Choláiste lena cheadú. Ní mór go mbeadh Coiste Taighde Iarchéime socraithe ag gach mac léinn taighde. Cuirtear an caidreamh le hinstitiúidí agus le hionaid taighde ghaolmhara, an meascán tionscadal taighde san aonad agus cothromaíocht agus éagsúlacht inscne san áireamh agus cinneadh á dhéanamh faoi na daoine a bheidh ar an GRC. Bíonn triúr de chomhaltaí na foirne acadúla ar an gcoiste, d’fhéadfadh comhalta as ollscoil eile a bheith ar dhuine díobh sin. Ní fhéadfaidh stiúrthóir a bheith ina b(h)all de Choiste Taighde Iarchéime an mhic léinn. Má bhíonn tú i do chomhalta den GRC féadfaidh tú a bheith i do scrúdaitheoir inmheánach don mhac léinn céanna freisin. I gcás stiúrthóirí nach bhfuil stiúradh ar thráchtas PhD tugtha chun críche go fóill acu, ba cheart don Choiste Taighde Iarchéime a chinntiú go bhfuil stiúrthóir le taithí ar bord chomh maith. Deimhníonn glacadh le ballraíocht ar GRC go bhfuil tú eolach ar na dualgais agus na freagrachtaí a bhfuil cur síos orthu sa chuid seo agus go n-aontaíonn tú leo.

I rith na céime taighde, d’fhéadfadh sé gur ghá ballraíocht ar GRC mac léinn a athrú, i ndiaidh dul i gcomhar leis an mac léinn agus an stiúrthóir. Ba cheart go gceadódh an Coláiste an bhallraíocht GRC a bhí athraithe. Féadfaidh mac léinn achomharc a dhéanamh chuig Coiste Seasta na Comhairle Acadúla in aghaidh cinnidh chun ballraíocht an GRC a athrú.

**4.2 Ról an GRC**

Seo a leanas na bealaí a dtacaíonn an coiste *lleis na mic léinn agus leis na stiúrthóirí araon:*

• Comhairle a chur ar mhic léinn agus spreagadh breise a thabhairt dóibh

• Comhairle a chur ar stiúrthóirí maidir le hábhair acadúla/theicniúla/eitice/ shábháilteachta a thagann chun cinn le linn an tionscadail

• A bheith ar fáil chun dul i gcomhairle leis na mic léinn maidir le haon ábhar a bhaineann leis an tionscadal

• Monatóireacht neamhfhoirmiúil a dhéanamh ar ualach iomlán oibre na mac léinn (an obair ar an tionscadal taighde, an teagasc a dhéantar, na cúraimí breise san aonad agus dualgais eile) agus comhairle a chur ar fáil nó teacht ar chomhréiteach, más cuí.

• Monatóireacht fhoirmiúil a dhéanamh ar an dul chun cinn a dhéanann mic léinn trí phróiseas athbhreithnithe bliantúil ina mbeidh cruinniú leis na mic léinn i gceist (Cuid 5.8.3) agus moltaí a dhéanamh don Choláiste maidir le dul chun cinn na mac léinn, athchlárú ar chéim eile (Máistreacht, MD nó PhD) nó fágáil (Cuid 5.8.4 - 5.8.6). Caithfidh cruinniú a bheith idir an GRC agus na mic léinn sa chéad bhliain, beag beann ar an am den bhliain a thosaíonn na mic léinn, agus gach bliain ina dhiaidh sin go mbeidh na mic léinn críochnaithe nó go mbeidh an Ollscoil fágtha go foirmiúil acu. Baineann sé seo le mic léinn lánaimseartha agus le mic léinn pháirtaimseartha.

• Feidhmiú ar an gcéad ásc ar bhealach neamhfhoirmiúil tacúil, chun fadhbanna mac léinn/stiúrthóirí a shoiléiriú agus a réiteach go luath sa scéal, agus, sa chás go mbeadh fadhb leanúnach nó achrannach ann, dul i ngleic leis an bhfadhb ar bhealach níos foirmiúla (trí dhaoine breise ón taobh amuigh a tharraingt isteach, b’fhéidir) le teacht ar réiteach

• Comhairle a chur ar an gColáiste nuair is gá gníomh a dhéanamh de bharr fadhbanna a luaigh an mac léinn nó an stiúrthóir (na stiúrthóirí)

• A chinntiú go bhfuil meicníocht ann ina bhféadfaí stiúrthóir a athrú i rith na céime taighde, dá mba ghá sin a dhéanamh.

• Comhairle a chur ar an mac léinn agus ar an stiúrthóir (na stiúrthóirí) nuair atá fad á bhaint as tionscadal

• Gníomhú sciobtha lena chinntiú go leanfar den tionscadal taighde má chailleann na stiúrthóirí lúth na ngéag, má théann siad ar scor nó má éiríonn siad as

• An rogha scrúdaitheoirí seachtracha agus inmheánacha a phlé leis an stiúrthóir (na stiúrthóirí) agus na scrúdaitheoirí a fhaomhadh sula bhfaighfear faomhadh an Chinn Scoile agus an Choláiste (Cuid 6-8)

• A chinntiú go sásaíonn na leasuithe molta do thráchtas Máistreachta Taighde riachtanais na scrúdaitheoirí, mura bhfuil an scrúdaitheoir inmheánach ar fáil

D’fhonn a chinntiú go ngníomhóidh comhalta ainmnithe den GRC go tapa agus go héifeachtach thar ceann an choiste ar fad i gcásanna ina meastar go bhfuil sé riachtanach gníomhú go tapa.

# 5. An Mac Léinn

Ó tharla gur mac léinn thú, is cuid lárnach den Ollscoil thú agus i rith do thréimhse taighde gheobhaidh tú spreagadh intleachtach, deis am a chaitheamh ag tabhairt faoi cheisteanna deacra agus deis taighde neamhspleách a dhéanamh. Baineann staidéar PhD, MD agus Máistreachta le scoláireacht, taighde agus cruthaitheacht; bíonn baint ag stiúrthóirí, scrúdaitheoirí agus ag riarthóirí leis; agus tá an pháirt atá ag an oideachas iarchéime i ngníomhaíochtaí na n-ollscoileanna ag méadú de shíor. Deimhníonn glacadh le d’áit ar chéim taighde go bhfuil tú eolach ar na dualgais agus na freagrachtaí a bhfuil cur síos orthu sa chuid seo agus go n-aontaíonn tú leo.

**5.1 Na Riachtanais Iontrála**

Fáiltíonn agus glacann an Ollscoil le héagsúlacht i measc iarchéimithe agus tá sí tiomanta do phrionsabail an chomhionannais, na héagsúlachta agus na cuimsitheachta a leabú sa phróiseas iarchéime.

Le bheith incháilithe le clár staidéir agus taighde a dhéanamh do chéim PhD caithfidh tú ardonóracha a bheith bainte amach agat i scrúdú na bunchéime nó fianaise eile a sholáthar a shásóidh an Ceann Scoile agus Ceann an Choláiste maidir le d’infheidhmeacht.

Le bheith incháilithe le clár staidéir MD a dhéanamh caithfidh tú ardonóracha a bheith bainte amach agat i Leigheas in Ollscoil na Gaillimhe nó cáilíochtaí eile a bheith agat a mheasfaidh an Ollscoil a bheith ar chomhchéim leis sin. Beidh iarrthóirí incháilithe clárú ar chlár MD trí bliana tar éis dóibh Baitsiléir Leighis a bhaint amach.

Le bheith incháilithe le clár staidéir Máistreachta a dhéanamh caithfidh tú ardonóracha a bheith bainte amach agat i i scrúdú na bunchéime nó fianaise eile a sholáthar a shásóidh an Ceann Scoile agus Ceann an Choláiste maidir le d’infheidhmeacht.

Breathnóidh an Coláiste ina ndéanfar an clár ar an iarratas agus ar an moladh ón gCeann Scoile. Caithfear teideal an tráchtais, nó cur síos gairid ar chineál na hoibre, a sholáthar don Choláiste agus tú do do mholadh don chlár. Má cheadaíonn an Coláiste d’iarratas, caithfidh tú clárú mar mhac léinn PhD don tréimhse a leagtar amach thíos:

Má cheadaíonn an Coláiste d’iarratas, caithfidh tú clárú mar mhac léinn don tréimhse a leagtar amach thíos:

* Más iarrthóir PhD lánaimseartha tú, caithfidh tú clárú ar feadh tréimhse ceithre bliana agus freastal ar chlár staidéir mar a leagfaidh an Coláiste amach. Féadfaidh an Coláiste cuí an tréimhse sin a laghdú má cheadaítear an tráchtas a scrúdú roimh dheireadh na gceithre bliana, más rud é nach bhfuil an t-iarrthóir cláraithe ar feadh tréimhse níos lú ná dhá bhliain i gcás iarrthóir le cáilíocht Mháistreachta agus níos lú ná trí bliana i gcás iarrthóirí eile. Caithfear táillí a íoc go dtí deireadh an tseimeastair a leagfar isteach an tráchtas.
* Más iarrthóir PhD páirtaimseartha tú, caithfidh tú a bheith cláraithe san Ollscoil ar feadh sé bliana agus clár staidéir a dhéanamh mar a leagfaidh an Coláiste amach. Féadfaidh an Coláiste cuí an tréimhse sin a laghdú má cheadaítear an tráchtas a scrúdú roimh dheireadh na sé bliana, más rud é nach bhfuil an t-iarrthóir cláraithe ar feadh tréimhse níos lú ná trí bliana i gcás iarrthóir le cáilíocht Mháistreachta agus níos lú ná ceithre bliana i gcás iarrthóirí eile. Caithfear táillí a íoc go dtí deireadh an tseimeastair a leagfar isteach an tráchtas.

I gcás iarrthóirí lánaimseartha agus páirtaimseartha araon, caithfidh tú clárú agus taighde a dhéanamh san Ollscoil agus in Ollscoil chomhpháirtíochta a bhfuil an Ollscoil sásta – trí mheamram tuisceana – céim a reáchtáil i gcomhar leo.

Caithfidh tú Rialacháin a chomhlíonadh agus pas a fháil in aon scrúduithe a bheidh ann, de réir mar a leagfaidh do Choláiste amach iad.

**5.2 Dualgais**

Chun go mbeidh rath ort i mbun taighde iarchéime beidh ort dílseacht agus dúthracht a léiriú agus a thaispeáint go bhfuil tú sásta glacadh le léirmheastóireacht chuiditheach agus le stiúradh ó shaineolaí. Caithfidh tú freagracht iomlán a ghlacadh ort féin, go háirithe, as gach ní a bhfuiltear ag súil leis uait, mar shampla:

• Eolas a chur ar an Ollscoil agus ar na treoirlínte inmheánacha a bhaineann le hiarchéimeanna.

• Eolas a chur ar pholasaithe agus ar dhualgais na mac léinn (féach <https://www.universityofgalway.ie/student-services/policies/>) lena n-áirítear an fhreagracht chun cur le pobal cuimsitheach Ollscoile (féach <https://www.universityofgalway.ie/equalityanddiversity/policies-procedures/> )

• Go bhfoghlaimeoidh tú na sainscileanna agus na scileanna ginearálta a bhfuil gá leo don tionscadal agus leis an tráchtas a ullmhú

• Na riachtanais ar fad a chomhlíonadh má tá tú cláraithe do chlár Struchtúrtha i do Choláiste

• Oibriú go héifeachtach ar an tionscadal

• Eolas a chur ar ghnáis agus ar threoirlínte a bhfuil baint dhíreach acu le torthaí taighde a chur in iúl, amhail bradaíl agus an úsáid chuí a bhaint as tagairtí, agus an tábhacht atá le haitheantas sonrach a thabhairt do shaothar daoine eile

• Do stiúrthóir agus do GRC a chur ar an eolas go rialta faoin dul chun cinn atá á dhéanamh agat agus faoi aon deacrachtaí más ann dóibh

• Tuairisc chruinn a dhéanamh sna formáidí cuí ar na tascanna ar fad a bhaineann le hábhar atá á ndéanamh, agus tuairiscí tráthúla ar dhul chun cinn a chur ar fáil de réir mar is cuí

• Torthaí do chuid taighde a scaipeadh ag comhdhálacha agus i bhfoirm chlóite.

• Tú féin a chur ar an eolas faoin dea-chleachtas agus an dea-chleachtas sin a chur i bhfeidhm, mar shampla, i gcás polasaithe cosúil le hIontaofacht Taighde (QA514), Bainistíocht Sonraí Taighde (QA509), an Polasaí maidir le Maoin Intleachtúil (QA507) agus polasaithe ábhartha eile de chuid na hOllscoile ((féach <https://www.universityofgalway.ie/research-office/policiesandprocedures/)>

**QA509 Polasaí Bainistíochta Sonraí Taighde:** Is faoi úinéireacht na hOllscoile atá na sonraí taighde ar fad a ghintear/a bhailítear/a chruthaítear de bharr gníomhaíochtaí taighde in Ollscoil na Gaillimhe, faoi réir polasaithe agus nósanna imeachta ábhartha, agus coimeádfaidh an Ollscoil iad (baineann sé seo le sonraí a chuirtear i dtaisce i stórtha ar an láthair nó lasmuigh de) i gcomhréir leis an bPlean Bainistíochta Sonraí cuí (DMP).

**QA514 Polasaí Sláine Taighde:** Le linn a gcuid oibre, coimeádfaidh taighdeoirí taifid shoiléire chruinne ar na nósanna imeachta taighde a leantar, ar aon chead a tugadh agus ar na torthaí eatramhacha agus deiridh. Ní mór sonraí a bhainistiú de réir dea-chleachtais maidir le bailiú, coimeád, stóráil, bainistíocht, aisghabháil, athúsáid, roinnt, cartlannú, agus rochtain, agus ar aon dul le Polasaí Bainistíochta Sonraí Taighde Ollscoil na Gaillimhe.

Ní mór do gach mac léinn taighde oiliúint bhunúsach i Sláine Taighde a dhéanamh – soláthraítear an oiliúint seo saor in aisce agus ar líne ([https://](https://www.universityofgalway.ie/researchcommunityportal/researchintegrity/" \t "_blank) [www.universityofgalway.ie/researchcommunityportal/researchintegrity/)](https://www.universityofgalway.ie/researchcommunityportal/researchintegrity/).

Chun teacht ar shonraí maidir le clúdach árachais do ghníomhaíochtaí taighde déan teagmháil le Ceannasaí na Seirbhísí Árachais ag: [susan.cavanagh@universityofgalway.ie](mailto:susan.cavanagh@universityofgalway.ie" \t "_blank)

**5.3 Stiúradh**

Tá do stiúrthóir(í) freagrach as treoir a chur ort maidir le do chuid taighde. D’fhéadfadh comhstiúrthóirí a bheith agat do thionscadail idirdhisciplíneacha nó do chomhthionscadail nó más Post Oinigh atá ag do stiúrthóirí (féach Cuid 3.2). I gcás comhstiúrtha, d’fhéadfaí duine de na stiúrthóirí a fháil ó fhoireann acadúil Ollscoil eile. I ngach cás ina bhfuil comhstiúradh á dhéanamh ort, gairtear an príomhstiúrthóir ar dhuine de na stiúrthóirí. Bíonn lánfhreagracht ar an bpríomhstiúrthóir as bainistiú iomlán a dhéanamh ar do chuid oiliúna, as do thionscadal taighde a bhainistiú, agus as ceisteanna riaracháin a bhaineann le hábhar. Maidir leis na sainfhreagrachtaí atá ar do stiúrthóir, féach Cuid 3.2.

**5.4 An Coiste Taighde Iarchéime (GRC)**

Bíonn tacaíocht ag gach mac léinn taighde agus ag gach stiúrthóir ó choiste a bhfuil sé de chúram air a chinntiú go bhfuiltear ag cloí le dea-chleachtais bhunúsacha. Tugtar an ‘Coiste Taighde Iarchéime’ (GRC) air seo. Ainmníonn an Ceann Scoile an GRC i gcomhar, mar is cuí, le Ceann an Disciplín agus déanann an Coláiste ballraíocht an Choiste a fhaomhadh nuair a chláraíonn tú do do chéim. Féach Cuid 4.2 chun sonraí a fháil maidir le ról an GRC.

**5.5 Tionscnamh, Ionduchtú agus Forbairt**

Eagraítear cláir ionduchtaithe trí huaire i rith na bliana acadúla agus tá sé riachtanach freastal orthu. Féach <https://www.universityofgalway.ie/graduate-studies/currentstudents/postgraduateresearchstudentsorientation/> le haghaidh tuilleadh eolais. Is é an cuspóir atá leis an gclár ionduchtaithe feasacht faoi gach gné de do chéim taighde a spreagadh, pleananna taighde a ullmhú, monatóireacht ar fheidhmíocht agus nósanna imeachta scrúdaithe san áireamh. Pléitear an rud is ‘ualach oibre réasúnta’ ann agus an rud is ‘gnáthfhreastal’ ann chomh maith. Chomh maith leis sin, mínítear na cúraimí teagaisc a bheidh ort, do chearta agus do fhreagrachtaí, aon cheisteanna maoine intleachtaí, cearta agus freagrachtaí stiúrthóirí, bradaíl, ceisteanna sábháilteachta agus eiticiúla, sainmhíniú ar mhí-iompar taighde, coinníollacha bunúsacha oibre agus rialacháin, tacaíochtaí atá ar fáil ón ionad gairmeacha, ón Ionad Forbartha Taighdeoirí agus ó sheirbhísí eile do mhic léinn.

**5.5.1 Scileanna Taighde a Fhorbairt**

Tá cáipéis dar teideal ‘[Irish Universities’ PhD Graduates’ Skills](https://www.iua.ie/publications/iua-phd-graduate-skills-statement-2021/)’ eisithe ag Cumann Ollscoileanna Éireann ina ndéantar cur síos ar na torthaí foghlama inmhianaithe agus ar na scileanna a d’fhéadfadh mic léinn PhD a shealbhú agus iad i mbun staidéir. Tá an PhD struchtúrtha leagtha amach le freastal ar riachtanais an mhargaidh fostaíochta atá níos leithne ná an saol acadúil. Déanann mic léinn na scileanna seo a fhorbairt trína gcuid taighde agus trí oiliúint struchtúrtha.

Tacaíonn an Ollscoil le d’fhorbairt trí sheimineáir agus cúrsaí oiliúna scileanna creidiúnaithe a chur ar fáil agus trí thacaíocht forbartha ón [Ionad Forbartha Taighdeoirí](https://www.universityofgalway.ie/rdc/). Bíonn ceardlanna agus acmhainní eile maidir le Pleanáil Forbartha Pearsanta (PFP) nó scaipeadh taighde (e.g. trí pháirt a ghlacadh in [Threesis](https://www.universityofgalway.ie/threesis/" \t "_blank)), mar shampla, ar fáil ón RDC.

**5.5.2 Cláir PhD Struchtúrtha**

Cuirtear cláir struchtúrtha PhD ar fáil i ngach Coláiste.

Is é an chroí-thréith a bhaineann leis an gclár PhD struchtúrtha eolas a chur chun cinn trí bhuntaighde. Aithnítear gur aistear aonair atá san oideachas dochtúireachta.

Is é an aidhm atá le hoideachas dochtúireachta a struchtúrú timpeallacht ina bhfuil tacaíocht ar fáil a chruthú, trí na nithe seo a leanas:

1. Oiliúint struchtúrtha chreidiúnaithe fhoirmiúil chun tacú le taighde an mhic léinn. Caithfidh na mic léinn PhD ar fad 30 ECTS den oiliúint seo a dhéanamh le linn a gcláir PhD. Roghnaíonn mic léinn modúil i gcomhar lena stiúrthóir. Is iad an dá phríomhchineál modúl

-modúil sonrach don disciplín agus

– modúil scileanna cineálacha/inaistrithe/gairmiúla. Tá tuilleadh eolais faoi na modúil sin ar fáil ar <https://www.universityofgalway.ie/graduate-studies/currentstudents/gsmodules/>

Príomhghnéithe a bhaineann leis na modúil ar an PhD Struchtúrtha is ea go bhfuil siad solúbtha ó thaobh a modh seachadta agus measúnachta.

2. Ba cheart clár na modúl a phlé le stiúrthóir an mhic léinn agus a bheith comhaontaithe ag an GRC. De ghnáth glacfaidh mic léinn lánaimseartha modúil le hualach 30 ECTS ag gabháil dóibh thar bhlianta 1-3 dá gclár PhD. I gcúinsí eisceachtúla d’fhéadfaí cead a tabhairt do mhic léinn modúil a dhéanamh i mBliain 4, faoi réir chomhaontú GRC an mhic léinn. Maidir le mic léinn pháirtaimseartha, sonróidh an GRC sceideal cuí ina ndéanfar modúil an chláir.

3. Éilítear sa Chlár PhD Struchtúrtha go ndéantar an tráchtas taighde agus modúil ar fiú 30 ECTS iad a chríochnú, arna bhfaomhadh ag Coiste Taighde Iarchéime (GRC) an mhic léinn. Ní bheidh cead ag mic léinn a dtráchtas a chur i láthair go mbeidh sé dearbhaithe ag an GRC go bhfuil modúil ar fiú 30 ECTS ar a laghad san iomlán iad críochnaithe acu. D’fhéadfadh go ndéanfadh an Ollscoil, tríd an gColáiste ábhartha, modúil ar fiú suas le 60 ECTS san iomlán iad a fhaomhadh, nuair a éilíonn gníomhaireacht mhaoinithe nó comhlacht creidiúnaithe seachtrach a leithéid. Is féidir teacht ar Mharcanna agus Caighdeáin na gclár struchtúrtha PhD ag <https://www.universityofgalway.ie/exams/policies-procedures/>

D’fhéadfadh comhoibriú idir institiúidí a bheith i gceist i gcláir PhD struchtúrtha ar leith. Tá tuilleadh eolais le fáil ar <http://www.nuigalway.ie/graduate-studies/currentstudents/gsmodules>

**5.5.3 Dochtúireacht san Eolaíocht Shíceolaíoch (Síceolaíocht Chliniciúil)**

Is clár dochtúireachta gairmiúil é an Dochtúireacht san Eolaíocht Shíceolaíoch (Síceolaíocht Chliniciúil) a sholáthraíonn oiliúint ghairmiúil sa tsíceolaíocht chliniciúil de réir chaighdeáin chreidiúnaithe Chumann Síceolaithe Éireann agus Chumann Síceolaithe na Breataine. Trí bliana féilire atá i gceist leis an gclár, agus cuirtear ar fáil é i gcomhpháirtíocht le seirbhísí síceolaíochta cliniciúla i bhFeidhmeannacht na Seirbhíse Sláinte (FSS) agus i ngníomhaireachtaí eile.

Is cúrsa páirtaimseartha trí bliana é an Dochtúireacht san Eolaíocht Shíceolaíoch (D.Psych.Sc.) sa tSíceolaíocht Chliniciúil le haghaidh Cliniceoirí Cáilithe, agus cuireann sé oiliúint taighde bhreise ar fáil dóibh siúd a bhfuil cáilíocht sa tsíceolaíocht chliniciúil acu cheana féin.

*Tá eolas maidir le* ***comhlíonadh dea-chleachtas bunúsach*** *agus* ***scrúduithe*** *na Dochtúireachta san Eolaíocht Shíceolaíoch (Síceolaíocht Chliniciúil) le fáil ó* [*Scoil na Síceolaíochta*](https://www.universityofgalway.ie/colleges-and-schools/arts-social-sciences-and-celtic-studies/psychology/postgraduate-programmes/clinicalpsychology/)*.*

**5.6 Teidlíochtaí**

Ná bíodh drogall ort riamh comhairle a lorg ó do stiúrthóir, ó chomhalta do GRC, nó ó ionadaithe iarchéime ar Chomhaltas na Mac Léinn. Má thagann fadhbanna chun cinn a bhfuil tionchar suntasach acu ar do chuid taighde, ba chóir aghaidh a thabhairt orthu chomh luath agus is féidir, ar bhealach neamhfhoirmiúil más féidir. Ba cheart duit, ar an gcéad dul síos, réitigh a chuardach go háitiúil i.e. plé a dhéanamh le stiúrthóir(í), agus GRC ina dhiaidh sin, agus an Ceann Scoile agus/nó an Leas-Déan Staidéir Iarchéime ina dhiaidh sin. Más gá, féadfaidh an Ceann Scoile nó an Leas-Déan Staidéir Iarchéime cinneadh a dhéanamh cruacheist a chur ar aghaidh go dtí Déan an Choláiste agus/nó an Déan Staidéir Iarchéime. Ba chóir go mbeadh mic léinn taighde ar an eolas freisin go bhfuil fáil ar ionadaithe ó Chomhaltas na Mac Léinn, riarthóirí Coláiste, Comhairleoireacht na Mac Léinn agus seirbhísí eile.

Tá roinnt sonraí teagmhála ar fáil [anseo](https://www.universityofgalway.ie/graduate-studies/currentstudents/postgraduateresearchstudentrepspgacademicco-ordinatorsandpostgraduateresearchstudentsociety/" \t "_blank)

Tá sé de cheart ag mic léinn gearán foirmiúil a dhéanamh le Déan na Mac Léinn, de réir nósanna imeachta Ollscoil na Gaillimhe [QA611 – Nós Imeachta do Mhic Léinn maidir le Gearáin a Dhéanamh](https://www.universityofgalway.ie/media/studentservices/files/policies/QA611-University-of-Galway-Student-Complaints-Procedure.pdf)

Tá sé ríthábhachtach go gcuirfeadh do stiúrthóir in iúl go soiléir duit cad iad na nithe a bhfuil tú ina dteideal, agus cad iad na dualgais agus na freagrachtaí atá ort agus tú ag tabhairt faoi do chuid staidéir ar dtús. Áirítear orthu sin:

• Nithe a bhfuil tú ina dteideal lena n-áirítear stipinní, árachas agus aon sochair bhreise atá ann.

• Táillí agus muirir eile agus an gcumhdaíonn nó nach gcumhdaíonn an tacaíocht airgeadais atá ag an tionscadal iad

• Riachtanais tuairiscithe

• Cóid ábhartha iompraíochta agus cleachtais

• Gníomhaíochtaí a bhaineann le teagasc, ranganna teagaisc, stiúradh agus meantóireacht

• Baineann ‘Polasaithe do Mhic Léinn’ (cóid ábhartha iompair agus cleachtais) le mic léinn taighde agus tá siad ar fáil ag an nasc seo <https://www.universityofgalway.ie/student-services/policies/>

• Tá Seirbhísí agus Tacaíocht do Mhic Léinn (sláinte & folláine, tacaíochtaí séiplíneachta agus comhairleoireachta, seirbhísí tacaíochtaí míchumais) ar fáil do mhic léinn taighde ag na naisc seo <https://www.universityofgalway.ie/student-services/>

• Féachann Ollscoil na Gaillimhe, mar Ollscoil Tearmainn shainainmithe, le spás cuimsitheach agus cothrom don uile dhuine a dhéanamh de phobal na Gaillimhe, agus tá sonraí faoi sin le fáil ag <https://www.universityofgalway.ie/sanctuary/>

• Cé nach bhfuil formhór na mac léinn taighde fostaithe chun tabhairt faoina gcéim taighde agus mar sin nach bhfuil uaireanta tinrimh conartha acu, bítear ag súil go hiondúil go dtabharfadh mic léinn taighde lánaimseartha an méid céanna ama dá gclár is dá mbeidís fostaithe go lánaimseartha (37 uair an chloig sa tseachtain). Bítear ag súil go hiondúil gur ionann 2/3 den am a chaithfeadh mic léinn lánaimseartha ar chlár léinn agus an méid ama a chaithfeadh mic léinn pháirtaimseartha ar a gclár. Caithfidh mic léinn taighde a bhfuil maoiniú acu cloí le téarmaí an mhaoinithe sin.

• Ba chóir go n-aontódh an mac léinn córas cuí leis an stiúrthóir/na stiúrthóirí, ag cur san áireamh gealltanais an mhic léinn agus aon téarmaí nó coinníollacha maoinithe. De ghnáth ba cheart go nglacfaí 4 seachtaine i mbliain féilire do shaoire bhliantúil, chomh maith le laethanta saoire poiblí.

• Ba chóir stiúrthóir(í) a chur ar an eolas má chuirtear isteach go gearrthéarmach ar thaighde an mhic léinn de bharr tinnis nó cúinsí eile. Má theastaíonn tréimhse níos faide de bhriseadh sa taighde ó mhac léinn (níos mó ná mí amháin i mbliain féilire), moltar dó/di/dóibh cur isteach ar shaoire neamhláithreachta. Féach cuid 5.8.5.

**5.7 Teagas**

D’fhéadfadh an teagasc a bheith ina chuid den oiliúint a chuirtear ar mhac léinn Máistreachta nó PhD. Cabhraíonn an obair theagaisc leat scileanna cineálacha agus inaistrithe a shealbhú, agus is féidir leis sin a bheith ina ghné thábhachtach d’oiliúint an chéimí taighde. Féach [polasaí GTA](https://www.universityofgalway.ie/media/humanresources/policiesproceduresandforms/policiesprocedures/QA135--Engagement-of-Graduate-Teaching-Assistants-Policy.pdf). Tá cúrsa oiliúna creidiúnaithe trí fhoghlaim chumaisc faoi thaispeántais a thabhairt/faoi theagasc ar fáil agus mar gheall gurb é seo bunchloch do chuid forbartha, féadfaidh tú clárú air gan cead roimh ré, má tá tú i mbun PhD struchtúrtha nó nach bhfuil (GS506). Tá leabhar ar fáil freisin (*In At The Deep End – Starting to Teach In Higher Education*) sa leabharlann a chuideoidh leat do chuid scileanna teagaisc a fheabhsú.

**5.8 Monatóireacht ar an dul chun cinn atá á dhéanamh**

Díreach mar atá amhlaidh i gcodanna eile sna treoirlínte seo, socraítear sonraí breise ar leith go hinmheánach lena chinntiú go gceadaítear nithe bunúsacha a bhaineann go sonrach leis an disciplín atá i gceist ach baineann na treoirlínte seo thíos le gach mac léinn.

**5.8.1 Bearta Tosaigh**

Bíonn cruinniú tosaigh foirmiúil ann idir tusa, an príomhstiúrthóir agus aon chomhstiúrthóir(í), ina ndéantar an méid seo a leanas:

• Mínítear an t-ábhar molta taighde (nó an próiseas trína ndéanfar sainiú ar do thionscadal taighde) agus pléitear go mion é, agus tugtar aird ar leith ar na caighdeáin oibre a bhfuiltear ag súil leo

• Déantar nósanna imeachta monatóireachta a shoiléiriú

• Déantar aon cheisteanna agus aon ábhar imní atá agat a chur san áireamh

• Déantar plean taighde a fhorbairt agus a chomhaontú go foirmiúil idir tusa agus an stiúrthóir (na stiúrthóirí) a luaithe agus is féidir, agus déantar athbhreithniú air go rialta. Cuirfidh do stiúrthóir ar an eolas thú faoi na riachtanais oiliúna atá agat agus cuideoidh do stiúrthóir leat plean forbartha pearsanta a dhréachtú agus na cúrsaí a dhéanfaidh tú mar chuid de do PhD struchtúrtha a aontú. Cuireann [an tIonad Forbartha Taighdeoirí](https://www.universityofgalway.ie/rdc/) oiliúint ar fáil do Thaighdeoirí Ollscoil na Gaillimhe i bhforbairt ghairmiúil leanúnach agus scileanna do ghairmeacha amach anseo laistigh agus lasmuigh den saol acadúil.

**5.8.2 Measúnú ar Dhul chun Cinn**

Braitheann stiúradh agus monatóireacht éifeachtach a bheith á ndéanamh ar mhic léinn taighde ar chumarsáid rialta, neamhfhoirmiúil idir tú féin agus do stiúrthóir(í). Is minic a tharlaíonn an chumarsáid seo i bhfoirm grúpa/disciplín taighde nó cur i láthair faoi thorthaí agus faoi chinntí eatramhacha an taighde. Bíonn gá le cruinnithe foirmiúla chomh maith ina gcoinnítear miontuairiscí lena chinntiú go ndéantar gach tuiscint agus gach moladh a thaifeadadh agus a chomhaontú.

**5.8.3 Tuairisc Bhliantúil ar Dhul chun Cinn**

I rith an tsamhraidh gach bliain, beidh do stiúrthóir freagrach as tuairisc scríofa a chur ar fáil faoin dul chun cinn atá á dhéanamh agat chuig an GRC. Caithfear an tuairisc seo a chur ar fáil beag beann ar an dáta a thosaigh tú ag staidéar agus do gach bliain atá tú cláraithe go mbainfidh tú an chéim amach nó go bhfágfaidh tú do chuid staidéir go foirmiúil. Ní mór an t-eolas seo a leanas a bheith i ngach tuairisc:

• Líon measta, fad measta agus tábhacht mheasta na gcruinnithe leat a reáchtáladh sa tréimhse atá i gceist • Treoir maidir leis an méid a bhain tú amach i rith na tréimhse roimhe sin

• Aon chumarsáid ón mac léinn faoina c(h)uid oibre nó ailt ábhartha a seoladh amach lena bhfoilsiú sa tréimhse seo (ina léireofar cé acu an bhféadfaí a bheith ag súil go bhfoilseofaí an t-ábhar).

• Torthaí (Pas/Teip) na modúl go léir (torthaí na modúl in ollscoil eile más iomchuí san áireamh) a raibh an mac léinn cláraithe dóibh sa bhliain sin mar chuid de PhD Struchtúrtha.

D’fhéadfadh do stiúrthóir tuairisc níos giorra a chur ar fáil an chéad bhliain má thosaigh do chuid taighde sa dara seimeastar.

Tá sé de fhreagracht ortsa chomh maith tuairisc a chur ar fáil don GRC faoin dul chun cinn atá á dhéanamh agat do gach bliain a bhfuil tú cláraithe go dtí go mbainfidh tú céim amach nó go dtarraingíonn tú siar go foirmiúil ó do chuid staidéir. Déantar ábhar agus fad na tuairisce seo a shainiú de ghnáth i dtreoirlínte inmheánacha. Sa cheathrú bliain, d’fhéadfá achoimre a thabhairt ar an dul chun cinn atá déanta agat maidir le do thráchtas a scríobh.

Gach bliain, beidh ort cruinniú 15 nóiméad ar a laghad, agus ar an láthair de ghnáth, a bheith agat le do GRC gan do stiúrthóir(í), ina bpléifear na tuairiscí a leag tú féin agus do stiúrthóir isteach chomh maith le haon ábhar eile a bheadh le cur san áireamh, sula ndéanfar moladh maidir le do dhul chun cinn. Ba chóir do mhic léinn taighde a théann thar an am (i.e. i ndiaidh 4 bliana ar PhD lánaimseartha, 6 bliana ar PhD páirtaimseartha, i ndiaidh 2 bhliain ar Mháistreacht lánaimseartha agus 3 bliana ar Mháistreacht Taighde pháirtaimseartha) casadh leis an GRC níos minice e.g. uair sa ráithe. Cuirfear béim ar an bplean críochnaithe ag cruinnithe an GRC sa bhliain deiridh agus in aon bhliain i ndiaidh an spriocdháta. Mura bhfuil tú féin nó aon chomhalta den GRC ar fáil san Ollscoil, d’fhéadfaí an cruinniú seo a reáchtáil go fíorúil. Ba cheart fógra leordhóthanach a thabhairt do mhic léinn agus do stiúrthóirí maidir leis an spriocdháta chun tuairiscí a chur faoi bhráid an GRC, cur i láthair a dhéanamh don GRC nó cruinnithe a bheith ar siúl leis an GRC, ag cur san áireamh aon am ar shiúl ón Ollscoil nó an gá atá le freastal réasúnta. Ba chóir don GRC dul i gcomhairle leis an Oifig Míchumais chun socruithe réasúnta a dhéanamh don phróiseas tuairiscithe bhliantúil*,* más gá.

**Oiliúint Sláine Taighde**

Ní mór duit a dhearbhú i do thuairisc don GRC go bhfuil oiliúint bhunúsach i Sláine Taighde déanta agat uair amháin (ar a laghad) le linn do chéime taighde (soláthraítear é seo ar líne agus saor in aisce ag [https://www.universityofgalway.ie/researchcommunityportal/researchintegrity/)](https://www.universityofgalway.ie/researchcommunityportal/researchintegrity/).

**Plean Forbartha Pearsanta**

Ní mór duit Plean Forbartha Pearsanta (PFP) a chur le chéile, a athbhreithniú le do Stiúrthóir(í), agus a dheimhniú i do thuairisc don GRC go bhfuil PFP forbartha agat. Cuideodh an PFP leat cúrsaí oiliúna, modúil, gníomhaíochtaí forbartha agus acmhainní a aithint ar cheart duit a leas a bhaint astu le linn do chláir, agus cuideoidh sé leat plean a dhéanamh chun do scileanna gairmiúla a fhorbairt. Ba cheart athbhreithniú a dhéanamh ar do PFP gach bliain i gcomhar le do stiúrthóir, agus é a dheimhniú i do thuairisc don GRC go ndearnadh an t-athbhreithniú sin. Tá treoir PFP, teimpléad, ceardlanna agus acmhainní eile don phróiseas PFP ar fáil ón Ionad Forbartha Taighde [Pleanáil](https://nuigalwayie.sharepoint.com/sites/rdc/SitePages/Personal-Development-Planning-(PDP).aspx" \t "_blank) [Forbartha Pearsanta (PFP)](https://nuigalwayie.sharepoint.com/sites/rdc/SitePages/Personal-Development-Planning-(PDP).aspx)

**An ‘Mion-viva’**

Ní mór do mhic léinn PhD tabhairt faoi phróiseas ‘mion-viva’ lena GRC, laistigh de 2 bhliain ón uair a gcláraíonn siad le haghaidh PhD lánaimseartha agus laistigh de 3 bliana ón uair a gcláraíonn siad le haghaidh PhD páirtaimseartha. Féadfaidh Scoileanna aonair cinneadh a dhéanamh maidir le cén uair a bheidh an ‘mion-viva’ ar siúl laistigh den tréimhse seo. Féadfar an ‘mion-viva’ a chur in ionad cruinniú bliantúil amháin den GRC. I gcásanna ina bhfuil an ‘mion-viva’ ag teacht in ionad chruinniú bliantúil an GRC, tá sé éigeantach fós go gcuirfeadh tú féin agus do stiúrthóir tuairisc scríofa ar dhul chun cinn faoi bhráid do GRC.

Bunaithe ar an ábhar ar fad a chuirtear san áireamh a bheith measta go cúramach, déanann an GRC ceann de na moltaí seo a leanas:

* Leanúint leis an PhD/MD/Máistreacht Taighde
* Leanúint ar aghaidh ach gá le tuilleadh athbhreithnithe
* Tá an Tráchtas Deiridh leagtha isteach (féach cuid 6.7)

Cuirfidh an GRC an moladh faoi bhráid fochoiste den Choláiste agus tar éis an moladh a mheas go cúramach, déanfaidh an fochoiste moladh don Bhord Scrúdaithe maidir le dul chun cinn. Is é an Bord Scrúdaithe an t-údarás foirmiúil maidir le dul chun cinn i ngach Coláiste. Is é/í an Déan, nó a (h)ainmní, a bhíonn ina C(h)athaoirleach agus bíonn comhaltaí acadúla ón gColáiste, agus ó na Coláistí eile atá freagrach as cláir idir Coláistí, ar an mBord. Ní thabharfaidh an Ollscoil aitheantas foirmiúil ach do na cinntí sin a fhaomhann an Bord Scrúduithe.

### **5.8.3.1 An moladh 'Lean ar aghaidh ach gá le tuilleadh athbhreithnithe'**

Sa chás go bhfuil sé tagtha chun solais go bhfuil do rannpháirtíocht, do dhul chun cinn, agus/nó do thiomantas easnamhach, cuirfidh an GRC an méid sin in iúl duit go foirmeálta tríd an moladh ‘Lean ar aghaidh, ach gá le tuilleadh athbhreithnithe.’

Tabharfar deis duit tuairisc uasdátaithe (bunaithe ar mholtaí an GRC) a chur isteach an athuair agus freastal arís ar chruinniú eile den GRC. Déanfaidh do stiúrthóir tuairisc uasdátaithe maidir le do dhul chun cinn a sheoladh isteach chuig an GRC roimh an gcéad chruinniú eile den GRC. Féadfaidh an GRC, tar éis an athbhreithnithe bhreise seo, an moladh a dhéanamh go leanfá ar aghaidh, nó:

* Go n-aistreoidh tú chuig Clár eile (agus an Clár atá i gceist a bheith tugtha le fios)
* Scor den chlár céime taighde

A luaithe is a roghnaítear ceann amháin den dá mholadh sin, ní mór do chathaoirleach an GRC nó a (h)ainmní an mac léinn, an príomhstiúrthóir, an Ceann Scoile agus oifig an Choláiste a chur ar an eolas trí ríomhphost faoin gcinneadh, agus cóip den fhoirm GS 050 a bheith ag gabháil leis an ríomhphost sin.

Sa chás go ndéantar aon cheann de na moltaí sin i rith phróiseas tuairiscithe bhliantúil an tsamhraidh, cuirfidh an GRC an moladh atá déanta acu faoi bhráid fochoiste den Choláiste agus tar éis don fhochoiste sin an moladh a mheas go cúramach, déanfaidh sé moladh don Bhord Scrúdaithe maidir le dul chun cinn.

Sa chás go ndéantar ceachtar den dá mholadh sin tar éis phróiseas tuairiscithe bhliantúil an tsamhraidh, is ar an gColáiste atá an fhreagracht as an gClárlann a chur ar an eolas maidir leis an moladh.

Sa chás go dtagann nithe araíonachta tromchúiseacha chun cinn, ba chóir duit a bheith ar an eolas go bhfuil sé de chumhacht ag an gComhairle Acadúil glacadh iarrthóra a tharraingt siar, tráth ar bith, ar mholadh ón gColáiste cuí.

Féadfaidh iarrthóir achomharc a dhéanamh chuig Coiste Seasta na Comhairle Acadúla in aghaidh cinnidh gan cead a thabhairt dó/di dul ar aghaidh, féach Aguisín 2.

Is féidir le hiarmhac léinn ar baineadh den chlár sin iarratas a dhéanamh ar athiontráil. Breathnóidh an Coláiste ina bhfuil an clár ar siúl ar an iarratas agus ar an moladh ón gCeann Scoile. Agus an cás ar athiontráil á bhreithniú ag an gColáiste, socróidh an Coláiste athbhreithniú ar an iarratas agus féadfaidh sé faisnéis bhreise a lorg ón iarratasóir, lena n-áireofar fianaise a thaispeánfaidh gur tugadh aghaidh go sásúil ar na cúiseanna ar baineadh mac léinn de chúrsa. Cinnfidh an Coláiste cé acu a nglactar nó nach nglactar leis an mac léinn ar an gclár arís. Cuirfidh an Coláiste ábhartha an cinneadh in iúl don iarmhac léinn.

**5.8.4 Aistriú idir Máistreacht Taighde agus Céim PhD**

Bunaithe ar an Tuairisc Bhliantúil maidir le Dul Chun Cinn (féach Cuid 5.8.3 thuas), féadfaidh do GRC a mholadh don Choláiste go n-aistreofá ó Chéim Mháistreachta go PhD. Bheadh moladh ón GRC de dhíth sula bhféadfadh an Coláiste iarratas ar aistriú ó aon mhac léinn a mheas. Féadfaidh mac léinn atá cláraithe ar chéim PhD aistriú go Máistreacht taighde tráth ar bith i rith a gcuid staidéir.

**5.8.5 Saoire Neamhláithreachta**

Bítear ag súil go gcríochnóidh mic léinn taighde an chéim a bhfuil siad cláraithe uirthi taobh istigh den tréimhse atá leagtha síos. Sa chás go gcuireann cásanna eisceachtúla isteach ar mhic léinn (i gcás leighis nó pearsanta), féadfaidh siad cur isteach ar shaoire neamhláithreachta. Agus iarratas á dhéanamh ar shaoire neamhláithreachta caithfidh an mac léinn cead a fháil ón bpríomhstiúrthóir. Caithfidh moladh na Scoile ina bhfuil an mac léinn cláraithe a bheith le gach iarratas ar shaoire neamhláithreachta, go hiondúil is leor síniú an Chinn Scoile. Mura dtugann an Ceann Scoile cead, féadfaidh an mac léinn achomharc a dhéanamh ar Dhéan an Choláiste, ach na cáipéisí cuí ar fad a sholáthar. Ar deireadh, caithfidh an Coláiste ina bhfuil an mac léinn cláraithe an tsaoire neamhláithreachta a cheadú. Ba chóir do mhic léinn a chur in iúl don stiúrthóir a luaithe is féidir má bhíonn gá acu le saoire neamhláithreachta. Beidh na Coláistí discréideach agus iarratais á meas acu. I measc na gcásanna a nglactar leo tá:

**Cásanna Leighis** (tinneas, míchumas)

**Saoire chosanta** (saoire mháithreachais, saoire uchtaíoch, saoire atharthachta etc). D'fhéadfadh mic léinn dochtúireachta a bhfuil maoiniú acu a bheith i dteideal saoire teaghlaigh íoctha, ag brath ar a stádas víosa agus ar a maoiniú. Tá fáil ar pholasaí QA214 maidir le ‘Saoire Teaghlaigh Íoctha: Mic Léinn Dochtúireachta’ ag <https://www.universityofgalway.ie/graduate-studies/currentstudents/guidelines-regulations-forms/>. Tá fáil ar QA603 ‘Polasaí ar Thacaíochtaí do Mhic Léinn le linn Toirchis, Máithreachais nó Atharthachta,’ ag [https://www. universityofgalway.ie/student-services/policies/](https://www.universityofgalway.ie/student-services/policies/)

**Cásanna eisceachtúla pearsanta** (bás sa teaghlach, etc.) Caithfear go tuisceanach le mic léinn a bhfuil cúiseanna pearsanta acu agus coinneofar an t-eolas faoi rún.

Coinneoidh an Scoil bunchóipeanna de theastais leighis agus tuairisceoidh sí iad don Choláiste. D’fhéadfadh an Déan Staidéir Iarchéime na teastais bhunaidh a athbhreithniú ar iarratas. Fanfaidh mic léinn ar Chóras Taifead na Mac Léinn fad a bheidh siad ar saoire neamhláithreachta. Ba chóir do mhic léinn a bhfuil maoiniú seachtrach acu dul i dteagmháil lena stiúrthóir ar dtús agus ansin rachaidh an stiúrthóir i dteagmháil leis an ngníomhaireacht mhaoinithe maidir leis an tsaoire neamhláithreachta. D’fhéadfadh impleacht a bheith ag saoire neamhláithreachta ar mhaoiniú. I gcásanna eisceachtúla, féadfaidh Coláistí iarratas ar shaoire neamhláithreachta a mheas níos deireanaí mura raibh an mac léinn in ann iarratas foirmiúil a dhéanamh ar shaoire neamhláithreachta roimh ré, ag brath ar an gcás.

**An Próiseas Iarratais**

Ní mór iarratas a dhéanamh ar fhoirm GS 080 (Aguisín 1) – Foirm Iarratais ar Shaoire Neamhláithreachta (Mic Léinn Taighde) agus na cúiseanna agus an tréimhse leis an tsaoire neamhláithreachta bheartaithe a bheith luaite go soiléir ar an bhfoirm. Ba chóir don mhac léinn agus don phríomhstiúrthóir an fhoirm a líonadh, a shíniú agus a chur faoi bhráid an Chinn Scoile le meas agus le síniú agus ansin í a sheoladh chuig an gColáiste. Coinneoidh an Coláiste an leagan bunaidh den fhoirm iarratais agus cuirfear an cinneadh maidir leis an tsaoire neamhláithreachta in iúl i scríbhinn don mhac léinn, don stiúrthóir agus don Cheann Scoile. Ba chóir don Choláiste GS 081 – foirm Nóta Creidmheasa ar Shaoire Neamhláithreachta a líonadh nuair a bheidh GS 080 ceadaithe. Ba chóir don Choláiste ansin foirm GS 081 a sheoladh chuig Oifig na dTáillí. Tá an Coláiste freagrach as Oifig na dTaifead Acadúil & Clárúcháin, an Oifig Staidéir Iarchéime, Oifig na dTáillí, agus Oifig na gCuntas Taighde a chur ar an eolas maidir le gach saoire neamhláithreachta cheadaithe, chun go mbeifear in ann taifead an mhic léinn a thabhairt cothrom le dáta go foirmiúil. Mura dtugann an príomhstiúrthóir ná an Ceann Scoile cead, féadfaidh an mac léinn achomharc a dhéanamh ar Dhéan an Choláiste, ach na cáipéisí cuí ar fad a sholáthar.

**Tréimhse**

*Ní* cheadófar saoire neamhláithreachta ar feadh tréimhse níos faide ná bliain ná níos giorra ná mí de ghnáth. Nuair a fhillfidh mic léinn ar an staidéar san Ollscoil, tá siad freagrach as Oifig na dTaifead Acadúil agus Clárúcháin a chur ar an eolas chun a stádas clárúcháin a thabhairt cothrom le dáta nuair a bheidh deireadh leis an tsaoire neamhláithreachta cheadaithe. Má chaitheann mic léinn síneadh a chur leis an tsaoire neamhláithreachta, caithfidh siad iarratas a dhéanamh ar shaoire bhreise. Ní fhéadfaidh mic léinn a bheith ar shaoire neamhláithreachta ar feadh tréimhse níos faide ná dhá bhliain i rith a gclár céime de ghnáth. Féadfaidh mic léinn taighde lánaimseartha iarratas a dhéanamh chun a modh freastail a athrú go páirtaimseartha ar fhilleadh dóibh ón tsaoire, le comhaontú a bpríomhstiúrthóra agus an Ceann Scoile.

Ba cheart go mbeadh mic léinn ar an eolas faoi na himpleachtaí ar mhaoiniú a bheadh i gceist má athraítear go modh freastail páirtaimseartha. Tá an Coláiste freagrach as an Oifig Taifead Acadúil & Clárúcháin, an Oifig Staidéir Iarchéime, Oifig na dTáillí, agus Oifig na gCuntas Taighde a chur ar an eolas maidir le gach athrú ar mhodh staidéir, chun go mbeifear in ann taifead na mac léinn a thabhairt cothrom le dáta go foirmiúil. Mura dtugann an príomhstiúrthóir ná an Ceann Scoile cead, féadfaidh mic léinn achomharc a dhéanamh ar Dhéan an Choláiste, ach na cáipéisí cuí ar fad a sholáthar.

**Stádas**

I rith saoire neamhláithreachta cheadaithe, níl an mac léinn páirteach sa chlár taighde. Ní íocfaidh an mac léinn táillí ar shaoire neamhláithreachta atá ceadaithe do bhliain acadúil.

Maidir le saoire neamhláithreachta ar feadh tréimhse níos giorra ná bliain, caithfidh na mic léinn táillí a íoc ar an mbliain acadúil, ach gheobhaidh siad creidiúint ama ag deireadh an chláir chéime taighde. I rith na saoire neamhláithreachta, ní bheidh na mic léinn i dteideal stiúrtha ná áiseanna na hOllscoile a úsáid. Ba chóir do na mic léinn a bheith ullmhaithe le himpleachtaí na saoire neamhláithreachta a phlé i gcás comhthionscadail taighde, foilseacháin, saotharlanna, teagasc etc. leis an bpríomhstiúrthóir (ba chóir don phríomhstiúrthóir dul i dteagmháil leis an gCeann Scoile nó Disciplín mar is cuí), agus/nó comhaltaí eile den Choiste Taighde Iarchéime. Aontóidh na mic léinn agus an Príomhstiúrthóir an fhaisnéis is gá a chur in iúl do na mic léinn le linn na saoire. Áireofar sa chomhaontú seo an modh cumarsáide is fearr leis na mic léinn agus minicíocht na cumarsáide sin mar aon le sonraí faoi cé leo ar cheart do na mic léinn teagmháil a dhéanamh chun an dáta a bhfillfear ar an ollscoil a phlé, má bhíonn aon imní orthu nó má thagann athrú ar a gcúinsí.

Ba chóir do mhic léinn lánaimseartha taighde a thuiscint i gcásanna leanúnacha nach bhfuil chomh criticiúil, go mb’fhéidir go bhfeilfeadh athrú sa mhodh tinrimh go stádas páirtaimseartha níos fearr dóibh. I gcásanna áirithe d’fhéadfaí cuimhneamh ar iarratas a dhéanamh ar dhámhachtain eile. I ngach cás, ba chóir na roghanna seo a phlé leis na seirbhísí cuí atá ar fáil do mhic léinn taighde.

**5.8.6 Éirí as an Staidéar**

Má bhíonn gníomhaíochtaí nó iompraíocht an mhic léinn míshásúil, féadfaidh an Chomhairle Acadúil an mac léinn a chur amach as an gclár staidéir tráth ar bith i rith na bliana acadúla. Ní dhéanfar an cinneadh seo go dtí go mbeifear tar éis dul i gcomhairle leis an mac léinn, leis an stiúrthóir agus leis an GRC.

Ba chóir do mhic léinn atá ag cuimhneamh ar éirí as an staidéar labhairt leis an stiúrthóir agus/nó GRC agus féadfaidh siad comhairle a fháil ón Déan Staidéir Iarchéime sula rachaidh siad sa treo seo. Ba chóir do mhic léinn ‘Foirm le Tarraingt Siar as Clár Iarchéime Taighde’ a líonadh. Tá an fhoirm le fáil ó láithreán gréasáin Dheasc Chabhrach Clárlann na Mac Léinn ag <https://www.universityofgalway.ie/media/registry/sid/images/course_withdrawal_form_research_students-_UOG.pdf> Má tá maoiniú á fháil agat, ní mór duit an Ghníomhaireacht Mhaoinithe, Oifig Cuntasaíochta Taighde agus Oifig na dTáillí a chur ar an eolas mar is cuí.

**5.9 Ionadaíocht ar Mhic Léinn**

Déantar ionadaíocht ar mhic léinn agus ar a leasanna ag leibhéil éagsúla laistigh den ollscoil. Ag an leibhéal is airde, tá ionadaí iarchéimithe ar Údarás na hOllscoile (Údarás Ceannais OÉ Gaillimh). Bíonn áit do bheirt mhac léinn iarchéime ar an gComhairle Acadúil gach bliain acadúil. Bíonn ionadaí iarchéimithe ar Bhord gach Scoile chomh maith. Féach na Treoirlínte do Mhic Léinn atá le fáil ar láithreán gréasáin Staidéir Iarchéime: <https://www.universityofgalway.ie/graduate-studies/currentstudents/newstudentguides/>

**5.10 Aiseolas**

Is mór ag an ollscoil tuairimí na mac léinn iarchéime. Úsáidtear do chuid aiseolais chun seirbhísí a fheabhsú do mhic léinn reatha agus do mhic léinn amach anseo. Tá aiseolas ón suirbhé náisiúnta Suirbhé na hÉireann ar Rannpháirtíocht na Mac Léinn do Mhic Léinn Taighde ag PGR StudentSurvey.ie agus sonraí ‘Phlean Gnímh’ Ollscoil na Gaillimhe le fáil ag an nasc gréasáin <https://www.universityofgalway.ie/graduate-studies/currentstudents/surveys/>

**5.11 Fostaíocht san Ollscoil le linn Staidéir**

Féadfaidh mic léinn chláraithe lánaimseartha obair íoctha a dhéanamh mar a shonraítear i bpolasaithe AD, dá Scoil nó in aon réimse eile den Ollscoil ina bhfuil obair ar fáil. Má tá an obair seo le fáil, tá sí ann chun tacú leat i rith do thréimhse staidéir amháin agus beidh deireadh leis an obair sin nuair a bheidh do chéim críochnaithe agat nó ag céim scríofa an tráchtais. Caithfidh tú a thuiscint nach bhfuil aon obair ar fáil duit ach don tréimhse a mbeidh tú cláraithe mar mhac léinn agus tú i mbun céim taighde. Baineann na rialacháin seo leatsa ón dáta a gcláróidh tú mar mhac léinn taighde go dtí go mbainfidh tú do chéim amach. Caithfidh tú cloí chomh maith le polasaithe na hOifige Acmhainní Daonna maidir le fostaíocht pháirtaimseartha <https://www.universityofgalway.ie/human-resources/duringemployment/policiesandproceduresforms/>

# 6. Próiseas Scrúdaithe an PhD

Caithfidh próiseas ceart sofaisticiúil an mac léinn PhD a scrúdú, i ndiaidh tréimhse fhaidréiseach staidéir/taighde/cruthaitheachta. Tá na rialacháin PhD leasaithe ag an Ollscoil, agus dá bhrí sin, cuireann na treoirlínte seo, do scrúdú PhD dea-chleachtas náisiúnta agus idirnáisiúnta san áireamh.

**6.1 Na Critéir**

Chun PhD a bhaint amach, caithfidh iarrthóirí a léiriú go bhfuil na critéir ar fad seo a leanas comhlíonta acu agus tionscadal aontaithe á leanúint acu:

• Go bhfuil curtha go mór acu le heolas agus le léann

• Go bhfuil an cumas léirithe acu smaoineamh go criticiúil agus as a stuaim féin

• Go bhfuil siad in ann a léiriú go bhfuil eolas domhain agus leathan agus tuiscint dhomhain agus leathan acu ar an réimse/na réimsí cuí staidéir sa tráchtas agus sa scrúdú *viva*

• Go bhfuil saineolas suntasach faighte acu maidir le modhanna agus teicnící bunúsacha agus ardleibhéil

• Go bhfuil tráchtas curtha i láthair acu leis an struchtúr agus stíl scríofa chuí

• Go bhfuil obair curtha i gcrích acu ar féidir í a fhoilsiú.

Cé go mbíonn fianaise maidir leis na critéir sin sa tráchtas, tá an scrúdú cainte nó *viva* ríthábhachtach lena dhearbhú gur baineadh na caighdeáin chuí amach.

**6.2 Leagan Amach an Tráchtais sula gcuirtear isteach le Scrúdú é**

Caithfidh an t-iarrthóir na treoracha a leanúint maidir le formáid, leagan amach agus cur i láthair an tráchtais, mar a shonraítear thíos.

Glacfaidh Oifig na Scrúduithe le tráchtais taighde mar PDF (macasamhail leagan le clúdach bog) ar ríomhphost. Féach <https://www.universityofgalway.ie/exams/thesissubmission/>

Ní fhéadfar an dréacht deiridh de thráchtas a leagan isteach lena scrúdú ach amháin nuair a bheidh cead faighte ag an iarrthóir óna bpríomhstiúrthóir agus ó chomhalta den GRC ar an bhFoirm maidir le Faomhadh le haghaidh Scrúdaithe (EOG 020). Sula gcuirtear an tráchtas isteach, ba chóir don mhac léinn cosúlacht an tráchtais le hobair atá ann cheana féin a sheiceáil i mbunachair shonraí fhairsinge, ag baint úsáid as bogearraí atá ar fáil ar mhodúl Canvas 1GST1.

Ní mór an leagan sínithe, scanta den fhoirm EOG 020 a chur isteach leis an tráchtas. Má mheasann iarrthóir go raibh sé míréasúnach gan cead a thabhairt an tráchtas a leagan isteach, féadfaidh sé/sí achomharc a dhéanamh do Choiste Seasta na Comhairle Acadúla, ar an gcoinníoll go dtugann sé/sí cúis, i scríbhinn, agus go cuirtear an chúis sin faoi bhráid an Rúnaí Gnóthaí Rialachais agus Acadúla nó a (h)ainmní ag govandacademicaffairs@universityofgalway.ie. Ba cheart go n-áireofaí sa mhíniú sin sonraí an chomhairliúcháin ar tugadh faoi chun an tsaincheist a réiteach sular tugadh faoin achomharc, leis an gCoiste Taighde Iarchéime, mar shampla, nó leis an Scoil, Coláiste agus an Déan Staidéir Iarchéime.

Ach achomharc a bheith faighte ag an Rúnaí Gnóthaí Rialachais agus Acadúla nó a (h)ainmní, déanfaidh sé/sí cóip den cháipéisíocht a chur ar aghaidh chuig Cathaoirleach Choiste Seasta na Comhairle Acadúla. Cuirfidh Cathaoirleach Choiste Seasta na Comhairle Acadúla painéal eadrána neamhspleách ar bun, a mbeidh beirt chomhaltaí den fhoireann acadúil air, chun breithniú a dhéanamh cibé an fiú nó nach fiú an tráchtas a scrúdú go seachtrach. Is cinneadh críochnaitheach cinneadh an phainéil seo. Ní ceadmhach d'achomharcóir ach achomharc amháin a chur isteach. Ní mór don iarrthóir a chinntiú go nglantar na táillí sula gcuirtear isteach an tráchtas le clúdach bog ach teagmháil a dhéanamh le fees@universityofgalway.ie. Ní rachfar ar aghaidh go dtí an chéim ina seoltar do thráchtas chuig na scrúdaitheoirí go dtí go ndearbhaítear go bhfuil na táillí glanta. Nuair a fhaightear cruthúnas go bhfuil na táillí glanta, is féidir leat do thráchtas a leagan isteach chuig Oifig na Scrúduithe lena scrúdú.

**6.2.1 Dearbhú i ndáil leis an obair**

Caithfidh iarrthóirí a dhearbhú gurb é a saothar féin ar fad atá sa tráchtas agus nach bhfuil céim faighte acu san Ollscoil seo ná in aon ollscoil eile bunaithe ar aon chuid den saothar. Má tá an tráchtas bunaithe ar thionscadal grúpa, caithfidh mic léinn a rá sa chás sin cén chuid den obair a rinne siad ar an tionscadal, agus tagairt a dhéanamh d’aon tráchtas eile atá leagtha isteach nó foilsithe ag gach rannpháirtí sa tionscadal, agus caithfidh dearbhú dá réir a bheith sa tráchtas. Ba chóir an dearbhú seo a chur isteach i ndiaidh Chlár na nÁbhar.

**6.2.2 Tráchtas a leagan isteach**

Níor cheart go rachadh tráchtas PhD thar 80,000 focal, de ghnáth, aguisíní, fonótaí, táblaí agus leabharliosta san áireamh. Is é polasaí na hollscoile nach gceadaítear seirbhísí gairmiúla eagarthóireachta a úsáid chun cuidiú leis an tráchtas a scríobh.

Ní mór leathanach teidil a bheith ann, ar a mbeidh an t-eolas seo a leanas:

a. An teideal iomlán (agus fotheideal, más ann dó)

b. Uimhir an imleabhair agus an líon iomlán imleabhar, má tá níos mó ná ceann amháin ann

c. Ainm iomlán an iarrthóra, agus is féidir aon chéim agus/nó cáilíochtaí gairmiúla a lua ina dhiaidh sin

d. Ainm(neacha) an stiúrthóra/na stiúrthóirí, na Scoile/na Scoileanna/an Disciplín, na hInstitiúide

e. An mhí agus an bhliain ar leagadh isteach an tráchtas.

Tá sonraí maidir le leagan amach tráchtais atá bunaithe ar chleachtas le torthaí neamhthraidisiúnta do Choláiste na nDán, na nEolaíochtaí Sóisialta & an Léinn Cheiltigh le fáil i [dTreoirlínte an Choláiste](https://www.universityofgalway.ie/media/graduatestudies/files/relevantofficialforms/CoASSCS-Local-Guidelines-for-PhDs-2023.pdf).

**Formáid agus Leagan Amach**

Ba cheart go mbeadh ‘Clár na nÁbhar’, clár simplí, le fáil i ndiaidh an leathanaigh teidil. Moltar spásáil líne go leith ar a mhéad; caithfidh an téacs a bheith comhfhadaithe ar chlé le ciumhais 4 cm ar thaobh clé an leathanaigh agus féadfaidh sé a bheith comhfhadaithe ar dheis. Moltar leagan amach agus cló soléite do chorp an téacs. Is iondúil go bhfeileann formáidí níos dlúithe agus clómhéideanna níos lú do chodanna áirithe cosúil le liostaí tagartha, leabharliostaí agus cineálacha áirithe aguisíní. Ní mór go mbeadh uimhir ar gach leathanach i ndiaidh a chéile, agus ba cheart go mbeadh uimhreacha na leathanach suite i lár an leathanaigh ag an mbonn, agus na ceanntásca caibidil ag barr gach leathanaigh. Ba cheart go mbeadh léaráidí, graif, grianghraif agus táblaí suite san áit cheart sa téacs agus na huimhreacha cearta orthu.

**6.2.3 Cóipcheart Tríú Páirtí**

Ní mór gach ábhar i do thráchtas a thagann faoi réir cóipcheart tríú páirtí a lua. I measc na n-ábhar a thagann faoi chóipcheart tríú páirtí tá, mar shampla, ailt fhoilsithe, léaráidí, táblaí, figiúirí a chur údar eile le chéile agus a cuireadh isteach sa tráchtas seo mar fhianaise ar argóint.

Caithfidh tú cead a fháil ón té ar leis an cóipcheart an t-ábhar seo a úsáid i do thráchtas sula bhfoilsítear ar líne é. Ba chóir an cead seo a lorg in am agus i dtráth agus i bhfad sula mbeidh an tráchtas le leagan isteach.

Sula n-úsáidfidh tú alt mar chuid de thráchtas PhD i stíl ailt caithfidh an t-iarrthóir a chinntiú go dtabharfaidh an foilsitheoir cead leagan deiridh an údair den alt a chur ar fáil go leictreonach. Maidir le PhDanna i stíl ailt, ní féidir ailt a úsáid le heagarthóireacht chóipe, formáidiú agus uimhriú an fhoilsitheora. Tá polasaithe éagsúla ag foilsitheoirí éagsúla maidir le húdair ag cur ábhar foilsithe ar fáil go leictreonach.

Ba chóir go mbeadh leagan ar líne den tráchtas mar a chéile go díreach leis an leagan clóite. Más rud é, áfach, nach féidir cead a fháil d’ábhar a thagann faoi chóipcheart tríú páirtí, ba chóir an t-ábhar sin a bhaint as an leagan ar líne den tráchtas agus nóta a chur isteach á mhíniú seo.

Tá roinnt ceisteanna coitianta agus litreacha samplacha chun cead a iarraidh le fáil ar an nasc seo <https://libguides.library.universityofgalway.ie/openaccesspublishing/theses>

**6.2.4 PhD i stíl Ailt**

Féadfar tráchtas PhD a leagan isteach le scrúdú i stíl monagraif nó i bhformáid bunaithe ar ailt. Ciallaíonn stíl monagraif go mbíonn an saothar leagtha amach ina shraith caibidlí, go hiondúil bíonn réamhrá, léirmheas litríochta, modheolaíocht, torthaí agus conclúidí ann. Bíonn PhD i stíl ailt bunaithe ar bhailiúchán páipéar (páipéir fhoilsithe nó páipéir atá curtha isteach nó glactha le foilsiú) a chuireann síos ar chlár oiriúnach taighde a rinne na mic léinn agus iad cláraithe don PhD. Bíonn réamhrá gearr ann chomh maith, míniú ar an gceist taighde, litríocht chuí agus modheolaíocht agus conclúid. Caithfear saothar an mhic léinn ar gach alt a léiriú. Úsáidtear an fhormáid bunaithe ar ailt i ndisciplíní na hEolaíochta, na hInnealtóireachta agus an Leighis go hiondúil agus úsáidtear an monagraf sna Daonnachtaí agus sna hEolaíochtaí Sóisialta. Tá an meas céanna ar an dá leagan amach chun saothar taighde a chur i láthair agus tagann an péire faoin bpróiseas scrúdaithe céanna agus caithfidh siad na caighdeáin acadúla chéanna a bhaint amach don cháilíocht mar atá sonraithe i gCuid 6.1. Tá buntáistí agus míbhuntáistí leis an bhformáid bunaithe ar ailt. I measc na mbuntáistí tá scaipeadh níos forleithne agus níos túisce ar thorthaí taighde agus an taithí a fhaigheann an mac léinn ag scríobh ailt taighde. I measc na míbhuntáistí tá an mhoill a bhíonn ar ghlacadh le hailt i réimsí áirithe taighde agus na srianta géara a bhíonn ar fhad na n-alt taighde rud a chiallódh go bhfágfaí amach na modheolaíochtaí a bhíonn sa mhonagraf de ghnáth. Bíonn sé de bhuntáiste le monagraf go mbíonn tú in ann argóint a fhorbairt, ag tabhairt an litríocht chuí le chéile chomh maith le plé comhtháite ar an modheolaíocht. Bíonn an toradh céanna ar an léirmheas criticiúil agus teoiriciúil ar na páipéir in PhD bunaithe ar ailt. Baineann na treoirlínte céanna leis na mic léinn ar fad beag beann ar an leagan amach a bhíonn acu ar an tráchtas.

Cuirtear treoirlínte beachta ar fhormáid bunaithe ar ailt le chéile sna ceithre Choláiste san Ollscoil. Ba chóir breathnú ar an leagan ar líne de na treoirlínte seo ar láithreán gréasáin an Choláiste chuí. Mar threoir ghinearálta, ba chóir trí alt phiarmheasúnaithe a chur san áireamh agus go hiondúil is é an t-iarrthóir PhD an chéad údar ar an bpríomhchuid den saothar. Féadfar comhfhoilseacháin a áireamh ach caithfidh an t-iarrthóir a c(h)ion sa saothar a léiriú. Caithfidh iarrthóirí an t-ábhar deiridh sa tráchtas a aontú, leis an stiúrthóir/na stiúrthóirí mar aon le líon na bpáipéar foilsithe. Caithfidh réamhrá cuimsitheach ar an ábhar taighde trí chéile mar aon le leabharliosta cuí a bheith sa PhD bunaithe ar ailt. Ba chóir cur síos a dhéanamh ar an mbealach ar baineadh cuspóirí an taighde amach i ngach alt a áirítear. D’fhéadfadh aguisíní breise maidir leis na modheolaíochtaí a úsáideadh a bheith ag teastáil mura mbeidh dóthain eolais sa tráchtas ionas go bhféadfar an taighde a dhéanamh arís.

**6.3 Scrúdaitheoirí agus Cathaoirleach an *viva***

**6.3.1 Socruithe Scrúdaithe**

Braitheann a réidhe a éireoidh leis an bpróiseas scrúdaithe ar an tuiscint atá ag gach duine a bhaineann leis an ábhar ar na róil atá acu, agus ar shain-nósanna imeachta. Tá cur síos achomair ar an bpróiseas leis seo.

• Bíonn an príomhstiúrthóir freagrach as an bpróiseas scrúdaithe ar fad a eagrú agus as a sheiceáil gur cuireadh an t-eolas cuí ar fáil don iarrthóir, do na scrúdaitheoirí agus don chathaoirleach chun go dtuigfidís an ról atá acu.

• Seachas i gcásanna eisceachtúla, ba chóir go mbeadh an viva ar siúl ar an gcampas agus go mbeadh gach scrúdaitheoir i láthair. Nuair nach bhfuil sé indéanta ag gach rannpháirtí a bheith i láthair, caithfear iarratas ar a bheith i láthair trí fhíschomhdháil a dhéanamh dhá mhí roimh dháta beartaithe an viva. Caithfidh an mac léinn a bheith sásta an viva a dhéanamh trí fhíschomhdháil agus caithfear cead a fháil ó dhuine den GRC, Ceann Scoile, Déan an Choláiste agus an Déan Staidéir Iarchéime tríd an gCóras Scrúdaithe Tráchtais Taighde ar Líne.

• Tá Oifig na Scrúduithe freagrach as an tráchtas agus Tuairisc na Scrúdaitheoirí a phróiseáil.

• Cuirfidh na scrúdaitheoirí tuairisc le chéile i bhformáid aontaithe, i ndiaidh an tráchtas agus an t-iarrthóir a bheith scrúdaithe ag an viva, agus measfaidh Coiste Seasta na Comhairle Acadúla an tuairisc seo.

• Ag cruinniú Choiste Seasta na Comhairle Acadúla, pléifidh comhaltaí an Choiste ábhar na tuairisce, i ndiaidh critéir an scrúdaithe a mheas (Cuid 6.1).

• Déantar cinneadh glacadh leis an tuairisc mar atá, nó na moltaí a leasú, nó tuairisc leasaithe a éileamh.

• Cinnfidh an Coiste Seasta faomhadh deiridh mholadh na scrúdaitheoirí agus seoltar miontuairiscí na dtorthaí chuig an gComhairle Acadúil.

• Nuair a bheidh aon cheartúcháin riachtanacha déanta, seolann an tUachtarán Ionaid & Meabhránaí litir chuig an iarrthóir ag deimhniú go mbronnfar céim PhD.

Tá eolas faoin uair atá tuairiscí le meas ag Coiste Seasta na Comhairle Acadúla, chomh maith le torthaí an mheasúnaithe sin, le fáil ón gColáiste.

Tá mioneolas tugtha thíos ar an bpróiseas agus ar na nósanna imeachta.

**6.3.2 Faomhadh na Scrúdaitheoirí**

Bíonn beirt scrúdaitheoirí, ar a laghad, i mbun tráchtas taighde PhD a scrúdú, duine amháin seachtrach agus duine amháin inmheánach, agus bíonn dhá staid i gceist leis: scrúdú an tráchtais agus an scrúdú cainte nó scrúdú viva an iarrthóra. Bíonn gach scrúdaitheoir páirteach go hiomlán sa dá staid den phróiseas: scrúdú an tráchtais agus scrúdú *viva* an iarrthóra. Pléifidh an príomhstiúrthóir an rogha scrúdaitheoirí inmheánacha agus seachtracha leis an GRC. Ba cheart go gcuirfeadh stiúrthóirí agus GRCanna cothromaíocht inscne agus éagsúlacht san áireamh agus scrúdaitheoirí á roghnú acu. Tabharfar fógra don iarrthóir i bhfad roimh ré go bhfuil scrúdaitheoirí féideartha agus na baill a bheidh ar an mBord Scrúdaithe trí chéile á meas. Féadfaidh an t-iarrthóir cur i gcoinne scrúdaitheoir áirithe a cheapadh ag an tráth seo ach cúis a bheith aige/aici leis sin. Má mholtar scrúdaitheoir a cheapadh d’ainneoin gur chuir an t-iarrthóir ina c(h)oinne, tabharfaidh an príomhstiúrthóir cúis leis sin i scríbhinn don Choláiste. I ndiaidh don mhéid sin a bheith déanta, déanfaidh an príomhstiúrthóir iarratas ar líne ‘Faomhadh na Scrúdaitheoirí’ (Aguisín 1). Caithfidh na scrúdaitheoirí molta a bheith ceadaithe ar dtús ag duine den GRC, agus ansin ag an gCeann Scoile, sula bhféadfaidh an Coláiste iad a cheadú. Iarrfar ar na scrúdaitheoirí seachtracha, sa litir cheapacháin, aon choimhlint leasa a d’fhéadfadh a bheith acu a dhearbhú.

**Scrúdaitheoirí Seachtracha**

Saineolaí a bhfuil seasamh idirnáisiúnta acu i réimse staidéir an tráchtais a bheidh sna scrúdaitheoirí seachtracha. Cuirfidh an stiúrthóir curriculum vitae gairid an scrúdaitheora sheachtraigh ar fáil don Choláiste in éineacht leis an iarratas ar líne ar Scrúdaitheoirí a fhaomhadh. Ba cheart tús a chur leis an bpróiseas chun scrúdaitheoir seachtrach a aithint sé mhí ar a laghad sula leagtar isteach an tráchtas.

Ba chóir scrúdaitheoirí seachtracha a cheapadh as taobh amuigh de Phoblacht na hÉireann go hiondúil. Ní mór do scrúdaitheoirí seachtracha a bheith neamhspleách ar an ollscoil agus ar stiúradh an taighde agus ní féidir leo aon choimhlint leasa dáiríre nó measta a bheith acu i scrúdú an tráchtais. Iarrfar ar scrúdaitheoirí seachtracha, sa litir cheapacháin, aon choimhlint leasa a d’fhéadfadh a bheith acu a dhearbhú. Féach Cuid 9 chun tuilleadh eolais a fháil ar Choimhlintí Leasa.

Moltar éagsúlacht a bheith sna cineálacha daoine a cheaptar mar scrúdaitheoirí seachtracha ach tuigtear go bhféadfadh cúis mhaith a bheith ann saineolas scrúdaitheora sheachtraigh áirithe a úsáid do roinnt tráchtas i dtréimhse áirithe ama. Ní mór do Choláistí liosta bliantúil de gach scrúdaitheoir seachtrach faofa agus a cleamhnacht an scrúdaitheora sin a chur ar fáil do Choiste Seasta na Comhairle Acadúla le hathbhreithniú.

Ullmhaíonn an/na scrúdaitheoir(í) seachtrach(a) réamhthuarascáil ghonta scríofa (GS 060 Tuarascáil Neamhspleách Réamh-Viva an Scrúdaitheora) roimh an *viva* a sheoltar chuig an gcathaoirleach seachtain, ar a laghad, roimh dháta an viva. Níor chóir do na scrúdaitheoirí dul i gcomhairle a chéile roimh an tráth seo. Ba chóir a réamh-mheas ar an tráchtas agus aon fhadhbanna leis a áireamh sna tuairiscí seo.

Ceaptar an dara scrúdaitheoir seachtrach:

a. Nuair is comhalta foirne lánaimseartha nó páirtaimseartha san Ollscoil an t-iarrthóir nó nuair ba chomhalta foirne ollscoile an t-iarrthóir le ceithre bliana anuas, ach amháin nuair a cheaptar an comhalta foirne sna sé mhí sula ndéantar na scrúdaitheoirí a fhaomhadh. Ní gá d’iarrthóirí atá nó a bhí ina dteagascóirí nó ina dtaispeántóirí (nó róil chosúla eile, mar a bhreithníonn an Ceann Scoile) beirt scrúdaitheoirí sheachtracha a bheith acu. *Níl gá leis an dara scrúdaitheoir seachtrach i gcás iarrthóirí PhD a fhaigheann maoiniú seachtrach ar gá dóibh conradh fostaíochta leis an Ollscoil a bheith acu don tréimhse agus maoiniú á fháil acu.*

b. Nuair a thugann an obair atá le scrúdú údar leis toisc cineál na hoibre. Mar shampla, nuair is taighde ildisciplíneach é. De bharr shaineolas na scrúdaitheoirí seachtracha, tá ról riachtanach acu agus, de ghnáth, is iad a bhíonn i gceannas ar an scrúdú cainte. Má tá níos mó ná scrúdaitheoir seachtrach amháin ann, roghnaíonn an Bord ar fad an té a bheidh i gceannas ar an bpróiseas.

**Scrúdaitheoir Inmheánach**

Féadfaidh comhaltaí foirne acadúla a bhfuil an saineolas agus an taithí chuí acu gníomhú mar scrúdaitheoirí inmheánacha. D’fhéadfadh duine den fhoireann acadúil a bheith ar an GRC agus a bheith ina scrúdaitheoir inmheánach don mhac léinn céanna. Mar phrionsabal ginearálta, níor cheart d’Ollaimh Emeritus ná d’Ollaimh Chúnta gníomhú mar scrúdaitheoir inmheánach. Mar sin féin, is féidir le Coláiste a mholadh don Choiste Seasta eisceacht a dhéanamh ag brath ar an gcás, agus go ndéanfaí an moladh sin i bhfad roimh ré ionas go mbeadh an Coiste Seasta in ann an moladh a mheas i gceart. Féadfaidh Léachtóirí Cliniciúla Oinigh i Scoil an Leighis a bheith ina scrúdaitheoirí inmheánach ar thráchtas taighde iarchéime. Níor chóir go gcuirfeadh ról lárnach na scrúdaitheoirí seachtracha isteach ná amach ar ról na scrúdaitheoirí inmheánacha, a fhéadfaidh gníomhú chun ardchaighdeáin leanúnacha inmheánacha a choinneáil.

Ceaptar an dara scrúdaitheoir inmheánach:

• Nuair is tionscadal ildisciplíneach atá ag an mac léinn

• Nuair atá an príomhscrúdaitheoir feiliúnach ach gan aon taithí aige/aici mar scrúdaitheoir.

Ullmhaíonn scrúdaitheoirí inmheánacha réamhthuarascáil ghonta scríofa (GS 060 Tuarascáil Neamhspleách Réamh-Viva an Scrúdaitheora) roimh an *viva* a sheoltar chuig an gcathaoirleach seachtain, ar a laghad, roimh dháta an viva. Níor chóir do na scrúdaitheoirí dul i gcomhairle a chéile roimh an tráth seo. Ba chóir a réamh-mheas ar an tráchtas agus aon fhadhbanna leis a áireamh sna tuairiscí seo.

**6.3.3 Ról an stiúrthóra i scrúdú an PhD**

Bíonn an príomhstiúrthóir freagrach as an bpróiseas scrúdaithe ar fad a eagrú agus as a sheiceáil gur cuireadh an t-eolas cuí ar fáil don iarrthóir, do na scrúdaitheoirí agus don chathaoirleach chun go dtuigfidís an ról atá acu. Ní fhéadfaidh stiúrthóirí gníomhú mar scrúdaitheoir ná mar chathaoirleach sa viva dá mac léinn.

Féadfaidh stiúrthóirí freastal ar an viva, ach aontú na scrúdaitheoirí, an chathaoirligh agus an mhic léinn a bheith faighte. Má tá na stiúrthóirí i láthair ag an viva, ní ghlacann siad páirt ná ní dhéanann sé nó sí idirghabháil sa phróiseas scrúdaithe. Níl cead ag na stiúrthóirí ach breathnóireacht a dhéanamh ar imeachtaí an viva agus ní mór dóibh an scrúdú a fhágáil nuair atáthar i mbun an phlé dheiridh.

**6.3.4 Cathaoirleach an *viva* a cheadú**

Caithfear cathaoirleach a ainmniú ar an viva, agus caithfidh an Coláiste an cathaoirleach a cheadú, do gach scrúdú PhD agus caithfidh an cathaoirleach a bheith i láthair ag an viva. Comhalta buan den fhoireann acadúil le taithí ar stiúradh agus ar scrúdú mic léinn PhD, a bheidh sa chathaoirleach. Cuirtear an t-iarrthóir ar an eolas in am trátha nuair atáthar i mbun an chathaoirligh a cheapadh. Féadfaidh an t-iarrthóir cur i gcoinne cathaoirleach áirithe a cheapadh ag an tráth seo ach cúis a bheith leis sin. Má mholtar cathaoirleach a cheapadh d’ainneoin gur chuir an t-iarrthóir i gcoinne an té sin, tabharfaidh an príomhstiúrthóir cúis leis sin i scríbhinn don Choláiste.

**6.3.5 Ról Chathaoirleach an *viva***

Ní scrúdaitheoir an cathaoirleach agus ní chaithfidh an cathaoirleach an tráchtas a léamh. Mar sin féin, tá ról an-tábhachtach ag an gcathaoirleach sa scrúdú PhD agus caithfidh eolas a bheith ag an gcathaoirleach ar na rialacháin PhD, caithfidh an cathaoirleach a bheith in ann comhairle a chur ar na scrúdaitheoirí i leith na rialachán sin agus tá freagracht ar leith ar an gcathaoirleach a chinntiú go gcuirtear i bhfeidhm na rialacháin sin. Tionólfar seisiúin eolais go rialta ar na rialacháin agus ar na nósanna imeachta reatha, agus ar aon leasuithe a cheadóidh Coiste Seasta na Comhairle Acadúla, chun cuidiú leis na cathaoirligh ina leith seo. Ullmhaíonn na scrúdaitheoirí ar fad réamhthuairisc ghearr scríofa roimh an viva agus seolfaidh siad chuig an gcathaoirleach í. Is é seo an t-aon am ar chóir do na scrúdaitheoirí dul i gcomhairle lena chéile. Ba chóir an réamh-mheas ar an tráchtas agus aon fhadhbanna leis a áireamh sna tuairiscí seo. Cinnteoidh an cathaoirleach go bpléitear aon fhadhbanna a luadh sna tuairiscí aonair ag an viva.

Beidh an cathaoirleach i láthair ag an viva, casfaidh an cathaoirleach leis na scrúdaitheoirí roimh an viva agus aontóidh siad an clár, leagan amach an scrúdaithe agus na nósanna imeachta a bheidh le leanúint. Ba chóir go gcuirfeadh an cathaoirleach na scrúdaitheoirí agus an t-iarrthóir in aithne agus go míneodh an cathaoirleach nós imeachta an viva don iarrthóir. Feidhmeoidh an cathaoirleach mar bhreathnóir ansin go hiondúil agus glacfaidh an cathaoirleach roinnt nótaí ar an scrúdú. (D’fhéadfadh na nótaí seo a bheith tábhachtach i gcás achomhairc ar thoradh an scrúdaithe PhD (Cuid 6.9)). Féadfaidh an cathaoirleach labhairt má bhaineann an mac léinn míthuiscint as ceist agus a iarraidh an cheist a chur ar bhealach eile nó briseadh beag a ordú má bhíonn an t-iarrthóir curtha amach go mór. Tá an cathaoirleach freagrach as a chinntiú go dtairgtear sos má mhaireann an viva níos faide ná dhá uair an chloig. A luaithe is féidir i ndiaidh an viva, tabharfaidh an cathaoirleach aiseolas don iarrthóir ar an toradh. Cinnteoidh an cathaoirleach freisin go bhfuil tuairisc an scrúdaithe críochnaithe go sásúil. Ní chuirfidh an cathaoirleach tuairisc an viva ar an gcóras ar líne ach cinnteoidh an cathaoirleach go gcuirfidh an scrúdaitheoir inmheánach ar chóras Scrúdaithe Tráchtais Taighde ar Líne í, agus na sínithe digiteacha go léir faighte. Sa chás nach bhfuil an scrúdaitheoir inmheánach ar fáil le haghaidh mionleasuithe, mórleasuithe, nó nuair atá an tráchtas le hathbhreithniú, is é/í an cathaoirleach, i gcomhairle leis an/na scrúdaitheoir(í) seachtrach(a), atá freagrach as a chinntiú go sásaíonn na hathruithe a chuirtear i bhfeidhm riachtanais na scrúdaitheoirí, agus as teagmháil a dhéanamh le hOifig na Scrúduithe. Cuireann an cathaoirleach in iúl do Dhéan an Choláiste, díreach i ndiaidh an viva, go moltar tráchtas a chur siar.

**6.4 An *Viva* (Scrúdú Cainte)**

Cuid lárnach an viva den phróiseas scrúdaithe agus caithfidh iarrthóirí iad féin a ullmhú don chuid seo den scrúdú. Tá leabhair le fáil a chuideoidh leat ullmhú don viva sa leabharliosta in Aguisín 4. Tugann an viva an deis don iarrthóir labhairt ar an bpríomhcheist taighde agus ar an gcur chuige ar glacadh leis an gceist sin a fhiosrú. Tugann sé an deis aon doiléire sa tráchtas a shoiléiriú, na scrúdaitheoirí a shásamh gurb é obair an iarrthóra féin atá ann agus sásaíonn sé critéir eile mar atá i gCuid 6.1.

Cuirtear an viva ar siúl ag am a fheileann don iarrthóir, do na scrúdaitheoirí agus don chathaoirleach. Ba chóir go mbeadh an viva ar siúl taobh istigh de dhá mhí ón tráchtas a fhágáil isteach, de ghnáth. Cuirfidh an stiúrthóir an leagan amach, an t-amchlár agus fad an scrúdaithe de ghnáth in iúl don iarrthóir roimh ré. Ba chóir don stiúrthóir dul i gcomhairle leis an Oifig Míchumais chun socruithe réasúnta a dhéanamh don *viva,* más gá. Má theipeann ar an iarrthóir teagmháil a dhéanamh leis an stiúrthóir chun socruithe oiriúnacha a dhéanamh don viva agus/nó mura bhfreastalaíonn an t-iarrthóir ar an viva, in éagmais cúinsí eisceachtúla, beidh ar an iarrthóir an clár a fhágáil. Tá cathaoirleach an viva freagrach as an viva a shocrú mura bhfuil stiúrthóir ar fáil. Maireann an viva uair an chloig ar a laghad de ghnáth agus i ndiaidh dhá uair an chloig ba chóir sos a thairiscint. Níor chóir go mairfeadh an viva níos faide ná trí huair an chloig de ghnáth. Seachas i gcásanna eisceachtúla, ba chóir go mbeadh an viva ar siúl ar an gcampas agus go mbeadh gach scrúdaitheoir i láthair. A thúisce agus is féidir i ndiaidh an viva, tabharfaidh cathaoirleach an viva aiseolas don iarrthóir ar an toradh.

**6.5 Tuairisc an Scrúdaithe**

Má tá na Scrúdaitheoirí ar aon intinn, cuirfidh siad tuairisc aontaithe isteach ar na critéir atá leagtha amach i gCuid 6.1, chuig cruinniú den Choiste Seasta tríd an gcóras ar líne, le ceann de na moltaí agus spriocdhátaí seo a leanas:

• PhD a bhronnadh

• PhD a bhronnadh, ach gá le ceartúcháin sa chló (mí amháin)

• PhD a bhronnadh, ach gá le ceartúcháin san ábhar (mí amháin)

• PhD a bhronnadh, ach gá le ceartúcháin san ábhar (3 mhí)

• Cuir siar, cead tráchtas leasaithe a leagan isteach agus an dara viva ag teastáil (bliain amháin)

• Máistreacht a bhronnadh

• Máistreacht a bhronnadh, ach ceartúcháin a dhéanamh sa chló • Máistreacht a bhronnadh, ach ceartúcháin a dhéanamh san ábhar

• Diúltú (ní mholtar an tráchtas a leagan isteach an athuair)

Ba chóir eolas a bheith faoi gach teideal sa tuairisc (féach an nasc chuig córas scrúdaithe ar líne na dtráchtas taighde in Aguisín 1). Caithfidh an tuairisc a bheith 300 focal ar fhad, gan an liosta ceartúcháin agus foilseacháin a d’eascair ón taighde a rinneadh a áireamh. Mura ndéanfar seo beidh moill shuntasach ar an tuairisc mar caithfear é a athdhéanamh.

Mura luaitear ag deireadh na tuairisce gur chóir PhD a bhronnadh ar an iarrthóir, ba chóir an méid seo a leanas a chur sa tuairisc:

• Caithfear mionchur síos a dhéanamh ar na laigí agus/nó ar na heaspaí a bhaineann leis an saothar.

• Cur síos ar mholtaí na scrúdaitheoirí sula leagtar an tráchtas isteach an athuair. D’fhéadfaí eolas ar riachtanais maidir le hobair bhreise, an méid atá le hathscríobh, agus/nó ceartú ar laigí in eolas an iarrthóra a áireamh anseo.

Sa chás go bhfuil na scrúdaitheoirí ar aon intinn, seolann siad tuairisc aontaithe ag moladh an chéim a bhronnadh nó eile ar an gcóras ar líne. Cuirfidh an scrúdaitheoir inmheánach an tuairisc chuig Oifig na Scrúduithe ar líne taobh istigh de choicís i ndiaidh an viva agus déanfaidh Coiste Seasta na Comhairle Acadúla í a mheas ina dhiaidh sin. Ní ghlacfar ach le tuairiscí a fhaightear **ocht lá ar a laghad** roimh chruinniú den Choiste Seasta ag an gcruinniú sin.

Sa chás nach bhfuil na Scrúdaitheoirí ar aon intinn, ba chóir dóibh ar fad a dtuairiscí féin a scríobh, agus gach tuairisc a sheoladh le chéile chuig Oifig na Scrúduithe. Breathnóidh Coiste Seasta na Comhairle Acadúla ar na tuairiscí. De réir rialacháin ghinearálta na hOllscoile, ní shárófar tuairim an scrúdaitheora sheachtraigh maidir le toradh deiridh an iarrthóra seachas le móramh dhá thrian de chomhaltaí an Choiste Seasta atá in oifig.

Tá eolas faoin uair atá tuairiscí le meas ag Coiste Seasta na Comhairle Acadúla, chomh maith le torthaí an mheasúnaithe sin, le fáil ón gColáiste.

Tá Ollscoil na Gaillimhe faoi réir na nAchtanna um Shaoráil Faisnéise (2014) agus na nAchtanna um Chosaint Sonraí (1988 - 2018). Ceadaíonn an reachtaíocht seo rochtain ar shonraí pearsanta a bhaineann le duine inaitheanta atá i seilbh na hOllscoile. Cé go gcoinnítear tuairiscí scrúdaitheoirí faoi rún daingean a mhéid agus is féidir, ba cheart do scrúdaitheoirí a thabhairt faoi deara go scaoilfidh Oifig na Scrúduithe aon eolas a bhaineann leis an té is ábhar don tuairisc leis an té is ábhar don tuairisc, i gcás go ndéantar iarratas ar a leithéid, nuair a bheidh an tuairisc faofa ag Coiste Seasta na Comhairle Acadúla. Tá an nós imeachta achomhairc leagtha síos i rialacháin agus i bhfoirmeacha na hOllscoile agus féadfaidh na hiarrthóirí iad a úsáid má easaontaíonn siad le toradh an scrúdaithe (Cuid 6.9).

**6.6 Leasuithe**

**6.6.1 Bronnadh ach mioncheartúcháin nó mórcheartúcháin a dhéanamh**

Go hiondúil, éilíonn scrúdaitheoirí leasuithe a dhéanamh sula moltar an cháilíocht a bhronnadh ar an iarrthóir. Sa chás go molann na scrúdaitheoirí go mbraitheann bronnadh an PhD ar cheartúcháin a dhéanamh ar an tráchtas, bíonn an príomhstiúrthóir freagrach as cur i bhfeidhm na gceartúchán a mhaoirsiú, agus bíonn an scrúdaitheoir inmheánach/ na scrúdaitheoirí inmheánacha, (i gcomhar leis an scrúdaitheoir seachtrach, más gá) freagrach as a chinntiú go sásaíonn na hathruithe riachtanais na scrúdaitheoirí. Cuirfidh an scrúdaitheoir inmheánach in iúl i scríbhinn d’Oifig na Scrúduithe, chuig thesissubmission@universityofgalway.ie go bhfuil na ceartúcháin déanta. Tá Cathaoirleach an viva freagrach as a chinntiú go sásaíonn na hathruithe a dhéantar riachtanais na scrúdaitheoirí, agus as cumarsáid a dhéanamh le hOifig na Scrúduithe, mura bhfuil an scrúdaitheoir inmheánach ar fáil. Mí amháin a thugtar le tráchtas a bhfuil mioncheartúcháin le déanamh ann, i gcló nó in ábhar, a chur isteach arís ón dáta a ndéanann Coiste Seasta na Comhairle Acadúla faomhadh ar an tuairisc. Tugtar trí mhí ón dáta a ndéanann Coiste Seasta na Comhairle Acadúla faomhadh ar an tuairisc le tráchtas a bhfuil mórcheartúcháin le déanamh ar an ábhar ann, a chur isteach arís. D’fhéadfadh an Déan Staidéir Iarchéime síneadh a chur leis na spriocdhátaí seo i gcásanna eisceachtúla.

**6.6.2 PhD a bheith curtha siar**

• Cuireann an cathaoirleach in iúl do Dhéan an Choláiste, díreach i ndiaidh an viva, go moltar tráchtas a chur siar. Nuair a mholtar an PhD a bheith curtha siar, ba chóir do Dhéan an Choláiste teagmháil fhoirmiúil a dhéanamh leis an mac léinn chun cinneadh Choiste Seasta na Comhairle Acadúla a chur in iúl don mhac léinn agus chun a chinntiú go bhfaigheann an mac léinn tuairisc na scrúdaitheoirí.

• Ní mór do mhic léinn a bhfuil ráite leo an tráchtas a chur siar clárú chun leanúint lena gclár go dtí go gcuireann siad tráchtas athbhreithnithe isteach lena scrúdú.

• Caithfear an tráchtas leasaithe agus foirm nua EOG 020 ‘Faomhadh le haghaidh Scrúdaithe’ a thabhairt d’Oifig na Scrúduithe.

• Caithfidh na scrúdaitheoirí céanna an t-athscrúdú a dhéanamh ar an tráchtas. D’fhéadfadh na scrúdaitheoirí a chinneadh nach bhfuil sé riachtanach an dara viva a dhéanamh, tar éis scrúdú a dhéanamh ar an tráchtas a leagadh isteach an athuair, agus chomh fada is go raibh an chomhthuairisc ar fheidhmíocht an iarrthóra dearfach ag an viva nuair a rinneadh an tráchtas a scrúdú den chéad uair.

• Caithfear comhthuairisc nua na scrúdaitheoirí a chur isteach ar líne agus caithfidh Coiste Seasta na Comhairle Acadúla í a mheas.

• Bliain a thugtar chun an tráchtas a chur isteach an athuair ón dáta a ndéanann Coiste Seasta na Comhairle Acadúla faomhadh ar an tuairisc. D’fhéadfadh an Déan Staidéir Iarchéime síneadh a chur leis an spriocdháta sin i gcásanna eisceachtúla.

• Ní féidir le hiarrthóir ach tráchtas a chur isteach an athuair uair amháin.

**6.7 An Tráchtas Deiridh a leagan isteach**

I gcomhréir leis na [Prionsabail Náisiúnta maidir le Rochtain Oscailte](https://norf.ie/" \t "_blank)agus leis an [gCreat Náisiúnta Aistrithe i dtreo Timpeallacht Taighde](https://repository.dri.ie/catalog/0287dj04d" \t "_blank) [Oscailte](https://repository.dri.ie/catalog/0287dj04d) cuireann an Ollscoil rochtain ar thráchtais taighde PhD agus MD ar fáil a luaithe agus is féidir i ndiaidh bhronnadh na céime. Tugann rochtain oscailte ar thráchtais ar líne deis don Ollscoil feabhas a cuid taighde a roinnt gan srian. Is é seasamh réamhshocraithe na hOllscoile gan lánchosc a chur ar rochtain oscailte ar an tráchtas. Ní fhéadfar cáilíocht a bhronnadh ar an iarrthóir go mbeidh an tráchtas leasaithe fágtha isteach in Oifig na Scrúduithe agus na hathruithe riachtanacha deimhnithe i scríbhinn ag an/na scrúdaitheoir(í) inmheánach(a).

Sa chás go molfar PhD a bhronnadh, agus (más gá), go ndeimhníonn an scrúdaitheoir inmheánach i scríbhinn go bhfuil riachtanais na scrúdaitheoirí comhlíonta, i ndáil leis an leagan clóite agus an leagan ar líne den tráchtas, caithfidh an t-iarrthóir cóip chrua cheangailte den tráchtas agus leagan PDF (ar ríomhphost) a chur faoi bhráid Oifig na Scrúduithe arís. Fágfar an chóip seo den tráchtas i Leabharlann na hOllscoile ag Deasc Chabhrach Clárlann na Mac Léinn mar aon leis an bhfoirm chuí sínithe ag an iarrthóir (Foirm na Leabharlainne, EOG 051, féach cuid 6.7.1). Teastaíonn an bhunchóip agus cóip den fhoirm seo (EOG 051). Is leis an Ollscoil gach ceann díobh seo go brách. Ní fhéadfar an cháilíocht a bhronnadh ar iarrthóirí go mbeidh cóip ar líne curtha ar fáil don Leabharlann acu, tríd an Taisclann Taighde (Rochtain ar Thaighde in Ollscoil na Gaillimhe).

Is idir dhá chlár a bheidh an chóip cheangailte den tráchtas agus ceangal seasta a bheidh air ina mbeidh na leathanaigh ceangailte go buan. Beidh teideal an tráchtais, ainm an iarrthóra, teideal na céime agus an dáta sonraithe ar an gclúdach ar an cóip ceangailte den tráchtais. Beidh ainm an iarrthóra, teideal na céime agus an dáta sonraithe ar dhroim an tráchtais.

Is í Taisclann Taighde Ollscoil na Gaillimhe, bainistithe ag an Leabharlann, córas na hOllscoile chun tráchtais a fhoilsiú ar líne.

Nuair atá an t-iarrthóir réidh le leagan leictreonach den tráchtas a uaslódáil, ba chóir dóibh ríomhphost a sheoladh chuig researchrepository@universityofgalway.ie chun pasfhocal a fháil don chuntas ar líne. Beidh ort d’ainm, Scoil, stiúrthóir agus seoladh ríomhphoist Ollscoile a chur ar fáil. Nuair a fhaightear fógra gur cruthaíodh cuntas nua, seolfaidh Bainisteoir na Taisclainne Taighde treoracha chugat ar ríomhphost chun logáil isteach agus do thráchtas a uaslódáil. Is mar PDF a chaithfear an tráchtas a fhoilsiú ar líne. Caithfidh an leagan deiridh den tráchtas a bheith mar a chéile leis an leagan clóite agus ní mór é a shábháil mar PDF sula n-uaslódálfaidh tú é. Sa chás, áfach, nach bhfuil cóipcheart faighte d’ábhar tríú páirtí, caithfear nóta a chur in ionad an ábhair sin á mhíniú seo. Leis an sreabhadh oibre ar líne féadfaidh an t-iarrthóir a dtráchtas a uaslódáil ar chóras Taisclann Taighde.

Nuair atá an tráchtas uaslódáilte, seiceálfaidh foireann na Leabharlainne cúpla próiseas sula mbeidh an tráchtas le feiceáil ag an bpobal. Más rud é go bhfuil lánchosc curtha ar do thráchtas, áfach, ní bheidh téacs iomlán an tráchtais le feiceáil ag an bpobal go mbeidh an tréimhse caite, ach caithfidh tú fós an tráchtas a uaslódáil ar Taisclann Taighde.

Féach freisin <https://libguides.library.universityofgalway.ie/openaccesspublishing/theses>

**6.7.1 Foirm na Leabharlainne EOG 051**

Is féidir an tráchtas deiridh a leagan isteach i bhformáid chlóite agus ar líne le Foirm EOG 051. Díreach os cionn na háite atá le síniú ar an bhfoirm, ní mór tic a chur sa bhosca cuí chun a léiriú go bhfuil gach cead faighte maidir le cóipcheart tríú páirtí nó, má tá aon chead coinnithe siar nó má tá aon chead nach bhfuil faighte, go bhfuil leagan eile den tráchtas, agus an t-ábhar a bhaineann le cóipcheart tríú páirtí fágtha amach as agus gan ach tagairt de fágtha ann, curtha ar fáil le foilsiú ar líne, féach cuid 6.2.3.

Sa chás gur fhág stiúrthóir taighde Ollscoil na Gaillimhe, ní mór do chomhalta den GRC nó an Ceann Scoile Foirm EOG 051 a shíniú. Ba chóir iad seo a leanas a mheas sula líonann tú an fhoirm:

Déanann Cuid (a) d’Fhoirm EOG 051 cur síos ar na coinníollacha faoina dtabharfaidh tú rochtain ar do thráchtas. Tá feidhm leis an gcuid seo más rud é gur féidir do thráchtas a chur ar fáil a luaithe atá bronnadh na céime taighde deimhnithe.

Tá deis i gCuid (b) d’Fhoirm EOG 051 rochtain shrianta a éileamh ar feadh tréimhse. Féadfar tréimhse lánchoisc a lorg chun am a sholáthar chun an tráchtas a fhoilsiú mar shraith alt nó mar mhonagraf chun sárú féideartha muiníne, íogaireacht tráchtála, leasanna slándála, imní maidir le cóipcheart agus saincheisteanna a bhaineann le sárú GDPR a mhaolú.

Ciallaíonn ‘Faisnéis atá Íogair ó thaobh Tráchtála’ aon fhaisnéis rúnda a d’fhéadfadh dochar a dhéanamh do leasanna tráchtála tríú páirtí, dá nochtfaí í, e.g. rúin trádála, corrlach brabúis nó smaointe nua. Ciallaíonn ‘Faisnéis Rúnda’ aon fhaisnéis atá ainmnithe i scríbhinn ag ceachtar páirtí mar fhaisnéis rúnda nó ar cheart a mheas mar fhaisnéis rúnda (beag beann ar mar a chuirtear i láthair í nó cibé meán a úsáidtear lena stóráil) lena n-áirítear faisnéis a dhéanfadh nó a d’fhéadfadh dochar a dhéanamh do leasanna tráchtála aon duine, rúin trádála, cearta maoine intleachtúla, fios gnó ceachtar páirtí agus aon Fhaisnéis atá Íogair ó thaobh na Tráchtála de.

Ciallaíonn ‘Cóipcheart’ gach cóipcheart agus ceart ar chineál an chóipchirt atá sna tráchtais in aon chuid den domhan a bhfuil, nó a bhféadfaidh, tríú páirtí a bheith ina theideal.

Ciallaíonn ‘reachtaíocht um Chosaint Sonraí’ Achtanna na hÉireann um Chosaint Sonraí 1988-2018 (a bhféadfar a leasú).

Ciallaíonn ‘GDPR’ an Rialachán Ginearálta Eorpach um Chosaint Sonraí 2016.

Úsáidfidh an mac léinn an tréimhse lánchoisc chun na cúiseanna imní ábhartha a mhaolú trí úsáid fhéideartha a bhaint as na gníomhartha seo a leanas:

|  |  |
| --- | --- |
| **Cúis** | **Gníomh Molta** |
| Sárú muiníne | Ba cheart cead a lorg ón tríú páirtí ábhartha.  An t-ábhar a mheastar a bheith ina chúis leis an sárú muiníne a bhaint amach. |
| Faisnéis íogair ó thaobh na tráchtála de | Ba cheart cead a lorg ón tríú páirtí ábhartha. Mura bhfuil sé seo ar fáil, ba chóir an fhaisnéis a bhaint amach, agus nóta a  chur isteach á mhíniú seo. |
| Imní shlándála | I gcás ina n-eascraíonn imní dhlisteanach maidir le slándáil. Ábhar a mheasann an stiúrthóir a bheith ina chúis le  saincheist slándála a bhaint amach. |
| Sárú cóipchirt | Ba cheart cead a lorg ón sealbhóir Cóipchirt. Más rud é nach féidir cead a fháil d’ábhar a thagann faoi chóipcheart tríú páirtí, ba chóir an t-ábhar sin a bhaint as an tráchtas agus  nóta a chur isteach á mhíniú seo. Féach cuid 6.2.3 Cóipcheart Tríú Páirtí |
| Sárú ar shonraí pearsanta faoi GDPR agus faoin Reachtaíocht  um Chosaint Sonraí | Ba cheart sonraí pearsanta a bheith gan ainm/le hainm bréige |

Ní mór do mhic léinn plé gníomhach a dhéanamh lena stiúrthóir sula líontar Foirm EOG 051.

Déanfaidh foghrúpa Lánchoisc den Bhord Staidéir Iarchéime iarratais ar thréimhse lánchoisc a mheas, ar an mBord beidh an Bainisteoir Staidéir Iarchéime, Leabharlannaí Foilsitheoireachta Digití agus Bainistíochta Sonraí agus é faoi chathaoirleacht an Déin Staidéir Iarchéime. Tiocfaidh an foghrúpa le chéile ar a laghad dhá uair sa bhliain féilire, agus cuirfidh sé tuairisc bhliantúil ar fáil don Bhord Staidéir Iarchéime ina mbeidh na sonraí seo a leanas

• Líon na dtráchtas a cuireadh leis an Taisclann Taighde

• Líon na dtráchtas a bhfuil lánchosc ag baint leo agus ar cuireadh síneadh lena lánchosc a deonaíodh de réir tréimhse lánchoisc

• Catagóirí na bhfiosrúchán a fuarthas ó mhic léinn

• Sonraí úsáide do bhailiú Tráchtas (Tráchtas PhD) Ollscoil na Gaillimhe ar an Taisclann Taighde e.g. radhairc leathanaigh, íoslódálacha agus an tráchtas is mó tóir.

Beidh faisnéis thuairisciúil (meiteashonraí), lena n-áirítear achoimre, le feiceáil ar an Taisclann Taighde i rith na tréimhse lánchoisc.

Baineann lánchosc a tugadh leis an réimse meiteashonraí 590 i dtaifead catalóige na Leabharlainne a thaispeánann “Gan cead rochtana go dtí ll mm bbbb”. Níl na tráchtais lánchoisc inrochtana/ní féidir iad a fháil ar iasacht. Is é an dáta sínithe is déanaí ar an bhFoirm EOG-051 an dáta a dtosaíonn an lánchosc. Mairfidh lánchosc dhá bhliain go hiondúil, ach féadfar lánchosc suas le 4 bliana a iarraidh ar an gcéad dul síos má tá údar leis. I gcúinsí áirithe cuirfear síneadh ama leis an gcéad tréimhse lánchoisc. Chun síneadh a chur le lánchosc ní mór Foirm EOG- 051 nua a chur isteach dhá mhí ar a laghad roimh dheireadh na tréimhse lánchoisc reatha, agus ní mór cáipéisí tacaíochta substainteacha a bheith ag gabháil léi, amhail conradh foilsitheoireachta leabhair nó fianaise ar mhoill shuntasach ar fhoilsiú nó ar thráchtálú ábhar an tráchtais. Foilseofar an tráchtas ar an Taisclann Taighde nuair a bheidh an tréimhse lánchoisc caite. Má fhaightear iarratas ar lánchosc tar éis do thráchtas a bheith curtha ar fáil ar an Taisclann Taighde, cuirtear an t-iarratas ar aghaidh chuig an bhfoghrúpa Lánchoisc. Seolann an Leabharlannaí Foilsitheoireachta Digití agus Bainistíochta Sonraí ríomhphost chuig an údar agus cóip chuig an stiúrthóir chun iad a chur ar an eolas ina thaobh. Áirítear leis an ríomhphost sonraí íoslódála ón Taisclann Taighde. Is féidir lánchosc a bhaint ar iarratas ón údar chuig an Leabharlannaí Foilsitheoireachta Digití agus Bainistíochta Sonraí mura bhfuil cúis an lánchoisc bailí a thuilleadh. Seolann an Leabharlannaí Foilsitheoireachta Digití agus Bainistíochta Sonraí ríomhphost chuig an údar agus cóip chuig an stiúrthóir le hinsint dóibh go bhfuil an lánchosc bainte

**6.8 Teorainn Ama le PhD a chríochnú**

Tugtar ceithre bliana d’iarrthóirí lánaimseartha PhD a chríochnú ón dáta a chláraigh siad. Tugtar sé bliana d’iarrthóirí páirtaimseartha PhD a chríochnú ón dáta a chláraigh siad. Caithfear táillí a íoc go dtí deireadh an tseimeastair a leagfar isteach an tráchtas le scrúdú (Maireann an chéad seimeastar go dtí an 31 Eanáir gach bliain). Mura gcríochnaíonn iarrthóirí an chéim taobh istigh den tréimhse atá dlite ón dáta ar chláraigh siad, caithfidh siad iarratas a dhéanamh arís ar an gColáiste, agus cúis a bheith acu le síneadh ama a iarraidh. Caithfidh iarrthóirí a bheith cláraithe nuair a leagfaidh siad isteach an tráchtas le scrúdú.

**6.9 Achomharc ar thoradh scrúdú PhD**

Ní fhéadfaidh achomharc breithiúnas acadúil na scrúdaitheoirí a cheistiú. Seo a leanas na cúiseanna féideartha le hachomharc a dhéanamh: cúiseanna a chur isteach ar obair an iarrthóra nach raibh na scrúdaitheoirí ar an eolas fúthu ag an viva; mírialtachtaí sa nós imeachta i reáchtáil an scrúdaithe ag cruthú amhrais an mbeadh an toradh céanna ann murach na mírialtachtaí sin; fianaise ar chlaontacht, leatrom, measúnú míchothrom nó mífheiliúnach sa scrúdú. Tá tuilleadh faisnéise faoin meicníocht le haghaidh achomharc scrúdaithe ar fáil ag <https://www.universityofgalway.ie/exams/results/appeals/> . Ní féidir achomharc a dhéanamh mar gheall ar stiúradh mífheiliúnach; ba chóir gearáin den chineál sin a dhéanamh i rith na tréimhse staidéir agus sula gcuirtear an tráchtas isteach faoi nós imeachta na mac léinn maidir le gearáin a dhéanamh, tá sonraí ar fáil sa pholasaí ag <https://www.universityofgalway.ie/student-services/policies/>

**6.10 Bronnadh Céime**

Bronntar céimeanna PhD ag searmanais bhronnta an tsamhraidh, an fhómhair agus an gheimhridh. Nuair a dhéanann Coiste Seasta na Comhairle Acadúla an cinneadh PhD a bhronnadh agus nuair a chuirtear:

• an leagan deireanach den tráchtas le clúdach crua (ar a bhfuil na ceartúcháin riachtanacha curtha i bhfeidhm agus deimhnithe ag an scrúdaitheoir inmheánach, nuair is gá)

• ríomhthráchtas agus

• foirm na leabharlainne (EOG 051) chuig Oifig na Scrúduithe faoin spriocdháta cuí, bronnfar an PhD ag an gcéad searmanas bronnta eile.

Fógraítear na spriocdhátaí ar láithreán gréasáin Bhronnadh na gCéimeanna <https://www.universityofgalway.ie/conferring/>

Cuirfear réamhchéimithe nach mbaineann an spriocdháta amach ar aghaidh chuig an gcéad searmanas bronnta PhD eile.

Cuirtear cuireadh chuig seoladh baile na réamhchéimithe atá ag súil le bronnadh céime tuairim is trí seachtaine roimh an searmanas bronnta.

Ní fhéadfaidh céimithe PhD bronnadh a gcéime a chur siar ach uair amháin.

Mura féidir le mac léinn freastal ar a searmanas bronnta, bronnfar an chéim in absentia. I gcás céimithe nach bhfreastalaíonn ar an searmanas bronnta, cuirtear pár na céime chuig an seoladh baile taobh istigh de choicís ón searmanas.

**6.11 Úsáid an Teidil PhD**

Ceadaíonn dea-chleachtas idirnáisiúnta úsáid a bhaint as an dáta a chuirtear isteach an tráchtas le clúdach crua mar dháta na dámhachtana agus an ceart leis an teideal (Dr) a úsáid. In Ollscoil na Gaillimhe, ceadaíonn eisiúint na litreach dámhachtana ón Uachtarán Ionaid & Meabhránaí úsáid an teidil (Dr). Ní cheadaíonn Ollscoil na Gaillimhe róba dochtúireachta a chaitheamh go dtí go mbronntar an chéim. Teastaíonn an pár (Bronnadh) ó roinnt fostóirí mar chruthúnas ar dhámhachtain sula gcuirtear tús le fostaíocht.

# 7. An Chéim MD

Cuirtear an clár taighde do chéim MD ar fáil, de réir noirm náisiúnta agus idirnáisiúnta, chun forbairt ardscileanna taighde a spreagadh in iarchéimithe leighis agus i ngairm an leighis, agus tá sé curtha in oiriúint do na cásanna ar leith a bhaineann le hardoiliúint ghairmiúil sa ghairm sin. Tá an t-ullmhúchán don chéim cosúil le céimeanna taighde dochtúireachta eile, ach cuirtear an taighde don chéim i gcrích níos túisce go hiondúil, dhá bhliain taighde agus staidéar lánaimseartha go hiondúil. Is é an phríomhaidhm le taighde ag leibhéal MD cur go suntasach le heolas agus le tuiscint nua i dteoiric agus/i gcleachtas réimse leighis nó eolaíocht leighis agus na scileanna agus na hinniúlachtaí a theastaíonn i dtaighde éifeachtach a fhorbairt sa mhac léinn.

**7.1 Na Riachtanais Iontrála**

Le bheith incháilithe do chlár MD caithfidh iarrthóirí ardonóracha a bheith bainte amach acu i *gcéimeanna* M.B., B.Ch., B.A.O in Ollscoil na Gaillimhe nó cáilíocht eile a bheith acu a mheasfaidh an Ollscoil a bheith ar chomhchéim leo sin. Beidh iarrthóirí incháilithe le clárú ar chlár MD trí bliana tar éis dóibh Baitsiléir Leighis a bhaint amach. Don iarratas, teastóidh tacaíocht comhalta foirne acadúil atá ceadaithe ag an gColáiste chun taighde a stiúradh ó thaobh nádúir agus scóipe. D’fhéadfaí a iarraidh ar iarrthóirí togra taighde a chur faoi bhráid na Scoile mar chuid den iarratas.

**7.2 Próiseas Scrúdaithe an MD**

Tá próiseas scrúdaithe an MD díreach mar a chéile le próiseas scrúdaithe an PhD. Cuirtear mionsonraí maidir leis an bpróiseas scrúdaithe seo ar fáil i gCuid 6. Mar shampla, baineann na rialacháin chéanna do scrúdaitheoirí seachtracha i gcás MD agus PhD, teastaíonn beirt scrúdaitheoirí sheachtracha le haghaidh scrúduithe MD do chomhaltaí foirne, agus ní féidir tráchtas MD atá le cur siar a athscrúdú ach aon uair amháin.

**7.2.1 Critéir**

Chun MD a bhaint amach, caithfidh iarrthóirí a léiriú go bhfuil na critéir ar fad seo a leanas comhlíonta acu agus tionscadal aontaithe á leanúint acu:

• Go bhfuil curtha go mór acu le heolas agus le léann

• Go bhfuil an cumas léirithe acu smaoineamh go criticiúil agus as a stuaim féin

• Go bhfuil siad in ann a léiriú go bhfuil eolas domhain agus leathan agus tuiscint dhomhain agus leathan aige/aici ar an réimse/na réimsí cuí staidéir sa tráchtas agus sa scrúdú viva

• Go bhfuil saineolas suntasach faighte acu maidir le modhanna agus teicnící bunúsacha agus ardleibhéil • Go bhfuil tráchtas curtha i láthair acu leis an struchtúr agus stíl scríofa chuí

• Go bhfuil obair curtha i gcrích acu ar féidir í a fhoilsiú

Cé go mbíonn fianaise maidir leis na critéir sin sa tráchtas, tá an scrúdú cainte nó viva ríthábhachtach lena dhearbhú gur baineadh na caighdeáin chuí amach.

**7.2.2 MD i stíl Ailt**

Féadfar tráchtas MD a leagan isteach le scrúdú i stíl monagraif nó i bhformáid bunaithe ar ailt.

Tá an MD i stíl ailt ar fáil do mhic léinn lánaimseartha nó pháirtaimseartha, ar chláir struchtúrtha, nó nach bhfuil ar chláir struchtúrtha MD i gColáiste an Leighis, an Altranas agus na nEolaíochtaí Sláinte. Teastaíonn trí pháipéar taighde bhunaidh, fhoilsithe (phiarmheasúnaithe) in irisí móra idirnáisiúnta a mbeadh an tionchar céanna acu don réimse taighde. Mura bhfuil páipéar modheolaíochta mar chuid den tionscadal, caithfidh mic léinn caibidil mhionsonraithe mhodheolaíochta a sholáthar. De réir threoirlínte na hOllscoile, ní ghlactar ach ailt atá bunaithe ar thaighde a rinne mic léinn agus iad cláraithe don MD in Ollscoil na Gaillimhe. Chomh maith leis sin, is iad na hiarrthóirí MD na chéad nó na príomhúdair ar mhórchuid na hoibre. Féadfar comhfhoilseacháin a áireamh ach caithfidh na hiarrthóirí a gcion sa saothar a léiriú.

**7.2.3 An Viva (Scrúdú Cainte)**

Cuid lárnach an *viva* den phróiseas scrúdaithe.

**7.2.4 Tuairisc an Scrúdaithe MD**

Má tá na Scrúdaitheoirí ar aon intinn, cuirfidh siad tuairisc aontaithe isteach ar na critéir atá leagtha amach i gCuid 7.2.1, chuig cruinniú den Choiste Seasta tríd an gcóras ar líne, le ceann de na moltaí agus spriocdhátaí seo a leanas:

• MD a bhronnadh

• MD a bhronnadh, ach gá le ceartúcháin sa chló (mí amháin)

• MD a bhronnadh, ach gá le ceartúcháin san ábhar (mí amháin)

• MD a bhronnadh, ach gá le ceartúcháin san ábhar (trí mhí)

• Cuir siar, cead tráchtas leasaithe a leagan isteach agus an dara viva ag teastáil (bliain amháin)

• Máistreacht a bhronnadh

• Máistreacht a bhronnadh, ach ceartúcháin a dhéanamh sa chló

• Máistreacht a bhronnadh, ach ceartúcháin a dhéanamh san ábhar

• Diúltú (ní mholtar an tráchtas a leagan isteach an athuair).

Ba chóir eolas a bheith faoi gach teideal sa tuairisc (féach an nasc chuig córas ar líne na scrúdaitheoirí in Aguisín 1). Caithfidh an tuairisc a bheith 300 focal ar fhad, gan an liosta ceartúcháin agus foilseacháin a d’eascair ón taighde a rinneadh a áireamh. Mura ndéanfar seo beidh moill shuntasach ar an tuairisc mar caithfear é a athdhéanamh.

Mura luaitear ag deireadh na tuairisce gur chóir MD a bhronnadh ar an iarrthóir, ba chóir an méid seo a leanas a chur sa tuairisc:

• Caithfear mionchur síos a dhéanamh ar na laigí agus/nó ar na heasnaimh a bhaineann leis an saothar.

• Cur síos soiléir ar mholtaí na scrúdaitheoirí sula leagtar an tráchtas isteach an athuair. D’fhéadfaí eolas ar riachtanais maidir le hobair bhreise, an méid atá le hathscríobh, agus/nó ceartú ar laigí in eolas an iarrthóra a áireamh anseo.

Cuirfidh an scrúdaitheoir inmheánach an tuairisc chuig Oifig na Scrúduithe ar líne taobh istigh de choicís i ndiaidh an viva agus déanfaidh Coiste Seasta na Comhairle Acadúla í a mheas ina dhiaidh sin. Ní ghlacfar ach le tuairiscí a fhaightear **ocht lá ar a laghad** roimh chruinniú den Choiste Seasta ag an gcruinniú sin.

Sa chás nach bhfuil na Scrúdaitheoirí ar aon intinn, ba chóir dóibh ar fad a dtuairiscí féin a scríobh, agus gach tuairisc a sheoladh le chéile chuig Oifig na Scrúduithe. Breathnóidh Coiste Seasta na Comhairle Acadúla ar na tuairiscí. De réir rialacháin ghinearálta na hOllscoile, ní shárófar tuairim an scrúdaitheora sheachtraigh maidir le toradh deiridh an iarrthóra seachas le móramh dhá thrian de chomhaltaí an Choiste Seasta atá in oifig.

Tá eolas faoin uair atá tuairiscí le meas ag Coiste Seasta na Comhairle Acadúla, chomh maith le torthaí an mheasúnaithe sin, le fáil ón gColáiste.

Tá Ollscoil na Gaillimhe faoi réir na nAchtanna um Shaoráil Faisnéise (2014) agus na nAchtanna um Chosaint Sonraí (1988 - 2018). Ceadaíonn an reachtaíocht seo rochtain ar shonraí pearsanta a bhaineann le duine inaitheanta atá i seilbh na hOllscoile. Cé go gcoinnítear tuairiscí scrúdaitheoirí faoi rún daingean a mhéid agus is féidir, ba cheart do scrúdaitheoirí a thabhairt faoi deara go scaoilfidh Oifig na Scrúduithe aon eolas a bhaineann leis an té is ábhar don tuairisc leis an té is ábhar don tuairisc, i gcás go ndéantar iarratas ar a leithéid, nuair a bheidh an tuairisc faofa ag Coiste Seasta na Comhairle Acadúla. Tá an nós imeachta achomhairc leagtha síos i rialacháin agus i bhfoirmeacha na hOllscoile agus féadfaidh na hiarrthóirí iad a úsáid má easaontaíonn siad le toradh an scrúdaithe (Cuid 6.9).

**7.2.5 An Tráchtas Deiridh a leagan isteach**

Is ionann an próiseas chun Tráchtas Deiridh MD a leagan isteach agus a uaslódáil, chomh maith leis na socruithe achomhairc, gearán agus bronnta, agus an próiseas PhD. Tá na mionsonraí maidir leis an bpróiseas seo le fáil i gCuid 6.

Ní fhéadfaidh céimithe MD bronnadh a gcéime a chur siar ach uair amháin.

**7.2.6 Teorainn Ama le MD a chríochnú**

Féadfaidh an clár MD tosú am ar bith i rith na bliana acadúla. Maireann an clár lánaimseartha 24 mí go hiondúil agus maireann an clár MD páirtaimseartha 36 mí go hiondúil. Mura gcríochnaíonn iarrthóir an chéim taobh istigh den tréimhse atá dlite ón dáta ar chláraigh siad, caithfidh siad iarratas a dhéanamh arís ar an gColáiste, agus cúis a bheith acu le síneadh ama a iarraidh.

Caithfear táillí a íoc go dtí deireadh an tseimeastair a leagfar isteach an tráchtas. Caithfidh iarrthóirí a bheith cláraithe nuair a leagfaidh siad isteach an tráchtas le scrúdú.

# 8. Próiseas Scrúdaithe na Máistreachta Taighde

Bíonn scrúdú iarrthóra ar Mháistreacht taighde dírithe ar fhoghlaim agus ar ghnóthachtáil an mhic léinn ag obair ar thionscadal ar leith.

**8.1 Critéir**

Chun Máistreacht taighde a bhaint amach, caithfidh iarrthóirí a léiriú go bhfuil gach ceann de na critéir seo a leanas comhlíonta acu agus tionscadal aontaithe á leanúint acu:

• Go bhfuil curtha acu le tuiscint nó le heolas

• Go bhfuil siad in ann a léiriú go bhfuil tuiscint dhomhain agus leathan acu ar an réimse/na réimsí staidéir

• Go bhfuil curtha acu lena saineolas ar mhodheolaíochtaí agus ar theicnící ábhartha.

Beidh fianaise maidir le comhlíonadh na gcritéar sin sa tráchtas, ní bhíonn gá le scrúdú cainte de ghnáth.

**8.2 Leagan Amach an Tráchtais sula gcuirtear isteach le Scrúdú é**

Caithfidh an t-iarrthóir na treoracha a leanúint maidir le formáid, leagan amach agus cur i láthair an tráchtais, mar a shonraítear thíos. Glacfaidh Oifig na Scrúduithe le tráchtais taighde mar PDF (macasamhail leagan le clúdach bog) ar ríomhphost. Féach <https://www.universityofgalway.ie/exams/thesissubmission/>

Sula gcuirtear an tráchtas isteach, ba chóir don mhac léinn cosúlacht an tráchtais le hobair atá ann cheana féin a sheiceáil i mbunachair shonraí fhairsinge, ag baint úsáid as bogearraí atá ar fáil ar mhodúl Canvas 1GST1.

Ní mór don iarrthóir a chinntiú go nglantar na táillí sula gcuirtear isteach an tráchtas le clúdach bog ach teagmháil a dhéanamh le [fees@universityofgalway.ie](mailto:fees@universityofgalway.ie). Ní rachfar ar aghaidh go dtí an chéim ina seoltar do thráchtas chuig na scrúdaitheoirí go dtí go ndearbhaítear go bhfuil na táillí glanta. Nuair a fhaightear cruthúnas go bhfuil na táillí glanta, is féidir leat do thráchtas a leagan isteach chuig Oifig na Scrúduithe lena scrúdú.

Ní fhéadfar an dréacht deiridh de thráchtas a leagan isteach lena scrúdú ach amháin nuair a bheidh cead faighte ag iarrthóirí óna bpríomhstiúrthóir agus ó chomhalta den GRC ar an bhFoirm maidir le Faomhadh le haghaidh Scrúdaithe (EOG 021). Ní mór an leagan sínithe, scanta d’fhoirm EOG 021 a chur isteach leis an tráchtas.

Éilítear sa Chlár Struchtúrtha Máistreachta go ndéanfaí an tráchtas taighde agus modúil ar fiú 30 ECTS iad, arna bhfaomhadh ag Coiste Taighde Iarchéime (GRC) an mhic léinn, a chríochnú. Ba cheart na modúil a phlé le stiúrthóir an mhic léinn agus a aontú leis an GRC. Ní bheidh cead ag mac léinn an tráchtas a chur i láthair go mbeidh sé dearbhaithe ag a GRC go bhfuil modúil fhaofa ar fiú 30 ECTS ar a laghad iad tugtha chun críche go sásúil ag an mac léinn. D’fhéadfadh sé go ndéanfadh an Ollscoil, tríd an gColáiste ábhartha, modúil ar fiú suas le 45 ECTS san iomlán iad a fhaomhadh, dá n-éileodh gníomhaireacht mhaoinithe nó comhlacht creidiúnaithe seachtrach a leithéid. Féadfaidh an Ollscoil, tríd an gColáiste ábhartha, modúil in Ollscoil nó in Institiúid eile a fhaomhadh lena n-áireamh i líon iomlán ECTS na modúl. Féach [Marcanna agus Caighdeáin Iarchéime](https://www.universityofgalway.ie/exams/policies-procedures/).

Má mheasann iarrthóirí go raibh sé míréasúnach gan cead a thabhairt an tráchtas a leagan isteach, féadfaidh siad achomharc a dhéanamh ar Choiste Seasta na Comhairle Acadúla.

Níor cheart go rachadh tráchtas Máistreachta thar 45,000 focal, de ghnáth, aguisíní, fonótaí, táblaí agus leabharliosta san áireamh. Tabhair faoi deara gurb é polasaí na hollscoile nach gceadaítear seirbhísí gairmiúla eagarthóireachta a úsáid chun cuidiú leis an tráchtas a scríobh.

Ní mór leathanach teidil a bheith ann, ar a mbeidh an t-eolas seo a leanas:

a. An teideal iomlán (agus fotheideal, más ann dó)

b. Uimhir an imleabhair agus an líon iomlán imleabhar, má tá níos mó ná ceann amháin ann

c. Ainm iomlán an iarrthóra, agus is féidir aon chéim agus/nó cáilíochtaí gairmiúla a lua ina dhiaidh sin. Is é an t-ainm cláraithe a chaithfear a úsáid anseo, mar atá ar chárta aitheantais an mhic léinn. Ní ghlacfar le giorrúcháin ná le hainmneacha aistrithe go teangacha eile.

d. An cháilíocht lena leagfar isteach an tráchtas di

e. Ainm(neacha) an stiúrthóra/na stiúrthóirí, an Chinn Scoile, an Disciplín/na nDisciplín, na hInstitiúide

f. An mhí agus an bhliain ar leagadh isteach an tráchtas.

**8.2.1 Formáid agus Leagan Amach**

Ba chóir go ndéanfadh an teideal cur síos cruinn beacht ar ábhar an tráchtais. Ba cheart go mbeadh ‘Clár na nÁbhar’, clár simplí, le fáil i ndiaidh an leathanaigh teidil. Moltar spásáil líne go leith ar a mhéad; caithfidh an téacs a bheith comhfhadaithe ar chlé le ciumhais 4 cm ar thaobh clé an leathanaigh agus féadfaidh sé a bheith comhfhadaithe ar dheis. Moltar leagan amach agus cló soléite do chorp an téacs. Is iondúil go bhfeileann formáidí níos dlúithe agus clómhéideanna níos lú do chodanna áirithe cosúil le liostaí tagartha, leabharliostaí agus cineálacha áirithe aguisíní. Ní mór go mbeadh uimhir ar gach leathanach i ndiaidh a chéile, agus ba cheart go mbeadh uimhreacha na leathanach suite i lár an leathanaigh ag an mbonn, agus na ceanntásca caibidil ag barr gach leathanaigh. Ba cheart go mbeadh léaráidí, graif, grianghraif agus táblaí suite san áit cheart sa téacs agus na huimhreacha cearta orthu. Beidh teideal an tráchtais, ainm an iarrthóra, teideal na céime agus an bhliain shonraithe ar an gclúdach ar na cóipeanna den tráchtas.

**8.2.2 Dearbhú i ndáil leis an obair**

Caithfidh na hiarrthóirí a dhearbhú gurb é a saothar féin ar fad atá sa tráchtas agus nach bhfuil céim faighte acu san Ollscoil seo ná in aon ollscoil eile bunaithe ar aon chuid den saothar. Ní ghlacfar mar phríomhshaothar i gcomhair Céime le saothar ar bhronn Ollscoil na hÉireann, ná aon áit eile, Céim air cheana féin ach féadfar glacadh leis mar shaothar breise. Má tá an tráchtas bunaithe ar thionscadal grúpa, caithfidh an mac léinn a c(h)ion féin a léiriú, le tagairt do thráchtais eile de chuid comhoibrithe sa tionscadal, agus caithfear é seo a dhearbhú sa tráchtas. Ba chóir an dearbhú seo a chur isteach i ndiaidh Chlár na nÁbhar.

**8.2.3 Teorainn Ama chun an Tráchtas a Leagan Isteach**

Caithfidh iarrthóirí a bheith cláraithe nuair a leagfaidh siad isteach an tráchtas. Tugtar dhá bhliain d’iarrthóirí lánaimseartha an chéim a chríochnú ón dáta a chláraigh siad. Tugtar trí bliana d’iarrthóirí páirtaimseartha an chéim a chríochnú ón dáta a chláraigh siad. Caithfear táillí a íoc go dtí deireadh an tseimeastair a leagfar isteach an tráchtas (Maireann an chéad seimeastar go dtí an 31 Eanáir gach bliain). Mura gcríochnaíonn iarrthóir an chéim taobh istigh den tréimhse atá dlite ón dáta ar chláraigh siad, caithfidh siad iarratas a dhéanamh arís ar an gColáiste, agus cúis a bheith acu le síneadh ama a iarraidh.

**8.3 Socruithe Scrúdaithe**

Braitheann a réidhe a éireoidh leis an bpróiseas scrúdaithe ar an tuiscint atá ag gach duine a bhaineann leis an ábhar ar na róil atá acu, agus ar shain-nósanna imeachta. Tá an stiúrthóir freagrach as an scrúdú a eagrú agus as comhairle a chur ar na scrúdaitheoirí. Ba chóir go gcuirfí tús leis an bpróiseas chun scrúdaitheoir seachtrach a ainmniú trí mhí, ar a laghad, sula leagfar an tráchtas isteach. Déanfaidh an príomhstiúrthóir iarratas ar líne ‘Faomhadh na Scrúdaitheoirí’. Féach <https://www.universityofgalway.ie/graduate-studies/staff/onlineresearchthesisexamsystem/>

**8.3.1 Ról na Scrúdaitheoirí**

Bíonn beirt scrúdaitheoirí, ar a laghad, i gceist le tráchtas Mháistreacht taighde a scrúdú go hiondúil, duine inmheánach agus duine seachtrach. Cuirtear na scrúdaitheoirí in iúl do na hiarrthóirí mar aon leis na socruithe de réir mar a dhéantar iad, agus féadfaidh siad a dtuairimí cuí a chur in iúl tríd an GRC agus/nó don stiúrthóir. Caithfidh gach scrúdaitheoir aon choimhlint leasa a i ndáil leis an scrúdú a dhearbhú.

**Scrúdaitheoir Seachtrach**

Is féidir le scrúdaitheoir seachtrach reatha feidhmiú mar an scrúdaitheoir seachtrach, cé go mbraitheann sé seo ar an disciplín atá i gceist agus ar an treoirlíne a bhaineann le Coinbhleacht Leasa C3 a chur san áireamh. Ba chóir scrúdaitheoirí seachtracha a cheapadh as taobh amuigh de Phoblacht na hÉireann go hiondúil. Más gá taithí ar leith sa réimse staidéir a bhaineann leis an tionscadal a bheith ag duine, déantar iarratas chuig an gColáiste cuí le scrúdaitheoir seachtrach ar leith a cheapadh. Iarrfar ar scrúdaitheoirí seachtracha, sa litir cheapacháin, aon choimhlint leasa a d’fhéadfadh a bheith acu a dhearbhú. Féach Cuid 9 chun tuilleadh comhairle a fháil faoi Choimhlintí Leasa. Mar gheall ar a saineolas agus a bpeirspictíochtaí taobh amuigh den institiúid bíonn ról riachtanach ag scrúdaitheoirí seachtracha sa scrúdú.

**Scrúdaitheoir Inmheánach**

Is comhalta foirne acadúil buan le taithí in Ollscoil na Gaillimhe, seachas an stiúrthóir, an scrúdaitheoir inmheánach. Féadfaidh Léachtóirí Cliniciúla Oinigh i Scoil an Leighis a bheith ina scrúdaitheoirí inmheánach ar thráchtas taighde iarchéime.

D’fhéadfadh duine den fhoireann acadúil a bheith ar an GRC agus a bheith ina scrúdaitheoir inmheánach don mhac léinn céanna. Mar phrionsabal ginearálta, níor cheart d’Ollaimh Emeritus gníomhú mar scrúdaitheoir inmheánach. Mar sin féin, aontaíodh go bhféadfadh Coláiste a mholadh don Choiste Seasta eisceacht a dhéanamh ag brath ar an gcás, agus go ndéanfaí an moladh sin i bhfad roimh ré ionas go mbeadh an Coiste Seasta in ann an moladh a mheas i gceart. Níor chóir go gcuirfeadh ról lárnach na scrúdaitheoirí seachtracha isteach ná amach ar ról na scrúdaitheoirí inmheánacha, a fhéadfaidh gníomhú chun ardchaighdeáin leanúnacha inmheánacha a choinneáil.

Cinnteoidh an scrúdaitheoir inmheánach go bhfuil tuairisc an scrúdaithe críochnaithe go sásúil agus na sínithe digiteacha go léir faighte.

**8.4 *An Viva (Scrúdú Cainte)***

Má bhíonn gá le *viva* (mar gheall gurb é sin an nós i ndisciplín áirithe, nó mar gheall gur iarr na scrúdaitheoirí a leithéid) bíonn sé eagraithe cosúil leis an scrúdú cainte do chéim PhD (féach Cuid 6.4), ach go hiondúil bheadh sé i bhfad níos giorra. Ba chóir go mbeadh an *viva*, má tá gá leis, ar siúl taobh istigh de dhá mhí ón tráchtas a fhágáil isteach, de ghnáth. Eagróidh an príomhstiúrthóir an scrúdú, nó an scrúdatheoir inmheánach mura bhfuil an stiúrthóir ar fáil. Má bhíonn go leor taistil nó trioblóide i gceist leis, feadfar an scrúdú cainte a dhéanamh trí fhíschomhdháil. Ba chóir do na Scrúdaitheoirí inmheánacha agus seachtracha an cinneadh a dhéanamh i gcomhar lena chéile an dteastaíonn viva nó nach dteastaíonn.

**8.5 Tuairisc an Scrúdaithe**

Má tá na Scrúdaitheoirí ar aon intinn, cuirfidh siad tuairisc aontaithe isteach ar na critéir atá leagtha amach i gCuid 8.1, chuig cruinniú den Choiste Seasta tríd an gcóras ar líne, le ceann de na moltaí agus spriocdhátaí seo a leanas:

• Cáilíocht a bhronnadh

• Bronnadh ach gá le ceartúcháin: ceartúcháin ó thaobh ábhair nó ceartúcháin chló

• Cuir siar, ach cead tráchtas leasaithe a leagan isteach

• Diúltú (ní mholtar an tráchtas a leagan isteach an athuair)

Ba chóir eolas a bheith faoi gach teideal sa tuairisc (féach an nasc chuig córas ar líne na scrúdaitheoirí in Aguisín 1).

Mura luaitear ag deireadh na tuairisce gur chóir Céim Mháistreachta trí Thaighde a bhronnadh ar an iarrthóir, ba chóir an méid seo a leanas a chur sa tuairisc:

• Caithfear mionchur síos a dhéanamh ar na laigí agus/nó ar na heasnaimh a bhaineann leis an saothar.

• Cur síos ar mholtaí na scrúdaitheoirí sula leagtar an tráchtas isteach an athuair. D’fhéadfaí eolas ar riachtanais maidir le hobair bhreise, an méid atá le hathscríobh, agus/nó ceartú ar laigí in eolas an iarrthóra a áireamh anseo.

Leagfaidh an scrúdaitheoir inmheánach an tuairisc isteach ar líne chuig Oifig na Scrúduithe, agus na sínithe digiteacha go léir faighte, laistigh de mhí ón dáta a cheapfar na scrúdaitheoirí nó ó dháta an viva (má theastaíonn sé), nó a luaithe agus is féidir ina dhiaidh sin. Breathnóidh Coiste Seasta na Comhairle Acadúla ar an tuairisc ansin. Ní ghlacfar ach le tuairiscí a fhaightear **8 lá ar a laghad** roimh chruinniú den Choiste Seasta ag an gcruinniú sin.

Sa chás nach bhfuil na Scrúdaitheoirí ar aon intinn, ba chóir dóibh ar fad a dtuairiscí féin a scríobh, agus gach tuairisc a sheoladh le chéile chuig Oifig na Scrúduithe. Breathnóidh Coiste Seasta na Comhairle Acadúla ar na tuairiscí. De réir rialacháin ghinearálta na hOllscoile, ní shárófar tuairim an scrúdaitheora sheachtraigh maidir le toradh deiridh an iarrthóra seachas le móramh dhá thrian de chomhaltaí an Choiste Seasta atá in oifig.

Tá Ollscoil na Gaillimhe faoi réir na nAchtanna um Shaoráil Faisnéise (2014) agus na nAchtanna um Chosaint Sonraí (1988 - 2018). Ceadaíonn an reachtaíocht seo rochtain ar shonraí pearsanta a bhaineann le duine inaitheanta atá i seilbh na hOllscoile. Cé go gcoinnítear tuairiscí scrúdaitheoirí faoi rún daingean a mhéid agus is féidir, ba cheart do scrúdaitheoirí a thabhairt faoi deara go scaoilfidh Oifig na Scrúduithe aon eolas a bhaineann leis an té is ábhar don tuairisc ar fáil don té is ábhar don tuairisc, i gcás go ndéantar iarratas ar a leithéid, nuair a bheidh an tuairisc faofa ag Coiste Seasta na Comhairle Acadúla.

**8.6 Leasuithe**

Sa chás go mbraitheann bronnadh na céime ar cheartúcháin a dhéanamh ar an tráchtas, bíonn an stiúrthóir freagrach as cur i bhfeidhm na gceartúchán a mhaoirsiú, agus bíonn an scrúdaitheoir inmheánach, nó comhalta den GRC mura bhfuil an scrúdaitheoir inmheánach ar fáil, freagrach as a chinntiú go sásaíonn na hathruithe riachtanais na scrúdaitheoirí. Caithfidh an t-iarrthóir gach leasú a dhéanamh chomh sciobtha agus is féidir.

Déanfaidh an scrúdaitheoir inmheánach, nó comhalta den GRC mura bhfuil an scrúdaitheoir inmheánach ar fáil, teagmháil le hOifig na Scrúduithe i scríbhinn, chuig thesissubmission@universityofgalway.ie ag cur in iúl go bhfuil na ceartúcháin déanta.

Dhá mhí a thugtar chun tráchtas a bhfuil ceartúcháin chló nó ceartúcháin ó thaobh ábhair le déanamh ann a chur isteach an athuair.

I gcásanna ina bhfuil an Mháistreacht Taighde curtha siar:

• Ba chóir do Dhéan an Choláiste teagmháil fhoirmiúil a dhéanamh leis an mac léinn chun cinneadh Choiste Seasta na Comhairle Acadúla a chur in iúl don iarrthóir agus chun a chinntiú go bhfaigheann an mac léinn tuairisc na scrúdaitheoirí.

• Ní mór do mhic léinn a bhfuil ráite leo an tráchtas a chur siar clárú chun leanúint lena gclár go dtí go gcuireann siad tráchtas athbhreithnithe isteach lena scrúdú.

• Caithfear an tráchtas leasaithe le clúdach bog agus foirm nua EOG 021 ‘Faomhadh le haghaidh Scrúdaithe’ a thabhairt d’Oifig na Scrúduithe.

• Caithfidh na scrúdaitheoirí céanna an t-athscrúdú a dhéanamh ar an tráchtas.

• Sa chás go raibh viva ag teastáil, d'fhéadfadh na scrúdaitheoirí a chinneadh nach bhfuil sé riachtanach an dara viva a dhéanamh tar éis scrúdú a dhéanamh ar an tráchtas a leagadh isteach an athuair, chomh fada is go raibh an chomhthuairisc ar fheidhmíocht an iarrthóra dearfach ag an viva nuair a rinneadh an tráchtas a scrúdú den chéad uair. Ní féidir teip a thabhairt d’iarrthóir, áfach, gan an deis a thabhairt dó/di an dara viva a dhéanamh.

• Caithfear comhthuairisc nua na scrúdaitheoirí a chur isteach ar líne agus caithfidh Coiste Seasta na Comhairle Acadúla í a mheas.

• Sé mhí a thugtar chun an tráchtas a chur isteach an athuair.

• Ní féidir le hiarrthóir ach tráchtas a chur isteach an athuair uair amháin.

**8.7 An Tráchtas Deiridh a leagan isteach**

Is ionann an próiseas chun Tráchtas Deiridh a leagan isteach agus a uaslódáil, chomh maith leis na socruithe achomhairc, gearán agus bronnta, agus an próiseas PhD. Tá na mionsonraí maidir leis an bpróiseas seo le fáil i gCuid 6.

**8.8 Bronnadh Céime**

Bronnfar céimeanna Máistreachta Taighde ag searmanais bhronnta an tsamhraidh, an fhómhair agus an gheimhridh.

# 9. Coimhlint Leasa i gcás Scrúdaitheoirí Seachtracha a bheidh á gceapadh ar Thráchtais ar Chéimeanna Taighde

**Treoirlínte**

Is gné thábhachtach de Chláir Chéime Taighde é scrúdaitheoirí tráchtais neamhspleácha a cheapadh. Tá neamhspleáchas na scrúdaitheoirí ar cheann de na táscairí a úsáidtear le caighdeán an phróisis scrúdaithe a mheas. Glactar leis i bpróiseas scrúdaithe na dtráchtas go dtugann scrúdaitheoirí faoin obair go neamhspleách agus nach mbíonn siad claonta.

D’fhéadfadh fabhar a bheith i gceist i gcaidrimh ghairmiúla agus phearsanta idir scrúdaitheoirí agus iarrthóir agus a stiúrthóirí, agus i gcaidrimh idir scrúdaitheoirí agus an Ollscoil agus, dá réir sin, cur isteach ar neamhspleáchas an scrúdaithe, le gníomh nó le braistint.

Is é is cuspóir do na treoirlínte a chinntiú go bhfuil an scrúdú neamhspleách i ngníomh agus i mbraistint araon. Is ann do na treoirlínte chun an t-iarrthóir, an scrúdaitheoir agus an Ollscoil a chosaint ar bhraistintí diúltacha a d’fhéadfadh a bheith ann i rith an phróisis scrúdaithe agus ina dhiaidh sin. Níltear ag maíomh go n-iompródh daoine iad féin ar bhealach míchuí.

Meastar go mbeidh na treoirlínte seo úsáideach dóibh seo a leanas go háirithe:

1. stiúrthóirí agus baill na gCoistí Taighde Iarchéime (GRC) nuair a bheidh siad ag moladh scrúdaitheoirí seachtracha

2. scrúdaitheoirí seachtracha agus

3. cinn Scoile agus Coláiste nuair a bheidh siad ag ceadú scrúdaitheoirí seachtracha.

Déantar idirdhealú sna treoirlínte seo idir

• mórchoimhlintí leasa (a d’fhéadfadh a bheith ann) arb é a tharlódh de ghnáth sa chás sin nach ndéanfaí an scrúdaitheoir a cheapadh agus

• mionchoimhlintí leasa (a d’fhéadfadh a bheith ann) arb é a tharlódh de ghnáth sa chás sin gur cheart go bpléifí iad ach nár cheart de ghnáth go gcuirfidís bac, astu féin, ar an scrúdaitheoir a cheapadh.

Tá sé tábhachtach a aithint go bhféadfadh sé go ndéanfaí maolú ar choimhlintí leasa áirithe a bheadh ag eascairt as comhoibriú ar fhoilseacháin agus/nó ar dheontais taighde, nó as ballraíocht ar bhord comhairleach, ag brath ar mhéid na foirne agus ar neamhspleáchas baill áirithe den fhoireann. Go deimhin, i gcásanna áirithe, d’fhéadfadh sé go mbeadh baill d’fhoireann ann nár bhuail le chéile riamh agus nach raibh aon chomhfhreagras díreach eatarthu riamh.

Is iomaí cás a bhféadfadh coimhlint leasa a bheith i gceist leo. Tá liosta sna treoirlínte de na cineálacha éagsúla coimhlinte leasa a d’fhéadfadh a bheith ann idir an scrúdaitheoir agus páirtithe éagsúla, mar shampla an t-iarrthóir, an stiúrthóir, an Ollscoil, an t-ábhar taighde féin agus scrúdaitheoir eile. Liosta samplach atá sa liosta sin agus níor cheart go measfaí gur liosta iomlán é.

D’fhéadfadh sé go mbeadh cásanna eile ann ó am go ham nach bhfuil san áireamh sna Treoirlínte seo, a bhféadfaí a thabhairt le tuiscint uathu go bhfuil coimhlint leasa measta nó dáiríre i gceist leo, agus i gcás den sórt sin, ba cheart don stiúrthóir teagmháil a dhéanamh leis an gCeann Scoile agus/nó Oifig an Choláiste le comhairle a fháil.

Tá na treoirlínte seo bunaithe cuid mhór ar an gcáipéis ‘Australian Council of Graduate Research Conflict of Interest Guidelines’ www.acgr.edu.au/wp-content/ uploads/2018/09/ACGR-Conflict-of-Interest-in-Examination-Guidelines.pdf

**A Coimhlint leis an Iarrthóir**

**Caidrimh oibre**

Teagmháil fhoirmiúil agus neamhfhoirmiúil idir an t-iarrthóir agus daoine a d’fhéadfadh a bheith ina scrúdaitheoirí an rud is mó a bhí ag déanamh imní d’iarrthóirí. Is minic a fhiafraíonn iarrthóirí ar cheart dóibh gan freastal ar chomhdhálacha a bhíonn á n-eagrú ag duine a d’fhéadfadh a bheith ina scrúdaitheoir orthu nó ar chomhdhálacha a bhféadfadh teagmháil a bheith ag iarrthóirí le duine a d’fhéadfadh a bheith ina scrúdaitheoir orthu, ar cheart dóibh gan páipéir a thabhairt i roinn ina bhfuil duine a d’fhéadfadh a bheith ina scrúdaitheoir orthu ag obair, nó ar cheart dóibh gan páipéir a sheoladh chuig iris a bhfuil duine a d’fhéadfadh a bheith ina scrúdaitheoir orthu mar eagarthóir uirthi. Níl aon choimhlint leasa i gceist sna cásanna sin agus ní luífeadh sé le ciall toirmeasc a chur ar ghníomhaíochtaí an-tábhachtacha den sórt sin. Mar threoir ghinearálta, bíonn coimhlint leasa ann má bhí duine a d’fhéadfadh a bheith ina scrúdaitheoir ag obair leis an iarrthóir ar ábhair a bhaineann le sintéis nó le hanailís nó má bhí comhfhreagras nó teagmháil de chineál eile ag an duine sin leis an iarrthóir inar pléadh an taighde ar feadh tréimhse fhada.

|  |  |  |
| --- | --- | --- |
| **A1** | **Scríobh an scrúdaitheoir páipéar i gcomhar leis an iarrthóir le cúig bliana anuas** | **Mórchoimhlint** |
| **A2** | **Bhí an scrúdaitheoir ag obair leis an iarrthóir ar ghnóthaí a bhaineann leis an tráchtas e.g. bhí an scrúdaitheoir mar bhall den GRC.** | **Mórchoimhlint** |
| **A3** | **Tá an t-iarrthóir fostaithe ag an scrúdaitheoir nó bhí an scrúdaitheoir fostaithe ag an iarrthóir le cúig bliana anuas. NÓ tá an scrúdaitheoir i mbun idirbheartaíochta leis an iarrthóir a fhostú nó le bheith fostaithe ag an iarrthóir** | **Mórchoimhlint** |
| **A4** | **Bhí an scrúdaitheoir ina mholtóir ag an iarrthóir le haghaidh poist** | **Mórchoimhlint** |

**Caidreamh Pearsanta**

|  |  |  |
| --- | --- | --- |
| **A5** | **Is gaol aitheanta de chuid an iarrthóra atá sa scrúdaitheoir** | **Mórchoimhlint** |
| **A6** | **Is cara pearsanta nó meantóir de chuid an iarrthóra atá sa scrúdaitheoir** | **Mórchoimhlint** |
| **A7** | **Tá caidreamh mothúchánach ag an scrúdaitheoir leis an iarrthóir nó bhí caidreamh mothúchánach acu le chéile roimhe seo nó tá siad in aontíos** | **Mórchoimhlint** |

**Caidreamh Dlíthiúil**

|  |  |  |
| --- | --- | --- |
| **A8** | **Tá nó bhí an scrúdaitheoir pósta leis an iarrthóir** | **Mórchoimhlint** |
| **A9** | **Is gaol teaghlaigh dlíthiúil é an scrúdaitheoir leis an iarrthóir (e.g. leasathair, deirfiúr céile)** | **Mórchoimhlint** |
| **A10** | **Is caomhnóir dlíthiúil ag an iarrthóir atá sa scrúdaitheoir nó is cleithiúnach de chuid an iarrthóra atá sa scrúdaitheoir nó tá cumhacht aturnae an scrúdaitheoir don iarrthóir** | **Mórchoimhlint** |

**Caidreamh Gnó, Gairmiúil agus/nó Sóisialta**

|  |  |  |
| --- | --- | --- |
| **A11** | **Tá nó bhí caidreamh gnó ag an scrúdaitheoir leis an iarrthóir le cúig bliana anuas/le linn an chláir PhD (e.g. mar chomhpháirtí i ngnó beag)** | **Mórchoimhlint** |
| **A12** | **Tá caidreamh gairmiúil ag an scrúdaitheoir leis an iarrthóir faoi láthair, mar shampla, tá ballraíocht acu beirt ar Bhord nó ar Choiste (boird eagarthóireachta agus boird deontas san áireamh)** | **Mionchoimhlint** |
| **A13** | **Bhí teagmháil phearsanta ag an scrúdaitheoir leis an iarrthóir a bhféadfaí a mhaíomh fúithi go bhféadfadh sé go bhfuil an scrúdaitheoir ag plé leis an iarrthóir ar bhealach nach bhfuil oibiachtúil amach is amach** | **Mionchoimhlint** |

**B Coimhlint leis an Stiúrthóir**

**Caidreamh Oibre**

Coimhlintí leasa idir scrúdaitheoir agus stiúrthóir, go háirithe i dtaca le bheith ina gcomhúdair, is mó a bhí ag déanamh imní do stiúrthóirí. Bíonn coimhlint ann in amanna idir an gá a bhíonn le scrúdaitheoir neamhspleách a aimsiú agus an gá atá ann scrúdaitheoir a aimsiú ag a bhfuil saineolas i réimse an taighde, go háirithe má mheastar gur réimse thar a bheith cúng é an réimse sin. B’fhiú a mheabhrú anseo nach saineolas ar leith i réimse cúng an tráchtais an t-aon ní a bhíonn le cur san áireamh (agus ní gá gurb é an ní is tábhachtaí é ach oiread) nuair a bhíonn scrúdaitheoir á roghnú. Tá na nithe seo ar fad le cur san áireamh uair a bheidh scrúdaitheoirí oiriúnacha á roghnú: taithí an duine mar stiúrthóir ar iarrthóirí taighde iarchéime agus mar scrúdaitheoir ar thráchtais den sórt sin, agus taithí ghinearálta ar an méid a bhfuiltear ag súil leis in Ollscoil na Gaillimhe agus sa disciplín atá i gceist.

|  |  |  |
| --- | --- | --- |
| **B1** | **Bhí an scrúdaitheoir ina iarrthóir de chuid an stiúrthóra le cúig bliana anuas** | **Mórchoimhlint** |
| **B2** | **Rinne an scrúdaitheoir comhstiúradh ar dhuine leis an stiúrthóir le cúig bliana anuas** | **Mórchoimhlint** |
| **B3** | **Tá paitinn a bronnadh le hocht mbliana anuas ag an scrúdaitheoir i gcomhar leis an stiúrthóir agus tá an phaitinn sin bailí go fóill** | **Mórchoimhlint** |
| **B4** | **Bhí an stiúrthóir fostaithe go díreach ag an scrúdaitheoir nó bhí an scrúdaitheoir fostaithe go díreach ag an stiúrthóir le cúig bliana anuas NÓ tá an scrúdaitheoir i mbun idirbheartaíochta leis an stiúrthóir a fhostú nó le bheith fostaithe ag an stiúrthóir** | **Mórchoimhlint** |
| **B5** | **Tá deontas ag an scrúdaitheoir i gcomhar leis an stiúrthóir *D’fhéadfadh imthosca maolaitheacha a bheith i gceist, e.g. dá mbeadh an deontas atá i gceist tugtha do chuibhreannas mór de thaighdeoirí atá neamhspleách ar a chéile a bheag nó a mhór.*** | **Mórchoimhlint** |
| **B6** | **Ba chomhúdair ar fhoilseachán iad an stiúrthóir agus an scrúdaitheoir le cúig bliana anuas *D’fhéadfadh imthosca maolaitheacha a bheith i gceist, e.g. dá mbeadh liosta fada údar ar an bpáipéar atá i gceist agus mura mbeadh comhoibriú díreach idir an scrúdaitheoir agus an stiúrthóir.*** | **Mórchoimhlint** |

**Caidreamh Pearsanta**

|  |  |  |
| --- | --- | --- |
| **B7** | **Is gaolta aitheanta iad an stiúrthóir agus an scrúdaitheoir** | **Mórchoimhlint** |
| **B8** | **Tá caidreamh mothúchánach ag an scrúdaitheoir leis an iarrthóir nó bhí caidreamh mothúchánach acu le chéile roimhe seo nó tá siad in aontíos** | **Mórchoimhlint** |

**Caidreamh Dlíthiúil**

|  |  |  |
| --- | --- | --- |
| **B9** | **Tá nó bhí an scrúdaitheoir pósta leis an stiúrthóir** | **Mórchoimhlint** |
| **B10** | **Is gaol teaghlaigh dlíthiúil an scrúdaitheoir leis an iarrthóir (e.g. leasathair, deirfiúr céile)** | **Mórchoimhlint** |
| **B11** | **Is caomhnóir dlíthiúil an scrúdaitheoir ag an iarrthóir nó is cleithiúnach de chuid an iarrthóra an scrúdaitheoir nó tá cumhacht aturnae ag an scrúdaitheoir don iarrthóir** | **Mórchoimhlint** |

**Caidreamh Gnó, Gairmiúil agus/nó Sóisialta**

|  |  |  |
| --- | --- | --- |
| **B12** | **Tá nó bhí caidreamh gnó ag an scrúdaitheoir leis an iarrthóir le cúig bliana anuas/le linn an chláir PhD (e.g. mar pháirtí i ngnó beag)** | **Mórchoimhlint** |
| **B13** | **Bhí teagmháil ó thaobh gnó nó teagmháil phearsanta ag an scrúdaitheoir leis an stiúrthóir a chuirfeadh in iúl go bhféadfadh sé go bhfuil an scrúdaitheoir ag plé leis an iarrthóir ar bhealach nach bhfuil oibiachtúil amach is amach** | **Mionchoimhlint** |

**C Coimhlint leis an Ollscoil**

**Caidreamh Oibre**

|  |  |  |
| --- | --- | --- |
| **C1** | **Bhí an scrúdaitheoir ag obair don ollscoil le cúig bliana anuas nó tá an scrúdaitheoir i mbun idirbheartaíochta leis an Ollscoil le conradh oibre a fháil (seachas conradh le bheith ina scrúdaitheoir ar thráchtas)** | **Mórchoimhlint** |
| **C2** | **Tá an scrúdaitheoir ag obair don Ollscoil faoi láthair pro bono (e.g. ar irisleabhar)** | **Mionchoimhlint** |
| **C3** | **Bhí an scrúdaitheoir ina scrúdaitheoir ar thráchtas céime taighde don Ollscoil faoi dhó nó níos minice ná sin le 12 mhí anuas agus/nó cúig huaire nó níos minice ná sin le cúig bliana anuas** | **Mionchoimhlint** |

**Caidreamh Eile**

|  |  |  |
| --- | --- | --- |
| **C4** | **Fuair an scrúdaitheoir Dochtúireacht Oinigh ón Ollscoil le cúig bliana anuas** | **Mórchoimhlint** |
| **C5** | **Bhain an scrúdaitheoir céim amach ón Ollscoil le cúig bliana anuas** | **Mórchoimhlint** |
| **C6** | **Tá cás dlíthiúil foirmiúil á thabhairt ag an scrúdaitheoir in éadan na hOllscoile** | **Mórchoimhlint** |

**Caidreamh Gairmiúil**

|  |  |  |
| --- | --- | --- |
| **C7** | **Is comhalta foirne reatha an scrúdaitheoir nó tá post Oinigh, Comhlach nó Emeritus ag an scrúdaitheoir san Ollscoil nó bhí post den sórt sin ag an scrúdaitheoir i rith iarrthóireacht an iarrthóra nó le cúig bliana anuas** | **Mórchoimhlint** |
| **C8** | **Tá caidreamh gairmiúil ag an scrúdaitheoir leis an Ollscoil faoi láthair (e.g. ballraíocht ar Bhord nó ar Choiste)** | **Mionchoimhlint** |
| **C9** | **Tá post Léachtóra ar Cuairt ag an scrúdaitheoir san Ollscoil nó bhí post den sórt sin ag an scrúdaitheoir i rith iarrthóireacht an iarrthóra nó le cúig bliana anuas.** | **Mionchoimhlint** |

**D Coimhlint le hábhar an tráchtais**

**Caidreamh Oibre**

|  |  |  |
| --- | --- | --- |
| **D1** | **Tá leas tráchtála díreach ag an scrúdaitheoir i dtorthaí an taighde** | **Mórchoimhlint** |

**E** **Coimhlint leis an scrúdaitheoir inmheánach NÓ leis an dara scrúdaitheoir seachtrach**

|  |  |  |
| --- | --- | --- |
| **E1** | **Tá an scrúdaitheoir ag obair sa roinn/scoil chéanna ina bhfuil scrúdaitheoir eile ag obair** | **Mórchoimhlint** |

**Caidreamh Pearsanta**

|  |  |  |
| --- | --- | --- |
| **E2** | **Tá an scrúdaitheoir pósta le scrúdaitheoir eile, nó tá garchaidreamh pearsanta ag an scrúdaitheoir le scrúdaitheoir eile** | **Mórchoimhlint** |

**Caidreamh Gairmiúil**

|  |  |  |
| --- | --- | --- |
| **E3** | **Tá caidreamh gairmiúil ag an scrúdaitheoir le scrúdaitheoir eile** | **Mórchoimhlint** |

# 10. Comhchéimeanna

[Déantar cur síos sa pholasaí maidir le](https://www.universityofgalway.ie/media/graduatestudies/files/relevantofficialforms/QA212-Policy-on-Inter-Institutional-CoSupervisory-PhD-Awards.docx) [Dámhachtainí Comhstiúrthóra Idir-Institiúide ar an gcaoi a gceadaítear](https://www.universityofgalway.ie/media/graduatestudies/files/relevantofficialforms/QA212-Policy-on-Inter-Institutional-CoSupervisory-PhD-Awards.docx) [comhchéimeanna nó céimeanna dúbailte a dhámhachtain.](https://www.universityofgalway.ie/media/graduatestudies/files/relevantofficialforms/QA212-Policy-on-Inter-Institutional-CoSupervisory-PhD-Awards.docx) Tá sé seo tábhachtach chun straitéis idirnáisiúnaithe a bhaint amach agus chun deiseanna maoinithe na hEorpa a mhéadú do mhic léinn PhD. Dá mba rud é go mbeadh difear suntasach sna nósanna imeachta i gcomhair iontrála, dul chun cinn nó céim a bhronnadh sa dá Ollscoil d’fhéadfaí céim dhúbailte a bhronnadh; go hidéalach ba chóir comhchéim a bhronnadh má bhíonn na próisis sa dá Ollscoil mórán mar a chéile. Ullmhaíodh an creatpholasaí seo ar mhaithe le líon beag comh-PhD a cheadú in Ollscoil na Gaillimhe. Níl sé i gceist gluaiseacht na mac léinn a theorannú ná a shrianadh ar aon bhealach bídís ar chuairt ghearrthréimhseach taighde (e.g., malairt idir Ollscoil na Gaillimhe/University of California) nó á gcomhstiúradh. Is éard atá i gceist le comh-PhD ná go mbeadh mic léinn PhD in ann a bheith páirteach ann nuair a bhíonn comhchlár taighde ar bun idir stiúrthóirí /institiúidí.

**10.1 Cad is Comh-PhD ann?**

Tá trí phríomhchineál comh-PhD ann (liostaithe thíos de réir leibhéal comhoibrithe/comhtháthaithe idir ollscoileanna):

1. Cláir aonair dhochtúireachta, nó comhaontuithe cotutelle (comhtheagasc), nuair a dhéanann dhá institiúid comhstiúradh foirmiúil ar iarrthóir amháin. Baineann roinnt comhchlár dochtúireachta leas as comhaontú cotutelle mar chuid dá struchtúr eagraíochtúil. Bíonn comhaontú cuibhreannais acu don chomhchlár dochtúireachta ar fad agus comhaontú cotutelle do gach iarrthóir ar leith.

2. Comhchláir dhochtúireachta – clár dochtúireachta a d’fhorbair agus/nó a sholáthair dhá ollscoil nó níos mó, agus a raibh céim dhúbailte, céimeanna iolracha nó comhchéim dá bharr. Mar shampla, Comhchláir Dhochtúireachta Erasmus Mundus agus Gréasáin Oiliúna Tosaigh Marie Curie. Bíonn socruithe foirmiúla leagtha síos maidir leis an tréimhse a chaitear i ngach ionad agus an chaoi a n-éascaítear an socrú seo. Bronntar comhchéimeanna mura mbíonn aon bhac dlí i gceist. Má bhíonn, bronntar céimeanna dúbailte/ iolracha.

3. Comhchláir dhochtúireachta agus comhchláir struchtúrtha dhochtúireachta – nuair a reáchtáiltear gach cuid den oideachas dochtúireachta le chéile agus bainistítear na próisis eagraíochtúla agus mheasúnaithe ar an mbunús go bhfuil na páirtithe ar fad comhtháite, agus bronnann dhá ollscoil nó níos mó an chomhchéim le chéile.

**An difríocht idir Comh-PhD agus Comhstiúradh** Is é an difríocht idir comh-PhD agus comhstiúradh ná go gcaithfidh mic léinn a bheith cláraithe sa dá institiúid ar feadh thréimhse an PhD don chomh-PhD agus faigheann siad comhchéim ón dá ollscoil. D’fhéadfadh comhstiúradh mac léinn dochtúireachta a bheith i gceist le comhoibriú taighde. Cuireann an idirghníomhaíocht seo leis an oiliúint dochtúireachta agus d’fhéadfadh na cláir a bheith níos comhtháite dá bharr amach anseo. Leis na rialacháin reatha féadfaidh stiúrthóir seachtrach gníomhú mar chomhstiúrthóir ar mhac léinn atá cláraithe in Ollscoil na Gaillimhe. Ní bhronnann ach Ollscoil na Gaillimhe an PhD sa chás seo agus ní fhaigheann an institiúid a bhfuil an scrúdaitheoir seachtrach lonnaithe inti aon táillí mac léinn. Bíonn comhstiúradh i gceist chomh maith nuair nach bhfuil sé de chumhacht ag institiúid céim a bhronnadh.

**10.2 Critéir a Mheas**

Ba cheart do stiúrthóirí teagmháil a dhéanamh leis an Oifig Staidéir Iarchéime a luaithe agus is féidir chun comhairle a fháil i dtaca le comh-PhDanna. Ní mór comhaontuithe dlíthiúla a bheith i bhfeidhm idir institiúidí comhoibritheacha roimh dheireadh bhliain a haon de chlár PhD an mhic léinn. Féach [QA212,](https://www.universityofgalway.ie/graduate-studies/currentstudents/guidelines-regulations-forms/" \t "_blank) an polasaí maidir le **Dámhachtainí PhD Comhstiúrthóra Idir-institiúide**.

# 11. Athbhreithniú ar Threoirlínte na hOllscoile

Braithfidh éifeachtúlacht na dtreoirlíne seo agus a bhfeidhmiú éifeachtach ar athbhreithniú rialta. Tá na hoifigigh a luadh i gCuid 2 freagrach as gach gné cuí den phróiseas. Cuireann athbhreithniú an méid seo a leanas san áireamh:

• Torthaí ar mhonatóireacht a gcuid oibre agus taithí na ndaoine atá freagrach as céimeanna taighde a riaradh ag leibhéal na hOllscoile

• Aiseolas ó mhic léinn, iarchéimithe, stiúrthóirí, scrúdaitheoirí agus baill comhlachtaí cuí sa Choláiste agus sa Scoil

• Cleachtas atá ag teacht chun cinn go náisiúnta agus go hidirnáisiúnta.

Tá an Déan Staidéir Iarchéime, i gcomhar leis an Rúnaí Gnóthaí Rialachais & Acadúla, freagrach as an bpróiseas athbhreithnithe agus as a dhearbhú, de réir mar a bheidh siad forbartha agus athbhreithnithe, go mbeidh siad ag teacht le polasaithe agus le cleachtais na gcoláistí agus na hollscoile.

# Aguisín 1: Na Foirmeacha Oifigiúla Cuí

Caithfear na foirmeacha ar fad a íoslódáil ón nasc thíos agus a líonadh.

<https://www.universityofgalway.ie/graduate-studies/currentstudents/guidelines-regulations-forms/relevantofficialformsforstudents/>

|  |  |  |
| --- | --- | --- |
| **Teideal na Foirme** | **Uimhir Thagartha don leagan Béarla** | **Uimhir Thagartha As Gaeilge** |
|  |  |
| **Foirmeacha PhD/MD/ Máistreacht Taighde** | | |
| Faomhadh le haghaidh Scrúdaithe | EOG 020 | EOG 020 |
| Faomhadh le haghaidh Scrúdaithe do Mháistreacht Taighde | EOG 021 | EOG 021 |
| An Córas Scrúdúcháin Tráchtas Taighde (Scrúdaitheoirí a fhaomhadh agus Tuairiscí na gComhscrúdaitheoirí san áireamh) | https://www.universityofgalway.ie/graduate-studies/staff/onlineresearchthesisexamsystem/ |  |
| Foirm na Leabharlainne | EOG 051 | EOG 051 |
| **Foirmeacha GS** | | |
| Foirm maidir le Cruinniú idir an Mac Léinn agus an Stiúrthóir/na Stiúrthóirí | GS 030 | GS 030 |
| Foirm Athbhreithnithe an Stiúrthóra/na Stiúrthóirí ar Dhul Chun Cinn don GRC | GS 040 | GS 040 |
| Foirm Athbhreithnithe ar Dhul Chun Cinn don GRC | GS 050 | GS 050 |
| Achomharc a dhéanamh maidir le cinneadh faoi dhul chun cinn | GS 055 | GS 055 |
| Tuarascáil Neamhspleách Réamh-Viva an Scrúdaitheora do Mhic Léinn PhD agus MD | GS 060 | GS 060 |
| \*Saoire Neamhláithreachta do Mhic Léinn Taighde | GS 080 | GS 080 |
| \*\*Nóta Creidmheasa ar Saoire Neamhláithreachta do Mhic Léinn Taighde | GS 081 | GS 081 |
| Foirm na Mac Léinn do Thaighde taobh amuigh den Champas le heagraíocht chomhpháirtíochta | GS 090 | GS 090 |

\*Tá an Coláiste freagrach as Oifig na dTaifead Acadúil & Clárúcháin, an Oifig Staidéir Iarchéime, Oifig na dTáillí, agus Oifig na gCuntas Taighde a chur ar an eolas maidir le gach saoire neamhláithreachta cheadaithe, chun go mbeifear in ann taifead an mhic léinn a thabhairt cothrom le dáta go foirmiúil.

\*\* Ba chóir don Choláiste an fhoirm GS 081 (Nóta Creidmheasa) a líonadh tar éis Saoire Neamhláithreachta a bheith faofa do Mhac Léinn Taighde - foirm GS 080. Ba cheart do Choláistí an fhoirm GS 081 líonta a sheoladh chuig Oifig na dTáillí. (mír thagartha 5.8.5 de Threoirlínte na hOllscoile do Chéimeanna Taighde).

Aguisín 2: Achomharc ar chinneadh gan cead a thabhairt do mhac léinn iarchéime dul chun cinn

**Cuirtear síos sa chuid seo ar an nós imeachta achomhairc ar chinneadh gan cead a thabhairt do mhac léinn iarchéime dul chun cinn**

**1.0 Aidhm**

Mic léinn taighde iarchéime a chur ar an eolas maidir leis na nósanna imeachta atá i gceist le hachomharc a dhéanamh ar chinntí maidir le dul chun cinn.

**2.0.     Prionsabail**

Ní ceadmhach breithiúnas acadúil na scrúdaitheoirí a cheistiú mar chuid d'achomharc.

Ní dhéanfar breithniú ar achomharc ach amháin gurb é moladh an Choiste Taighde Iarchéime (GRC)

* Aistriú chuig Clár Eile
* An clár céime taighde a fhágáil/a scor

Ní ceadmhach achomharc a dhéanamh ar an mbunús nach bhfuarthas stiúradh dóthanach; ba chóir gearáin i ndáil leis sin a dhéanamh i rith na tréimhse staidéir agus úsáid a bhaint as an nós imeachta do mhic léinn maidir le gearáin a dhéanamh.

**3.0 Forais Achomhairc**

Seo a leanas na cúiseanna féideartha le hachomharc a dhéanamh:

1. Fianaise go raibh neamhrialtachtaí substaintiúla ann le linn don phróiseas tuairiscithe bliantúla ar dhul chun cinn a bheith á sheoladh Cuirtear síos ar an bpróiseas tuairiscithe bliantúil ar dhul chun cinn i dTreoirlínte na hOllscoile do Chéimeanna Taighde
2. Fianaise go raibh cúinsí maolaitheacha ann a raibh tionchar acu ar fheidhmíocht an mhic léinn sa mheasúnú?, ar cúinsí iad nach raibh an Coiste Taighde Iarchéime ar an eolas fúthu nuair a bhí a chinneadh á dhéanamh; nó, bhí an Coiste Taighde Iarchéime ar an eolas faoi na cúinsí áirithe sin ach ní raibh siad ar an eolas, áfach, faoin tionchar a bhí ag na cúinsí sin ar fheidhmíocht an mhic léinn sa mheasúnú. Más rud é nár cuireadh in iúl na cúinsí maolaitheacha roimhe sin, ní mór míniú a bheith san achomharc ar an gcúis nach ndearnadh an t-eolas sin a nochtadh. Má táthar ag brath ar fhianaise leighis, ba cheart teastas cuí ó Chleachtóir Leighis neamhspleách (seachas aon Chleachtóir Leighis a bhfuil gaol teaghlaigh aige/aici leis an mac léinn) a chur i gceangal leis an achomharc.
   1. **Nósanna Imeachta Achomhairc**
      1. Éilítear ar gach mac léinn taighde bualadh leis an Déan Staidéir Iarchéime chun aon achomharc féideartha a phlé sula seolfar isteach é.
      2. Más mian le mac léinn achomharc a dhéanamh ar an gcinneadh gan cead a thabhairt dó/di dul chun cinn, ní mór dó/di déanamh amhlaidh i scríbhinn trí úsáid a bhaint as foirm GS 055 a bhfuil fáil uirthi ag <https://www.universityofgalway.ie/graduate-studies/currentstudents/guidelines-regulations-forms/relevantofficialformsforstudents/>, agus na forais atá leis an achomharc a bheith leagtha amach ina n-iomláine agus í a sheoladh chuig an Rúnaí Gnóthaí Rialachais & Acadúla.

# Aguisín 3: Creat Náisiúnta d’Oideachas Dochtúireachta

Foinse: [https://www.myphd.ie/sites/default/files/2023-07/National%20Framework%20for%20Doctoral%20Education%202023.pdf](https://www.myphd.ie/sites/default/files/2023-07/National%20Framework%20for%20Doctoral%20Education%202023.pdf" \t "_blank)

I mí Iúil 2023, sheol an tAire Breisoideachais agus Ardoideachais, Taighde, Nuálaíochta agus Eolaíochta an Creat Náisiúnta leasaithe don Oideachas Dochtúireachta.

Féachann an leagan is déanaí seo ar thírdhreach athraitheach an taighde agus an oideachais dochtúireachta in Éirinn agus san Eoraip agus ar dhea-chleachtas idirnáisiúnta. Tacaíonn Fóram Comhairleach an NFDE le cur i bhfeidhm an Chreata seo, atá faoi chomhchathaoirleacht an Údaráis um Ard-Oideachas (HEA) agus Dhearbhú Cáilíochta agus Cáilíochtaí Éireann (QQI) agus a bhfuil ballraíocht air ag príomhpháirtithe leasmhara san ardoideachas agus taighde.

**Cuspóir an Chreata Náisiúnta don Oideachas Dochtúireachta**

Is é príomhaidhm an Chreata Náisiúnta don Oideachas Dochtúireachta bonn láidir a chur faoi shárchaighdeán i ngach cineál oideachais dochtúireachta in Éirinn. Cuireann sé tacar prionsabal ar fáil don oideachas dochtúireachta, agus ag an am céanna, aithníonn sé éagsúlacht i gcóras ardoideachais na hÉireann agus timpeallacht taighde a bhíonn ag síorathrú. Tagann sé le caighdeáin, prionsabail agus treoirlínte náisiúnta, idirnáisiúnta agus de chuid na hEorpa, lena n-áirítear Treoirlínte Reachtúla maidir le Dearbhú Cáilíochta arna bhforbairt ag QQI do Sholáthraithe Céimeanna Taighde; Ráiteas Polasaí Náisiúnta Chumann Ollscoileanna Éireann ar Shláine Taighde in Éirinn a Chinntiú; Prionsabail Salzburg; Creat Cáilíochta an Ardoideachais Theicneolaíoch – Cuid III: Dearbhú Cáilíochta Inmheánach agus Feabhsú Taighde arna fhorbairt ag THEA; Moltaí Salzburg II; agus na Prionsabail maidir le hOiliúint Nuálach Dochtúireachta. Cuireann sé san áireamh chomh maith na torthaí agus na moltaí a d’eascair as an staidéar a rinne EUA Solutions in 2021 ar chur i ngnímh Chreat Náisiúnta na hÉireann don Oideachas Dochtúireachta.

Tagann an Creat Náisiúnta don Oideachas Dochtúireachta leasaithe le polasaithe náisiúnta taighde cosúil le Prionsabail an ÚAO maidir le Dea-chleachtas Taighde in Institiúidí Ardoideachais, Creat na hÉireann maidir le Dea-chleachtais i gCéimeanna Taighde (2020), agus Impact 2030: Straitéis Taighde agus Nuálaíochta na hÉireann (2022).

Is é aidhm an Chreata seo:

• Feabhas comhsheasmhach a éascú i gcaighdeán oideachais agus oiliúna iarchéime, lena n-áirítear taighde a dhéantar ar leibhéal Máistreachta agus dochtúireachta;

• Institiúidí ardoideachais a chumasú agus a spreagadh le comhoibriú níos dlúithe le chéile agus taithí agus torthaí níos fearr á gcur ar fáil don fhoghlaimeoir;

• Infhostaitheacht céimithe dochtúireachta a uasmhéadú thar réimse leathan earnálacha fostaíochta trí chinntiú go ndéantar scileanna inaistrithe a fhorbairt chun cur le sealbhú eolais atá sonrach do dhisciplíní ar leith;

• Bonn láidir a chur faoi sheasamh idirnáisiúnta ghradam dochtúireachta na hÉireann.

**Prionsabail an Chreata**

Cuireann an Creat Náisiúnta don Oideachas Dochtúireachta leasaithe dualgas ar an bpríomhlucht leasa in oideachas agus taighde iarchéime na hÉireann na caighdeáin is airde a bhaint amach i soláthar oideachais agus taighde dochtúireachta trí ghlacadh leis na prionsabail seo a leanas:

1. **Cuir le heolas atá ar fáil cheana féin**: Is é croílár an oideachais dochtúireachta dul i mbun rannpháirtíocht dhomhain ar cheist, ar fhadhb nó ar hipitéis ar leith ag teorainn an eolais, agus an teorainn seo a fhorbairt faoi stiúir saineolaí tiomanta. Chun céim dhochtúireachta a bhaint amach, ní mór don iarrthóir cur leis an eolas atá ar fáil cheana féin.
2. **Freagracht na hInstitiúide**: Sula nglactar le mic léinn dochtúireachta breathnaítear ar ullmhacht an iarrthóra, teacht a bheith ar stiúrthóir cáilithe, cumasach agus atá ar fáil, seirbhísí tacaíochta cuí, tacaíochtaí folláine san áireamh, mar aon leis na hacmhainní atá riachtanach chun tabhairt faoin taighde.
3. **Caighdeán na timpeallachta foghlama**: Tugtar faoi oideachas dochtúireachta i dtimpeallacht taighde ina bhfuil sláine taighde, feabhas acadúil, agus infreastruchtúr ar ardchaighdeán agus áit a bhfuil sé ag teacht le straitéisí institiúideacha. Áiríonn feabhas acadúil stiúradh ar ardchaighdeán ag saineolaithe tiomanta agus oiliúint do stiúrthóirí.
4. **Fáil ar thaighde agus ar shaineolas**: Tugtar faoi oideachas dochtúireachta i bpobal foghlama ina bhfuil mais chriticiúil leordhóthanach de ghníomhaíocht taighde ag a bhfuil aitheantas idirnáisiúnta chun deis a thabhairt do mhic léinn teacht ar chlár oiliúna atá sách leathan agus chun idirghníomhú le piaraí ina réimse, go náisiúnta agus go hidirnáisiúnta.
5. **An t-eispéireas foghlama**: Cuireann oideachas dochtúireachta go mór le doimhneacht agus le fairsinge eolais na mac léinn ar a ndisciplín, agus forbraíonn sé a saineolas i modheolaíocht taighde ar féidir a chur i bhfeidhm ar thionscadal ar leith agus i gcomhthéacs níos leithne. Soláthraíonn sé taithí taighde agus oiliúint d’ardchaighdeán, lena n-áirítear clár foirmiúil comhtháite d'fhorbairt phearsanta agus ghairmiúil.
6. **Éagsúlacht Disciplíní**: Aithnítear go bhfuil gach dochtúireacht uathúil, agus tá oideachas dochtúireachta solúbtha ionas gur féidir tacú le mic léinn de chineálacha éagsúla atá ag tabhairt faoi mhodhanna éagsúla staidéir i raon leathan disciplíní aonair, nó laistigh de ghrúpaí idirdhisciplíneacha nó ildisciplíneacha.
7. **Stiúradh agus Scrúdú Taighde**: Cuireann struchtúir bhunaithe tacaíocht ar fáil d'oideachas dochtúireachta mar aon leis na nithe seo a leanas:

• príomhstiúrthóir a bheith i mbun stiúradh an tráchtais, agus painéal a bheadh faofa ag an institiúid mar thaca aige/aici de ghnáth.

• monatóireacht fhoirmiúil ar dhul chun cinn ó thús go deireadh ar chritéir fhoilsithe, le tacaíocht ó shocruithe institiúideacha.

• próisis scrúdaithe sainmhínithe go soiléir, lena mbaineann scrúdaitheoirí seachtracha, critéir mheasúnaithe agus torthaí dearbhaithe, agus a ligeann don tráchtas a bheith curtha i láthair i bhformáidí éagsúla.

1. **Caighdeán an toraidh dheiridh**: Bronnfar an chéim dhochtúireachta má bhíonn an tráchtas taighde, ina mbeidh saothar infhoilsithe, tugtha chun críche agus toradh rathúil ar scrúdú an tráchtais.
2. **Dearbhú Cáilíochta:** Cuireann córas láidir dearbhaithe cáilíochta bonn láidir faoi gach soláthar dochtúireachta.

**Torthaí Dochtúireachta**

(Leibhéal 10 de Chreatoibre Náisiúnta na gCáilíochtaí in Éirinn3)

Cuireann cláir dhochtúireachta in Éirinn oideachas ar thaighdeoirí agus cabhraíonn siad leo forbairt go dtí na leibhéil is airde scileanna ionas go mbeidh siad ina ndaoine cruthaitheacha, criticiúla agus neamhspleácha a leathnóidh teorainneacha an taighde. Tríd an bpróiseas oideachais dochtúireachta, tugtar deiseanna don mhac léinn réimse scileanna a fhorbairt go leibhéal an-ard.

Baineann na scileanna seo leis an bpróiseas taighde é féin agus le hoiliúint agus forbairt ghairmiúil níos leithne. Cuireann an Creat Náisiúnta d’Oideachas Dochtúireachta na scileanna agus na tréithe seo a leanas chun cinn, mar atá cur síos orthu i ráiteas PhD Graduates’ Skills4 an IUA, mar phríomhchuspóirí oideachais do gach céimí de chláir dhochtúireachta in Éirinn:

• Scileanna taighde agus feasacht

• Eitic agus tuiscint shóisialta

• Scileanna cumarsáide

• Éifeachtúlacht/forbairt phearsanta

• Obair bhuíne agus ceannaireacht

• Bainistíocht ghairme

• Fiontraíocht agus nuálaíocht

Is é cur chun cinn an eolais trí bhuntaighde atá fós mar chuid lárnach agus riachtanach den oideachas dochtúireachta. Luach sochaíoch bunaidh ann féin é seo, bunaithe ar shaoirse an fhiosrúcháin, cothú smaointeoireachta nuálaí agus forbairt ardscileanna criticiúla.

# Aguisín 4: Acmhainní Oiliúna do Mhic Léinn Taighde agus do Stiúrthóirí

Tá acmhainní oiliúna ar fáil do mhic léinn iarchéime taighde, ó fhoinsí éagsúla, mar atá liostaithe thíos. Tá cumarsáid agus nuashonruithe sainiúla ar fáil duit ar 1GST1 ar ardán Canvas.

**Canvas**

Feabhsóidh Canvas, an Timpeallacht Fhíorúil Foghlama (VLE), eispéireas na mac léinn ar an gcampas agus cuirfidh sé ar chumas na foirne rannpháirtíocht níos fearr a chothú i measc na bhfoghlaimeoirí.

Beidh cumarsáid agus nuashonruithe ar fáil do mhic léinn iarchéime taighde ar 1GST1 ar Canvas.

**An tIonad Forbartha Taighdeoirí**

Is tionscnamh de chuid oifigí an Leas-Uachtaráin Taighde agus Nuálaíochta agus an Staidéir Iarchéime é an tIonad Forbartha Taighdeoirí (RDC), chun tacú le forbairt ghairmiúil leanúnach ár dtaighdeoirí go léir in Ollscoil na Gaillimhe, ó iarchéimithe go comhaltaí sinsearacha.

Éascaíonn an fhoireann acadúil sraith seimineár ‘Comhráití Piaraí PhD’ dár mic léinn iarchéime taighde agus faigheann siad tacaíocht freisin ón RDC.

[An tIonad Forbartha Taighdeoirí – Ollscoil na Gaillimhe](https://www.universityofgalway.ie/rdc/)

**Epigeum**

Tá uirlisí (cúrsaí) Scileanna Taighde Epigeum liostaithe ar

thairseach an Ionaid Forbartha Taighdeoirí chomh maith le treoracha maidir le dul isteach ann (roghnaigh an leathanach ‘foghlaimeoir’ agus ansin ‘féinluas’).

[https://nuigalwayie.sharepoint.com/sites/rdc/SitePages/Epigeum- Research-Skills-Toolkit.aspx](https://nuigalwayie.sharepoint.com/sites/rdc/SitePages/Epigeum-Research-Skills-Toolkit.aspx)

Tá na treoracha rochtana mar an gcéanna do gach modúl i.e. a luaithe a chláraíonn an mac léinn ar ardán Epigeum, beidh tú in ann na modúil go léir atá ar fáil a fheiceáil agus Teastas Críochnaithe a íoslódáil do gach modúl ó ardán Epigeum, más gá sin mar fhianaise ar mhodúl a chríochnú.

D’fhéadfadh go mbeadh roinnt modúl Epigeum ar Canvas. Tá rochtain ‘amharc’ agus ‘léamh’ ag stiúrthóirí , agus tá teidlíochtaí ‘cláraigh’ agus ‘teastas críochnaithe’ ag mic léinn taighde.

**Acmhainní Leabharlainne**

Reáchtálann an Leabharlann ceardlanna chun tacú le mic léinn taighde agus chun oiliúint a chur orthu. Is féidir teacht ar shonraí ar:

[Treoracha agus Teagmhálaithe don Leabharlann – Seirbhísí Taighde – LibGuides ag Ollscoil na Gaillimhe](https://libguides.library.universityofgalway.ie/researchservices/libraryguidesandcontacts)

# Aguisín 5: Leabhair do Stiúrthóirí agus do Mhic Léinn Taighde

Seo a leanas liosta ábhar tagartha do stiúrthóirí agus do mhic léinn atá ar fáil ón Oifig Staidéir Iarchéime nó ó Leabharlann Shéamais Uí Argadáin.

Leabhair do Stiúrthóirí

• Beasley, N. and Taylor, S*.* (2005) *A Handbook for Doctoral Supervisors,* London: Routledge.

• Barker, K*.* (2002) *At the Helm* - *A laboratory navigator,* Cold Spring Harbor Laboratory Press.

• Delamont, S., Atkinson, P. and Parry, O*.* (2004) *Supervising the Doctorate: A guide to success,* Open University Press.

• Eley, A. and Jennings, R*.* (2005) *Effective Postgraduate Supervision,* Maidenhead. OU Press McGraw-Hill Education.

• Fry, H., Ketteridge, S. and Marshall, S. (2009) A *Handbook for Teaching and Learning in Higher Education:*London : Routledge.

• Kamler, B. and Thomson, P. (2006) Helping *Doctoral Students Write: Pedagogies for Supervision,* London: Routledge.

• Pearce, L. (2005) *How to Examine a Thesis*, Open University Press.

• Phillips, E. and Pugh, D.S. (2000) *How to Get a PhD: A Handbook for Students and Their Supervisors*, 3rd ed., Open University Press.

• Rugg, G. and Petre, M*.* (2004) *The Unwritten Rules of PhD Research,* Maidenhead: Open University Press.

• Tinkler, P. and Jackson, C*.* (2009) *The Doctoral Examination Process – A handbook for students, examiners and supervisors,* Open University Press.

• Wisker, G. (2005) *The Good Supervisor: Supervising Postgraduate and Undergraduate Research for Doctoral Theses and Dissertations,* Hampshire:Palgrave MacMillan.

Leabhair do Mhic Léinn

• Burns, D. (2017) *Writing a Scientific-Style Thesis - A Guide for Graduate Research Students* available from Graduate Studies office orhttp://www.nuigalway.ie/media/graduatestudies/files/writingascientificstylethesis/writing\_a\_scientific\_thesis.pdf

• Cryer, P. (2006) *The Research Student’s Guide to Success,* 3rd ed*.,* Maidenhead, McGraw Hill.

• Delamont, S., Atkinson, P. and Parry, O*.* (2000) *The Doctoral Experience. Success and Failure in Graduate School,* London; Falmer Press.

• Markey, A. (2008) *In At The Deep End – Starting To Teach In Higher Education,* Higgs, B. and Potter, J, eds.,

• Murray, R*.* (2009) *How to Survive your Viva*, Open University Press.

• Pearce, L*.* (2005) *How to Examine a Thesis,* Open University Press.

• Phillips, E. and Pugh, D.S*.* (2000) *How to Get a PhD: A Handbook for Students and Their Supervisor*s, 3rd ed., Open University Press.

• Potter, S*.* (Ed) (2002) *Doing Postgraduate Research*, London: Sage.

• Rugg, G. and Petre, M. (2004) *The Unwritten Rules of PhD Research*, Maidenhead: Open University Press.

• Thinkwell. PhD Book Set Comprising 5 books: *Turbocharge Your Writing, The Seven Secrets of Highly Successful Research Students, The PhD Experience, Time for Research and Defeating Self-Sabotage* http://www.ithinkwell.com.au/bookshop

• Thinkwell. *Presenting Your Research With Confidence, The step-by-step guide to powerful presentations* http://www.ithinkwell.com.au/bookshop

• Tinkler, P. and Jackson, C*.* (2009) *The Doctoral Examination Process – A handbook for students, examiners and supervisors,* Open University Press.

• Torres, A. (2012) *PhD Viva Guide - A Springboard for your PhD Viva Preparation* available from Graduate Studies office or http://www.nuigalway.ie/media/graduatestudies/files/phdvivaguide/phd\_viva\_guide.pdf

•Wellington, J, Bathmaker, A.M., Hunt, C., McCulloch, G. and Sikes, P. (2009) *Succeeding with your Doctorate,* London; Sage*.*

• Wisker, G. (2005) *The Postgraduate Research Handbook (Succeed with your MA, MPhil, EdD and PhD)*, Palgrave study guides*.*

# Aguisín 6: An Próiséas idir Tráchtas PhD/MD le clúdach bog a chur isteach agus Bronnadh Céime

**Oifig na Scrúduithe:**

Tá eolas maidir le tráchtas a leagan isteach anseo: <https://www.universityofgalway.ie/exams/thesissubmission/>

Tá eolas faoin nós imeachta atá i gceist chun Scrúdaitheoirí Seachtracha a íoc anseo: <https://www.universityofgalway.ie/exams/staff-invigliators-external/external-examiners/>

Tá eolas faoi Mharcanna & Caighdeáin Iarchéime anseo: <https://www.universityofgalway.ie/exams/policies-procedures/>

**An Tráchtas a Thaisceadh sa Leabharlann**

Seol cóip chrua cheangailte amháin den tráchtas mar aon le Foirm Thaiscthe EOG 051 na Leabharlainne chuig Deasc Chabhrach Chlárlann na Mac Léinn

Uaslódáil cóip ar líne (comhad PDF) chuig Taisclann Taighde Ollscoil na Gaillimhe agus seol cóip d’Fhoirm Thaiscthe EOG 051 na Leabharlainne trí ríomhphost chuig researchrepository@universityofgalway.ie

Féach na sonraí ag <https://libguides.library.universityofgalway.ie/openaccesspublishing/theses>

**An Oifig Bronnta:**

<https://www.universityofgalway.ie/conferring/>

**Aguisín 7: Acmhainní Úsáideacha**

Cuspóir an Chreata Náisiúnta don Oideachas Dochtúireachta

[An Creat Náisiúnta don Oideachas Dochtúireachta | Cáilíocht agus Cáilíochtaí Éireann (qqi.ie)](https://www.qqi.ie/what-we-do/engagement-insights-and-knowledge-sharing/national-forum-for-doctoral-education#%3A%7E%3Atext%3DNational%20Framework%20for%20Doctoral%20Education%20The%20aim%20of%2Cthe%20diversity%20in%20the%20Irish%20higher%20education%20system)

Prionsabail an ÚAO maidir le Dea-chleachtas Taighde in Institiúidí Ardoideachais na hÉireann

[Prionsabail an ÚAO maidir le Dea-chleachtas Taighde in Institiúidí Ardoideachais na hÉireann | Polasaí | An tÚdarás um Ard-Oideachas](https://hea.ie/policy/research-policy/hea-principles-of-good-practice-in-research-within-irish-higher-education-institutions/)

Comhordaitheoirí Acadúla Iarchéime. Sonraí teagmhála do phointí teagmhála tábhachtacha sna Coláistí do mhic léinn iarchéime taighde.

[Comhordaitheoirí Acadúla Iarchéime – Ollscoil na Gaillimhe](https://www.universityofgalway.ie/graduate-studies/currentstudents/phdstudentrepspgacademicco-ordinatorsandsociety/pgacademicco-ordinators/#Coláiste na nDán, na nEolaíochtaí Sóisialta & an Léinn Cheiltigh)

‘An Kube’, Mol Rialachais na hOllscoile

[‘An Kube’ – Mol Rialachais Ollscoil na Gaillimhe](https://www.universityofgalway.ie/governance/the-kube-the-governance-hub/)

Spásanna Grúpstaidéir agus Spásanna Caithimh Aimsire ar an gcampas do mhic léinn

[Tírdhreach & Cothabháil Tailte – Ollscoil na Gaillimhe](https://www.universityofgalway.ie/buildings/service-helpdesk/landscape-grounds/)

Polasaí GTA QA135

[Foireann Tacaíochta Teagaisc – Polasaithe agus Nósanna Imeachta Ollscoil na Gaillimhe – Ollscoil na Gaillimhe](https://www.universityofgalway.ie/human-resources/duringemployment/policiesandprocedures/)

Nósanna Imeachta chun Scoláireachtaí PhD a bhainistiú

[Polasaithe agus Nósanna Imeachta – Ollscoil na Gaillimhe](https://www.universityofgalway.ie/research-accounting/policies_procedures.html)

QA220 Polasaí Sláine Acadúla

[QA220 – Polasaí Sláine Acadúla (ollscoilnagaillimhe.ie)](https://www.universityofgalway.ie/media/registrar/docs/QA220-Polasaí-Sláine-Acadúil.pdf)

QA212 – Polasaí maidir le Dámhachtainí PhD Comhstiúrthóra Idir-institiúide

[Treoirlínte, Rialacháin agus Foirmeacha na hOllscoile do Chéimeanna Taighde – Ollscoil na Gaillimhe](https://www.universityofgalway.ie/graduate-studies/currentstudents/guidelines-regulations-forms/)

Tabhair cuairt ar an [Stór Polasaithe & Nósanna Imeachta](https://www.universityofgalway.ie/quality/repository/) ar láithreán gréasáin na hOifige Feabhais chun polasaithe, nósanna imeachta, rialacháin agus treoirlínte eile a fheiceáil.